
e CAPITOLUL UNU œ 


Acesta s-a dovedit a fi factorul hotărâtor al acțiunii și merită 
să încep prin a-l descrie. Era o fâșie de hârtie roz, lată de trei 
inci și lungă de șapte, pe baza căreia Banca Naţională din oraș 
putea plăti oricând lui Nero Wolfe suma de 100.000 de dolari. 
Doamna Rachel Bruner o semnase, i-o pusese pe birou lui Wolfe 
și se așezase din nou pe scaunul ei îmbrăcat în piele roșie. 

Venise de o jumătate de oră, mai exact la câteva minute după 
șase seara. Intervalul de numai trei ore de când secretara ei ne 
ceruse la telefon să-i fixăm această întâlnire n-a fost suficient să 
o putem verifica. In schimb, văduva moștenitoare a averii lui 
Lloyd Bruner lăsa impresia că ne cunoaște foarte bine. 
Răposatul îi lăsase câteva zeci de clădiri, din care cel puţin opt 
cu peste douăsprezece etaje, ba chiar una era atât de 
impunătoare, încât o puteai vedea din orice punct al orașului. 

Reușisem, totuși, să-l prind la telefon pe Lon Cohen de la 
Gazette şi să-l întreb dacă în ce-l privește pe amintitul Bruner 
cunoaște lucruri care nu trebuiau publicate. Vorbisem, de 
asemenea, cu vicepreședintele băncii noastre și cu Nathaniel 
Parker, avocatul. Dar n-am aflat nimic, doar că la un moment 
dat vicepreședintele a spus: 

— Oo... drăguţ! 

Și a tăcut. Atunci l-am întrebat ce-a vrut să spună. După o 
pauză, a continuat: 

— Nimic, de fapt. Domnul Aberhethy, președintele nostru, a 
primit o carte de la doamna... 

— Ce carte? 

— Ştii... îmi pare rău. Domnule Goodwin, îmi cer scuze, dar 
sunt foarte grăbit. 

Astfel, tot ce știam în clipa în care ea a sunat, i-am deschis 
ușa vechii clădiri din piatră maronie de pe 35 West Street și am 
invitat-o înăuntru, conducând-o spre birou, era că-i trimisese 
unui bărbat o carte. A luat loc în scaunul îmbrăcat în piele roșie 
și eu i-am pus pe canapea minunata haină de blană (un 
cunoscut plătise pe una asemănătoare nu mai puţin de 18.000 
de dolari). Apoi m-am așezat și eu și-am început s-o studiez. Era 
puţin prea scundă, prea înzorzonată, ca să fie elegantă, chiar 

dacă purta o rochie Dior, iar faţa-i era prea rotundă, în schimb n- 
aveai ce să le reproșezi ochilor ei căprui închis, pe care-i 
îndrepta spre Wolfe, în timp ce-l întreba dacă mai trebuie să se 
prezinte. 

El o privea fără entuziasm. Partea proastă era că începuse un 
nou an și-avea de tras din greu. În noiembrie, decembrie 
impozitele ajunseseră imense, renunţarea la personal venise 
practic de la sine, și iată acum, pe 5 ianuarie, mai dădea buzna 
și femeia asta. Era nemulţumit. 

— Domnul Goodwin v-a anunţat, zise Wolfe rece. Și citesc și 
ziarele. 

Ea aprobă din cap: 

— Știu asta. Știu multe în ce vă privește, de aceea mă și aflu 
aici. Vin să vă cer un lucru, pe care sunt sigură că oricine 
altcineva n-ar reuși să-l facă. Citiţi și cărţi, nu? Aţi citit cumva și 
una intitulată „Nimeni nu cunoaște F.B.I.-ul”? 

— Da. 

— Deci nu mai e nevoie să v-o povestesc. V-a făcut vreo 
impresie? 

— Da. 

— Favorabilă? 

— Da. 

— Doamne, dar sunteţi foarte tăios! 

— Pur și simplu răspund la întrebări, doamnă. 

— Bine. Am să vorbesc și eu la fel de scurt. Această carte m-a 
impresionat. Atât de mult, încât am cumpărat 10.000 de 
exemplare și le-am expediat în toată ţara. 

— Într-adevăr? 

Sprânceana lui Wolfe se ridică un sfert de inci. 

— Da. Am trimis-o membrilor Guvernului, Curţii Supreme de 
justiţie, guvernatorilor de state, tuturor senatorilor și 
deputaţilor, redactorilor de la reviste și ziare, editorilor, capilor 
de corporaţii și de bănci, reţelelor de televiziune și de radio, 
editorialiștilor, procurorilor districtuali, și altora - desigur și 
șefilor de poliţie. Să vă explic de ce-am făcut asta? 

— Nu mie. 

Ochii ei căprui închis luciră o secundă: 

— Nu-mi place tonul. Vreau să vă cer un lucru, pe care vi-l voi 
plăti cu vârf și îndesat, și ceva pe deasupra, dar asta o să vă 
oblige să nu vă opriţi decât dacă, doamne ferește... Spuneaţi că 

aveți o impresie bună despre carte. Să înțeleg că agreațţi și 
părerea autorului despre F.B.1.? 

— Da. Cu foarte mici reţineri. 

— Și despre J. Edgar Hoover? 

— Da. 

— Atunci nu vă surprinde dacă vă spun că sunt urmărită zi și 
noapte. Am permanent o „coadă”, cred că ăsta e cuvântul. Și la 
fel fiul meu, fiica, secretara, fratele. Convorbirile telefonice îmi 
sunt interceptate, și fiul meu crede că și ale sale - el e căsătorit 
și are un apartament. Câţiva dintre angajaţii lui Bruner 
Corporation au fost chestionaţi. Sunt peste o sută de oameni pe 
două etaje din clădirea Bruner. Nu vă surprinde? 

— Nu - mormăi Wolfe. Aţi trimis și scrisori cu cărţile? 

— Fără scrisori. Doar cartea mea de vizită și un mic mesaj. 

— In acest caz nu înțeleg de ce sunteți surprinsă. 

— Și totuși sunt. Am fost, adică. Nu sunt nici congresmen, nici 
editor sau om de televiziune, să plâng dacă mi-aș pierde slujba. 
Işi imaginează îngâmfatul ăsta că poate să mă sperie? 

— Oho! Văd că a și făcut-o. 

— Ba nu. Mai mult mă scoate din sărite. O parte din asociaţii 
și prietenii mei au fost chestionaţi discret, cu scuze, bineînţeles. 
Incepând de acum două săptămâni. La telefon sunt ascultată 
cam de zece zile. Avocaţii mei mi-au spus că n-am cum să-i 
opresc și îmi explic de ce. Au una dintre cele mai importante 
firme din New York și, firesc, se tem de F.B.I. M-au dezaprobat și 
mi-au calificat gestul cu cărţile ca don-quijotesc. Oricum, nu-i 
iau în seamă. Citirea cărţii și toate ticăloșiile la care s-au pretat 
m-au revoltat îngrozitor. Am luat urgent legătura cu editorii și ei 
mi-au trimis un reprezentant. Am aflat că vânduseră mai puțin 
de 20.000 exemplare. Și asta, culmea, într-o ţară cu 100 
milioane de oameni, din care 26 milioane au votat cu 
Goldwater! La început am vrut să-i ajut să-și vândă cartea, 
plătindu-le niște reclame, dar apoi m-am gândit că ar fi mult mai 
bine s-o răspândesc eu însămi și am cumpărat acele mii de 
exemplare cu o reducere de 40% - spuse ea, strângându-și 
degetele pe brațele scaunului. Mă simt terorizată și vreau să 
înceteze. Vreau să-i oprești! 

Wolfe clătină din cap: 

— Mi se pare absurd. 


Ea trase etajera mai aproape, își deschise poșeta de piele 
maronie, scoase carnetul de cecuri și stiloul și completă cu grijă. 
Metodic. Rupse fila de cec, i-o puse pe birou lui Wolfe și reveni 
la scaun. 

— Acești 50.000 de dolari sunt numai un aconto. Nu fac 
economie! 

Wolfe nici nu se uită la cec. 

— Doamnă - îi spuse - nu sunt nici făcător de minuni, nici 
tâmpit. Dacă ăștia vă urmăresc, v-au urmărit și pân-aici, și este 
evident că ați venit să mă angajaţi. Probabil, încă unul a sosit 
deja să supravegheze această casă; dacă nu, vor face-o în clipa 
în care vor fi siguri că am fost suficient de fraier să vă accept 
oferta. 

Se întoarse: 

— Archie, cam câţi agenţi au în New York? 

— Oho... am făcut eu. Sunt la nivel de sute. Nu poţi să știi. 
Permanent vin și pleacă. 

Se întoarse iar la ea: 

— lar eu am numai unul. Domnul Goodwin. Și niciodată nu-mi 
las casa „neacoperită”. Ar trebui... 

— Da, dar îi aveţi și pe Saul Panzer, Fred Durkin și Orrie 
Cather. 

În mod normal, asta l-ar fi iritat, felul în care ea îi enumera 
aceste nume, dar acum nu. 

— Vă rog să înțelegeţi, nu-i pot obliga să riște cu așa ceva - Îi 
spuse. Nu cred că Goodwin ar accepta. Oricum, ar fi inutil și fără 
sens. Aţi spus „oprește-i”! Vreţi să spuneţi să oblig F.B.I.-ul să 
termine cu presiunile asupra dumneavoastră? 

— Da! 

— Cum? În ce mod? 

— Nu știu. 

— Nici eu. Și clătină din cap. Nu, doamnă. Singură v-aţi băgat 
în joc, singură să vă descurcați. Nu dezaprob că aţi trimis cărţile, 
dar recunosc că avocaţii au avut dreptate, când v-au spus că ați 
făcut un gest don-quijotesc. La fel ca Don Quijote, va trebui să 
înduraţi nenorocirile. Nu vor dura la nesfârșit. Dar încetaţi să 
mai trimiteţi cărţi! 

Ea își mușcă buza: 

— Și eu care credeam că nu vă e frică de nimeni și de nimic. 

— Frică? A evita prostia nu înseamnă frică. 


— Am spus că sunteţi singurul om care ar putea rezolva ceea 
ce v-am cerut. 

— Dacă-i așa, puteţi să vă consideraţi închisă într-o cușcă, din 
care nu se poate ieși. 

Doamna Bruner își luă iar poșeta, scoase carnetul de cecuri și 
stiloul, completă un nou cec și îl puse în locul primului, pe biroul 
lui Wolfe. 

— 100.000 de dolari - rosti ea. Să zicem că e numai un 
aconto. Și, în plus, am să plătesc și toate cheltuielile anexe ivite 
pe parcurs. Dacă veți reuși, cecul de faţă va fi suplimentat. lar 
dacă nu, vă rămân acești o sută de mii. 

Wolfe duse mâna către cec, îl privi mai atent, apoi îl puse la 
loc și, lăsându-se în fotoliu, își închise ochii. Îl cunoșteam atât de 
bine și mi-am dat seama la ce se gândea. Nu la situaţia ei, cum 
s-ar fi crezut, era absurd, ci la faptul minunat că o sută de mii 
băgațţi în sertar, acum, pe 5 ianuarie, îl scăpau de griji pe toată 
iarna, primăvara, ba poate chiar și vara. Ar fi putut să citească 
în tihnă șute de cărți și să înmulțească mii de orhidee. Paradis! 
Un colț al gurii i se ridică; la el asta însemna un zâmbet larg. 
Cred c-o luase razna. Ar fi fost O.K. dacă l-ar fi ţinut visarea 
câteva secunde, dar cum trecuse deja un minut, am tușit 
suficient de tare. 

A deschis ochii și i-a îndreptat spre mine: 

— Archie! Ai vreo sugestie? 

II „înţepasem” bine. Cel mai sigur mod de a-l preveni era să-i 
scot din cap ideea cu paradisul, la care visa. 

— Fără improvizații - am spus. Nu e o sugestie, ci un 
comentariu. Spuneaţi că dacă e urmărită, atunci au venit după 
ea și până aici, ba mai mult, dacă și telefonul e ascultat, nici n- 
au mai trebuit să-și bată capul, o auziseră pe secretară fixând 
ora și locul întâlnirii. 

Wolfe se încruntă: 

— Deci și casa asta e supravegheată. 

— Posibil. Nu-i exclus, totuși, ca situaţia să nu fie chiar atât de 
rea cum crede doamna. Și nici n-aș vrea să mă gândesc că ar 
putea fi alte intenții... 

— Nu-mi place să exagerez! o tăie ea. 

— Sigur că nu - am zis. 

Apoi, întorcându-mă către Wolfe: 


— Dar știți cum e. Oamenii obișnuiți ca toți să îi trateze cu 
atenție se enervează foarte ușor. Nu-i nimic, putem verifica 
problema cu urmăritul chiar acum. 

Mă întorsei spre ea: 

— Să chem un taxi, doamnă Bruner? 

— Nu. Mașina mea și șoferul sunt afară. 

— Excelent. Vă voi conduce, voi aștepta până veţi pleca și am 
să văd ce se întâmplă. 

M-am ridicat: 

— Domnul Wolfe o să vă comunice mâine ce a decis. 

M-am dus la canapea să-i iau haina de blană. Manevra mea 
mersese. Nu i-a picat bine deloc. Venise să-l angajeze pe Nero 
Wolfe și a mai stat vreo cinci minute, căutând să-l convingă. In 
sfârșit, când a simţit că este oarecum de partea ei, s-a ridicat 
să-și pună blana. Conștientă că el nu agrea să strângă mâini, nu 
i-o oferi. Dar mie, când am condus-o, mi-a oferit o strângere de 
mână fermă, în care concentrase totul ca să mă facă să accept. 
Afară mai erau câteva porţiuni de gheaţă și am condus-o la 
mașină ţinând-o de braţ. Şoferul îi deschise ușa. Inainte de a 
urca, mă fixă cu ochii ei pătrunzători și-mi zise: 

— Mulţumesc, Mr. Goodwin. Sigur că va fi vorba de un cec și 
pentru dumneavoastră personal. 

Cred că era din genul de femei care nu acceptă atingerea 
unui mascul puternic, deoarece a urcat în mașină fără ajutorul 
șoferului; acesta închise portiera, urcă și el și porni. La treizeci 
de iarzi spre est, faţă de Ninth Avenue, o mașină cu farurile 
stinse și motorul oprit, porni brusc, ieși din parcare și plecă. Doi 
bărbaţi erau în faţă. Am mai stat acolo, în vântul rece de 
ianuarie, atât cât am avut nevoie să-i văd virând către Tenth 
Avenue. Era de râs, așa că am râs, întorcându-mă și intrând în 
hol. 

Wolfe se lăsase pe spate în fotoliu, cu ochii închiși și gura 
relaxată, fără nicio expresie. Când am pășit spre biroul său, a 
deschis ochii. Am luat și eu cecul și l-am examinat. Nu mai 
văzusem până atunci unul așa „rotund”, cu o frumoasă sută de 
mii, în schimb văzusem unele mai mari. L-am pus la loc, m-am 
dus la biroul meu și am notat numărul mașinii pe care o 
văzusem, în carnet. Am luat telefonul și am format numărul unui 
tip care-mi era dator un serviciu serios. l-am comunicat numărul 


mașinii și m-a asigurat că într-o oră voi avea răspunsul, care 
avea să-mi taie respiraţia. 

În timp ce închideam, am auzit vocea lui Wolfe: 

— Ce e, vreo păcăleală? 

— Nu, domnule. Femeia chiar e în pericol. Erau doi inși, într-o 
mașină, mai jos de bloc. Au aprins luminile în timp ce ea urca în 
Rolls și când a virat în Tenth Avenue, au ajuns atât de aproape 
că o puteau izbi. O urmăresc pe față, ba chiar în mod exagerat. 
Dacă mașina ei oprește, sunt sigur c-o lovesc. Cred că e 
realmente în pericol. 

— Urâtă treabă - zise el. 

— De acord. Acum întrebarea e cine sunt ăștia. Dacă-s de 
capul lor, putem câștiga suta de mii. Dar dacă sunt ai F.B.L.-ului, 
atunci doamna va trebui să îndure, cum i-aţi și spus. Oricum, 
într-o oră vom ști totul. 

Wolfe se uită la ceasul de perete. Șapte fără douăsprezece 
minute. Apoi mă privi: 

— Domnul Cohen o fi la birou? 

— Probabil, da. De regulă, o întinde pe la șapte. 

— Ştii ce? Roagă-l să ia cina cu noi. 

Într-adevăr, mi-am zis, iată o idee de vulpoi. Dacă aș fi 
încercat să-l contrazic, spunându-i că e absurd ce vrea să facă, 
mi-ar fi răspuns că pur și simplu dorește să menţină bunele 
relaţii cu domnul Cohen și atât. Și-avea dreptate, nu îl văzuse de 
mai bine de un an. 

Așa că m-am întors, am luat telefonul și am format. 

Pe la ora nouă ne întorsesem în birou; Lon stătea în scaunul 
roșu de piele, eu și Wolfe la birourile noastre, în timp ce Fritz ne 
servea cafea și brandy. Petrecusem foarte plăcut o oră și 
jumătate în sufrageria de pe partea cealaltă a holului. Ne 
delectasem cu moluște în sos de ardei, friptură de vită în vin 
roșu, dovlecei cu smântână și mărar tocat, nepreţuitul „avocado 
cu măcriș și miez de nucă neagră”, iar în final un „Liederkranz”. 
Conversaţia a acoperit domenii cum ar fi: starea Uniunii, 
psihologia feminină, dacă stridia se poate servi și coaptă, 
lingvistică structurală și preţurile cărţilor. Se discutase aprins 
asupra psihologiei feminine, Lon abordând subiectul pentru a-l 
provoca pe Wolfe și a-l vedea cât poate fi de cinic. 

Lon luă o înghiţitură de coniac și-și privi ceasul. 

— Nu aș vrea să vă supăr - zise el - dar eu mă voi opri aici. 
Am promis să fiu undeva la zece seara. Cred că nu vă așteptați 
să-mi plătesc partea; oricum, observ că de câte ori ai nevoie și 
vrei să afli ceva, Archie sună și eu mă prezint. Presupun că de 
data asta e ceva special. Ar fi fantastic dacă e tot atât de special 
ca acest coniac. 

Wolfe culese de pe biroul său o bucată de hârtie, se uită la ea 
încruntat și o puse la loc. l-o lăsasem eu, cu o jumătate de oră 
mai devreme. Mă întrerupsese de la cină omul acela, cu 
informaţia pe care i-o cerusem și, înainte de a reveni în 
sufragerie, scrisesem F.B.I. pe o filă din carnet și o rupsesem, 
dar l-am lăsat să afle vestea după masă. Mie această noutate 
nu-mi stimulase pofta de mâncare. Dacă ea s-ar fi înșelat în ce 
privește „coada”, aș fi avut alte câteva piste bune de investigat 
și, ca urmare, ceva gras pentru mine, sub forma unui cec 
personal, dar așa... 

Wolfe își gustă cafeaua, puse ceașca jos și spuse: 

— Am nu mai puţin de paisprezece sticle puse bine. 

— O, Doamne, - zise Lon, și adulmecă încântat coniacul. 

Era un tip simpatic. Avea părul negru lucios și o faţă mică, era 
inconfundabil; orice ar fi făcut îi stătea bine: fie agitându-se în 
biroul său de la etajul douăzeci, unde era redacţia, fie dansând 
cu O „păpușică” la Flamingo, fie amuzându-se cu noi în 

apartamentul lui Saul Panzer, la masa unde jucam poker. Sau, 
ca acum, mirosind coniac vechi de cincizeci de ani. 

Lon mai luă o înghiţitură. 

— Cere-mi orice - exclamă el. Fără excepţie! 

— De fapt - îi spuse Wolfe - nu e ceva atât de special. Cu 
siguranţă nu fantastic. Prima întrebare. Ştii ceva despre o 
legătură, chiar îndepărtată, între doamna Lloyd Bruner și F.B.1.? 

— Bineînţeles. Cine nu știe? Mii de oameni au primit de la ea 
exemplare din cartea lui Fred Cook, inclusiv editorul și 
redactorul nostru șef. E ultimul lucru concludent pe care l-a 
făcut și pot să-l iau în calcul. Mie nu mi-a trimis nicio carte. Ție 
da? 

— Mi-am cumpărat-o singur. Ai cunoștință despre represaliile 
pe care F.B.I.-ul le-a pornit asupra ei? Nu te feri. Consideră că 
tot ce-mi spui e strict secret. 

Lon zâmbi: 

— Orice acțiune pe care ei pot s-o înceapă e, de asemenea, 
secretă și confidențială. Trebuie să-l întrebi direct pe J. Edgar 
Hoover. Dacă nu cumva știi ceva. Știi? 

— Da! 

Faţa lui Lon se schimbă puţin: 

— Să vă ia naiba! Atunci și oamenii care-l plătesc pe Hoover 
știu de asta. 

Wolfe aprobă: 

— Asta-i punctul tău de vedere, normal. Tu culegi informaţii 
spre a le publica, eu le culeg în interesul meu personal. În clipa 
de față eu caut informaţii cu gândul că interesul meu este 
ascuns pe undeva. Nu am nici client, nici vreo obligație și vreau 
să înţelegi că nici dacă mă voi angaja într-o treabă ca asta nu-mi 
voi permite să ofer informaţii care să fie băgate la ziar, chiar 
dacă aș putea profita din asta. Dacă mă voi simţi în stare, voi 
accepta să fac treaba, dar mă îndoiesc. Îți mai sunt dator cu 
ceva? Ș 

— Nu, suntem chit. In cel mai rău caz, poate eu... 

— Bun. Atunci să mergem mai departe. Pentru ce a trimis 
doamna Bruner cărțile? 

— Nu-mi dau seama. 

Mai luă o înghiţitură de coniac, și-și mișcă gura și fălcile 
înainte de a-l înghiţi, pentru a-i savura aroma. Apoi continuă: 

— Probabil revoltată de nedreptăţile și de imixtiunile lor în 
viaţa oamenilor. Eu, de exemplu, am cumpărat cinci exemplare 
și le-am trimis unor persoane care-ar fi bine să știe ce scrie 
acolo, dar care probabil nici n-o vor citi. Un alt tip, pe care-l 
cunosc, a făcut treizeci de exemplare cadou de Crăciun. 

— Ar putea fi și vreun motiv ascuns al doamnei Bruner 
împotriva F.B.I.-ului? 

— Nu! 

— Nu-ţi dă nimic prin gând, n-ai nicio bănuială? 

— Nu. Dar mai mult ca sigur că voi aveţi. Domnule Wolfe, să 
jucăm pe faţă. Spuneţi-mi cine vă angajează, și în acest caz eu 
îmi bat capul să vă furnizez un pont sau două. 

Wolfe îi turnă din nou în pahar și i-l puse pe masă. 

— Se prea poate să nu fiu angajat - zise el. lar dacă sunt, 
probabil nu vei afla cine m-a angajat. Însă, în momentul de faţă, 
știu ce mi-ar trebui: o listă a cazurilor în lucru la Biroul Federal 
de Investigații, în New York și în împrejurimi. Poţi s-o obţii? 

— Fir-ar să fie! Nu! - Lon zâmbi. Să mă ia naiba, mă gândeam 
- ar fi de necrezut - dar mă gândeam, sau mai bine zis mă 
întrebam, dacă n-ar fi posibil ca Hoover însuși să vrea s-o 
urmăriţi pe doamna Bruner. Asta mai zic și eu... Dar dacă... Să 
fiu al naibii - ochii i se făcură mici - ... ai de gând să pornești o 
acţiune deschisă, în interes public? 

— Nu. După cum, la fel de bine, poate să nu fie nici secretă. 
Mă gândesc doar. Știi cum aș putea obţine o asemenea listă? 

— Nu cred că poţi. Desigur, unele din „treburile” lor sunt 
cunoscute, cum ar fi cea cu furtul de bijuterii de la Muzeul de 
Istorie Naturală, sau cea cu mașina băncii de la biserica din 
Jersey - jumătate de milion în bilete mici. Dar cele mai multe 
sunt secrete. Și, tot așa, vorbe și numai vorbe, nimic pentru 
tipărit. Oricum n-ar ajuta. 

— Posibil. Mai ales dacă sunt lucruri legale. Nu-i așa? 

— Bineînţeles. Dar pe de altă parte n-are niciun haz să mai 
dezbaţi afaceri deja clarificate - aruncă o privire ceasului. Mai 
am douăzeci de minute; dacă îmi oferiţi o altă porţie mică de 
brandy, și dacă rămâne stabilit că e o discuţie confidențială, și 
dacă vreţi să faceţi ce spuneaţi, eu vă vin bucuros în ajutor - se 
uită apoi la mine. O să ai nevoie de carnet, Archie. 

Douăzeci de minute mai târziu, paharul lui Lon era gol, eu 
umplusem cinci file din carnet și el deja plecase. Nu voi relata 

nimic din cele scrise, deoarece prea puţin din ce era cuprins 
acolo a fost folosit, precum și din cauză că oamenii numiţi acolo 
nu cred că m-ar aprecia dacă aș face-o. Ca să nu mai spun că, în 
timp ce-l conduceam pe Lon spre ieșire și mă întorceam în 
birou, gândul meu nu era la carnet, ci la Wolfe. Să-l fi preocupat 
într-adevăr problema? Nu. Imposibil. Probabil numai o lungea, 
căutând să mă scoată din minţi. Mă întrebam cum să-l tratez. Se 
putea aștepta să mă apuce nervii. Deci am intrat și m-am dus 
spre biroul meu să iau carnetul. Am rânjit către el și i-am spus: 

— Drăguţ! 

Și am smuls cele cinci file din carnet, le-am rupt pe jumătate 
și le-aș fi rupt din nou, dar el urlă: 

— Oprește-te! 

Am ridicat o sprânceană, ceea ce el nu putea face. 

— Îmi pare rău - am zis eu prietenește. E un suvenir? 

— Nu. Te rog să stai pe scaun. 

— Am greșit pe undeva? - am spus eu, așezându-mă. 

— Nu cred. Se întâmplă foarte rar. O întrebare ipotetică: Dacă 
ți-aș spune că am hotărât să păstrez suta de mii, ce-ai zice? 

— Așa? Păi ce spuneai și tu mai devreme: Absurd! 

— Asta o știu. Dar spune mai departe! 

— Sincer? 

— Da. 

— Zic că ai face foarte bine să-ţi vinzi casa și ceea ce mai ai 
prin ea și să pleci la azil. Ești la pământ. Asta, bineînțeles, dacă 
nu vrei să-ţi baţi în continuare joc de tine și să rămâi aici. 

— Archie, nu ai dreptate. 

— Atunci înseamnă că ai înnebunit. Ai citit cartea. Nici măcar 
să începem ceva nu vom putea. Dar să mai și continuăm „să 
jucăm” atât de tare încât să le putem spune celor de la F.B.I.: 
Lăsaţi-o baltă! Decât să strici și mai rău lucrurile, mai bine 
potolește-te. Cred că și-au postat deja după colț nenorocitul lor 
de echipaj! Poziţia noastră e cum nu se poate mai rea. De acord, 
spui că putem încerca. Putem prinde un fir - și, spunând asta, 
netezeam cu palma filele rupte - cu care să-i putem agasa niţel. 
Dar îţi dai seama de tot ce ar decurge de aici. De câte ori voi 
ieși din casă, va trebui să mă ţin de tot felul de „cozi”, și unele 
vizibile. Toţi cei apropiaţi sau care vor avea cu noi vreo legătură 
vor fi luaţi la ochi. Telefoanele ascultate, inclusiv al domnișoarei 
Rowan, al lui Saul, al lui Fred, al lui Orrie - chiar dacă sunt 

implicați sau nu. Și desigur al lui Parker. Probabil vor încerca să 
ne întindă vreo cursă, dar cred că nu vor avea nevoie, deși ar fi 
bine s-o facă. Eu va trebui să dorm aici, la birou. Ferestre și uși 
bine închise, chiar cu lanţul, nu înseamnă nimic pentru ei. Pot să 
intercepteze corespondenţa. Ştii că nu exagerez. Câte alte 
tâmpenii de genul ăsta ne pot face nu-mi dau seama, în orice 
caz, sunt în stare. Lucrează cu tot felul de aparaturi, ce vrei și ce 
nu vrei, nici nu-ți imaginezi. 

Mi-am încrucișat picioarele. 

— Nici nu vom ajunge să facem primii pași, că ne vor și da 
rapid la cap. Gândește-te, au 6.000 de oameni antrenați și 300 
de milioane de dolari pe an. Nu se poate! Trebuie să mă uit 
neapărat pe un dicționar și să-ţi găsesc un cuvânt mai tare 
decât Absurd. 

Mi-am întins picioarele și am continuat: 

— Altceva despre ea? Eu n-o cred iritată. E mai curând 
țeapănă de frică. Ştie că e ceva putred undeva, dacă nu chiar în 
legătură cu ea, atunci poate cu fiul, cu fiica, cu fratele sau poate 
cu soțul decedat, și îi e teamă ca ei nu cumva să afle. Inţelege 
că nu numai că e supravegheată, dar i se și caută un punct slab, 
ceva ce ar putea echilibra vâlva cu cărțile. Cât despre bani, să 
fim serioși 100.000 de dolari sunt pentru ea o nimica toată, ca 
să nu mai vorbim că e atât de încolţită încât ar da oricât. 

Mi-am încrucișat din nou picioarele. 

— Cam asta am avut de spus. 

Wolfe mormăi: 

— Ultima parte este nesemnificativă. 

— Spun mereu lucruri nesemnificative. Asta ca să derutez 
oamenii. 

— Mai bine ai termina cu picioarele alea. 

— Și asta e tot ca să derutez. 

— Hm... ești nervos. Și nu mă miră. Credeam că te cunosc, 
Archie. Dar iată îţi găsesc o altă față! 

— Ba nu-i nouă deloc! Asta-i metoda calului. 

— Nu. Mai degrabă a câinelui. Îţi mişti picioarele, deoarece ai 
coada între ele. În concluzie, iată cam ce mi-ai spus: mi se oferă 
un angajament cu cel mai serios aconto din experienţa mea, și 
fără limită în onorariu și cheltuieli, dar trebuie să refuz. Nu 
pentru că ar fi așa dificil, sau imposibil - am mai rezolvat cazuri 
care păreau imposibile - ci pentru că ar ofensa pe un anume ins 


14 


și organizaţia lui și ăsta se răzbună. Să refuz din cauză că n-am 
curaj să acţionez. Mai bine să cedez unei ameninţări decât... 

— Asta n-am spus-o! 

— Lasă! Era subînţeles. Te temi. Îţi spun, nu voi ceda, nu am 
motiv! Multora din cei care se află acum la vârf le-au tremurat 
vocile și mâinile. Și eu am fost în situaţia neplăcută de a nu ști 
dacă să refuz sau să accept un angajament. Dar acest cec de 
100.000 de dolari n-am să-l returnez pentru că mi-e frică de o 
brută. Orgoliul nu-mi permite. Așa că tu să-ți iei liber pe timp 
nelimitat, e cel mai bine. Plătit, desigur. Acum îmi dă mâna. 

Mi-am întins iar picioarele. 

— Începând de acum? 

— Da! - era cât se poate de aspru. 

— Notițele sunt într-un cod al meu. Să le transcriu? 

— Nu. Ar însemna să te implici. O să vorbesc din nou cu 
Cohen. 

Mi-am prins mâinile pe după cap și l-am privit: 

— Îmi menţin părerea că ești „terminat”. Și, totodată, nu 
recunosc treaba cu coada între picioare, din moment ce ele sunt 
încrucișate. Nu se poate să nu ţi se ivească vreo minge de pasat 
și pentru mine, așa că ar fi nedrept să te las să te îneci de unul 
singur, după ce am înotat atâţia ani împreună. lar dacă mă voi 
speria pe drum, am să-ţi comunic. 

Am luat foile și-am întrebat din nou: 

— Vrei să le transcriu? 

— Nu. După ce-am discutat, chiar îţi cer să le transcrii! 

— Foarte bine. O sugestie. Cum ai să pornești, vrei să declari 
război telefonând clientului? Știi că ea ne-a lăsat și acel număr 
de telefon neînregistrat, dar bineînţeles că ei îl ascultă și pe 
ăsta. Vrei s-o caut? 

— Da. 

Am luat telefonul și am sunat. 

e CAPITOLUL TREI e 


Pe la miezul nopţii, înainte să mă culc, am trecut prin 
bucătărie, să verific dacă Fritz încuiase bine ușa din spate, și am 
zărit pe masă, într-un vas, aparatul pentru lapte bătut. Mie îmi 
plăcea laptele bătut cu chec, deci pâinea prăjită sau covrigii 
crocanţi ar fi fost nepotriviţi. A doua zi, miercuri, pe la ora nouă, 
când am coborât, știam că voi fi bine hrănit. Fritz era în 
bucătărie, pe lângă foc. l-am zis bună dimineaţa și m-am dus 
spre frigider, să-mi iau sucul de portocale. Wolfe, care-și servea 
micul dejun în camera lui, pe o tăviţă pe care i-o aducea Fritz, 
pleca în camera florilor de la mansardă, pentru cele două ore pe 
care le petrecea în fiecare dimineaţă cu orhideele - auzisem 
liftul, ca de obicei. Ducându-mă spre măsuţa de la perete, unde- 
mi luam micul dejun, l-am întrebat pe Fritz dacă e vreo 
problemă. 

— Da. Și tu v-a trebui să mă lămurești. 

— Nu ti-a explicat el? 

— Nu. Mi-a spus numai că e obligatoriu ca uşile să fie încuiate 
tot timpul, și ferestrele la fel, și că eu trebuie să fiu - ce 
înseamnă asta - circumspect? 

— Adică să fii atent la fiecare pas. Să nu spui nimănui la 
telefon ceva ce ar putea să apară în ziar. Când ieși, să nu faci 
nimic din ceea ce nu e bine să fie văzut la TV. De exemplu, 
„fetiţe”. Stai deoparte. Și, de asemenea, să suspectezi orice 
străin. 

Fritz nu ar fi trebuit să vorbească, ci să fie atent la cuptor, și 
așa a și făcut, în timp ce checul ajungea la nuanţa de maroniu 
potrivită. După ce-mi puse pe masă tot ce-mi trebuia, inclusiv 
untul și cârnatul, îmi zise: 

— Vreau să știu exact, Archie, și am dreptul s-o știu. Wolfe a 
spus că-mi vei explica tu. Bine. Explică-mi! 

M-am întins după furculiță. 

— Ştii ce înseamnă F.B.I.-ul? 

— Desigur. Mr. Hoover. 

— Ei, la asta se gândește Wolfe. În interesul unui anumit 
client, noi intenţionăm să-i strivim nasul. E numai o treabă de 

rutină, însă omul e nervos și va încerca să ne oprească. Dar 
inutil. 

Am pus o bucăţică de chec unde trebuia. 

— Dar nu-i așa că-i mare tipul? 

— Sigur. Cred că ai văzut și poze cu el. 

— Da. 

— Și cum ţi se pare nasul? 

— Nu prea grozav. Nu exagerat, dar totuși prea mare. Nu-mi 
place. 

— Atunci ar trebui strivit! - am zis, băgând furculița în cârnat. 

Deci Fritz era lămurit când am terminat masa și am mers spre 
camera de lucru. Cel puţin mesele erau bune pe ziua de azi. În 
timp ce curățăm pupitrele, rupeam foile din calendar și 
deschideam corespondenţa, plină de fleacuri, mă gândeam la 
un experiment. Dacă formam un număr, orice număr, să zicem 
al lui Parker, aș fi putut să aflu imediat dacă sunt ascultat. Era 
interesant să știu dacă ei reacţionaseră deja la telefonul pe 
care-l dădusem doamnei Bruner. Dar am renunţat. Intenţionam 
să respect strict instrucţiunile primite. Așa că mi-am luat bloc- 
notes-ul, am deschis safe-ul ca să scot cecul, m-am dus la 
bucătărie să-i spun lui Fritz să nu mă aștepte la prânz, apoi în 
hol, la cuier, să-mi iau haina și pălăria, și am plecat. 

Mă plimbam pur și simplu, mergând spre est. E ușor să 
recunoști o „coadă”, chiar una discretă, mai ales într-o zi de 
iarnă ca asta, când un vânt rece, tăios ţinea în loc traficul, dar 
nu era exclus ca ei să știe deja unde mă duc, și-atunci de ce să- 
și bată capul? 

La bancă, în Lexington Avenue, am avut plăcerea de a vedea 
ochii casieriței mărindu-se puțin când a aruncat o a doua privire 
asupra cecului. Încercam și eu una din plăcerile celor bogati. 
Apoi am ieșit și m-am întors în oraș. Aveam de mers cam două 
mile, dar nu era decât zece și douăzeci și-mi place să mă plimb. 
Dacă băieţii mă urmăreau, le făcea și lor bine la picioare și la 
plămâni. 

Clădirea de patru etaje de pe 64 Street, între Madison și Park 
avea o lăţime de cel puţin două ori mai mare decât aceea din 
piatră maronie a lui Wolfe; dar nu era maronie. Ușa către 
vestibul era solidă, în schimb cea interioară, numai dintr-un 
grătar metalic și sticlă. Mi-a fost deschisă de un om în negru, 
fără buze, care schiţă un fel de zâmbet numai după ce-mi află 

numele. Mă conduse înăuntru, deschise o ușă în stânga și mă 
invită să intru. 

Era un birou - mobilă de cabinet, un safe, două mese de 
lucru, etajere, o altă masă pliantă. Pe peretele din spate, o 
fotografie a clădirii Bruner. Privirea rapidă aruncată în jur întâlni 
o faţă, o faţă ce merita s-o priveşti, a unei persoane de sex 
feminin, care stătea la unul din birouri. Ochii ei căprui îmi 
întâlniră privirea. 

— Sunt Archie Goodwin, am spus. 

Ea înclină din cap: 

— Sunt Sarah Dacos. Luaţi loc, domnule Goodwin. 

Ridică receptorul unui telefon, apăsă un buton, într-o clipă 
spuse cuiva că am sosit, lăsă receptorul la loc și mă anunţă că 
doamna Bruner coboară imediat. 

Șezând, am întrebat-o: 

— De cât timp lucraţi cu doamna Bruner? 

Zâmbi: 

— Trebuie să-mi mențin forma. 

Zâmbea foarte ușor. 

— De când? - am insistat. 

— De aproape trei ani. Vreţi să știți cu exactitate? 

— Poate mai târziu. Să aștept până va veni doamna Bruner? 

— Nu e nevoie. Doamna Bruner mi-a spus că-mi veți pune 
niște întrebări. 

— Atunci voi începe. Ce ați făcut înainte? 

— Am fost stenografă la Societatea Bruner și apoi secretara 
domnului Thompson, vicepreședintele. 

— Aţi lucrat cumva pentru Guvern? Sau, de exemplu, pentru 
F.B.1.? 

Ea zâmbi: 

— Nu, niciodată. La douăzeci și doi de ani am început să 
lucrez la Societatea Bruner. Acum am douăzeci și opt. Nu vă 
notati? 

— Aici - am zis, și mi-am dus mâna la frunte. Ce vă face să 
credeţi că vă urmărește F.B.I.-ul? 

— Nu știu dacă este F.B.l.-ul. Dar bănuiesc, pentru că 
altcineva n-ar putea fi. 

— Cât de sigură sunteţi că aţi fi urmărită? 

— Oh, sunt sigură. Nu că m-aș uita tot timpul în spatele meu, 
sau ceva de genul ăsta, dar programul meu aici e neregulat, 

plec de la birou la diferite ore, dar întotdeauna când ajung la 
stația de autobuz un bărbat vine în spatele meu și coboară de 
fiecare dată unde cobor și eu. Același om. 

— Autobuzul pentru Madison Avenue? 

— Nu. Pentru Fifth Avenue. Locuiesc în suburbie. 

— Când a început? 

— Nu sunt sigură. Prima oară când am observat a fost luni, 
după Crăciun. E acolo și dimineaţa. Și seara, dacă ies. Nu știam 
că așa se procedează. Credeam că dacă urmărești pe cineva, nu 
vrei să fii văzut. 

— Depinde. Sunt cazuri când ţii să fii observat. Asta se 
numește „coadă” la vedere. Puteţi să-l descrieți? 

— Sigur că pot. E mai înalt cu 6-7 inci decât mine, cam de 30 
de ani, poate puţin mai mult, o faţă prelungă și o bărbie în unghi 
drept, și o gură mică, inexpresivă. Ochii sunt verzi-cenușii. 
Poartă mereu pălărie, deci n-aș putea preciza cum are părul. 

— S-a întâmplat vreodată să-i vorbiți? 

— Bineînţeles că nu! 

— Aţi făcut vreo sesizare la poliţie? 

— Nu. Deoarece avocații m-au sfătuit să nu fac asta. Avocaţii 
doamnei Bruner. Spuneau că dacă este F.B.l.-ul ei pot afirma 
oricând că e o simplă verificare de siguranţă. 

— Așa e. Pot. Și chiar o fac. Apropo, dumneavoastră i-ați 
sugerat doamnei Bruner să trimită cărțile? 

Ea ridică o sprânceană. Era o sprânceană foarte drăguță. 

— Nu, de ce? Nu citisem cartea. Am citit-o abia după aceea. 

— După ce au început să vă urmărească? 

— Nu, după ce ea s-a hotărât să trimită toate exemplarele. 

— Știţi cine i-a dat ideea să facă asta? 

— Nu știu dacă a fost într-adevăr cineva - zâmbi ea. Mi se 
pare firesc să mă întrebaţi și pe mine, din moment ce sunteţi 
detectiv, dar cred că ar fi mult mai normal să o întrebaţi direct 
pe ea. Chiar dacă aș ști că cineva i-a sugerat această idee, nu 
cred... 

Se auziră pași în hol, apropiindu-se, și doamna Bruner apăru. 
Când a intrat, m-am ridicat, la fel și Sarah Dacos. Am mers în 
întâmpinarea ei, i-am luat mâna pe care mi-o oferea și i-am 
întors salutul; când se îndreptă spre cealaltă masă și luă loc, m- 
am așezat și eu. Aruncă în silă o privire teancului de hârtii 
adunate, le dădu la o parte și mi se adresă: 

— Presupun că vă datorez mulţumiri, domnule Goodwin. Mai 
mult decât mulțumiri. 

Am dat din cap: 

— Nu, nu-mi datorați nimic. Dar asta nici nu mai contează, 
având în vedere că cecul a fost deja depus la bancă, în ciuda 
faptului că nu fusesem de acord. Acum trebuie să-mi fac slujba 
și eu mă conformez. 

Am scos din portofel hârtia pe care o luasem din sertarul 
biroului și i-am înmânat-o. Pe ea scrisesem următorul text: 


Domnului Nero Wolfe 
914 West 35 Street 
New York City 1 
6 ianuarie, 1965 


Dragă domnule, 

In urma discuţiei noastre de ieri, vă angajez pe 
această cale, urmând să actionati în interesul meu, în 
problema pe care am prezentat-o. Cred că Biroul 
Federal de Investigatii este responsabil pentru 
spionarea mea, a familiei și asociatilor mei, din 
motivele pe care vi le-am relatat. Dar oricine ar fi 
responsabil, va trebui să investigati și să vă străduiți 
să-i opriți. Oricare ar fi rezultatul, cei 100.000 de dolari 
oferiti în momentul angajării nu vor mai reprezenta o 
sumă asupra căreia să ridic pretenții. Voi plăti toate 
cheltuielile care-mi revin, și dacă veti obține rezultatul 
dorit de mine, mă angajez să plătesc un onorariu pe 
care-l veti fixa. 


(Doamna Lloyd Bruner) 


O citi de două ori, prima dată în grabă, apoi cuvânt cu cuvânt. 

— Presupun că-mi cereţi să semnez asta? 

— Da. 

— Nu pot. Nu semnez niciodată nimic dacă n-a fost citit de 
avocatul meu. 

— Puteţi să-l sunați și să i-o citiţi. 

— Bine, dar telefonul meu este ascultat! 

— Știu. Pur și simplu e posibil ca, atunci când vor afla că i-aţi 
dat mână liberă lui Nero Wolfe, ei să renunţe. Explicaţi-i asta 
avocatului. Nu neapărat că le-ar fi teamă de el, lor nu le e teamă 
de nimeni, dar cunosc multe din isprăvile lui. Cât despre ultima 
precizare, cu onorariul pe care l-ar fixa el, există și o condiţie. 
Spune „dacă veţi obţine rezultatul dorit de mine”. Deci e clar că 
rămâne la aprecierea dumneavoastră, așadar nu semnaţi un cec 
în alb. Avocatul va fi de acord. 

Ea îl citi din nou, apoi ridică ochii căprui închis și mă privi: 

— Nu pot să fac asta. Avocaţii mei nu știu că am fost la Nero 
Wolfe. Ei n-ar fi de acord. De fapt, nu știe nimeni, în afară de 
domnișoara Dacos. 

— Atunci ne împotmolim - am întors-o. Doamnă Bruner, 
domnul Wolfe nu poate aborda subiectul ăsta fără ceva scris. 
Dacă treaba se încinge și vreţi să renunţaţi, îl lăsaţi baltă? Dacă 
doriţi să opriţi acţiunea pentru care l-aţi angajat și vreţi să 
recuperaţi banii? 

— Nu mi-aş permite... Nu sunt atât de josnică, domnule 
Goodwin. 

— Bun. Atunci faceţi pasul hotărâtor și semnaţi asta. 

Ea se uită la foaie, la mine, din nou la foaie și la domnișoara 
Dacos. 

— Sarah, ia asta și fă o copie. 

— Am una pregătită - am spus și i-am dat-o. Bineînţeles, o citi 
și pe aceasta. Fusese bine antrenată, de soţ, sau de avocaţi, 
după moartea lui. Luă un stilou de pe birou și semnă originalul, 
apoi mi-l dădu. 

— Deci ăsta era motivul pentru care domnul Wolfe dorea să 
veniți să mă vedeți în dimineaţa asta - spuse ea. 

Am aprobat: 

— Parţial. Dorea să-i pun câteva întrebări domnișoarei Dacos 
despre urmăritori și am făcut-o. Am văzut și eu oamenii care vă 
urmăreau ieri. Când aţi plecat, v-au urmărit îndeaproape doi 
indivizi într-o mașină, căreia i-am notat numărul. Erau de la 
F.B.I. Vor să știți asta. De acum înainte cred că nu vă vom mai 
întreba sau comunica nimic, decât atunci când vom avea un 
răgaz, dar trebuie să aranjăm într-un fel. De când aţi citit cartea, 
știți că ei obișnuiesc să „ascundă” microfoane... Aveţi idee dacă 
această cameră este ascultată? 

— Nu, nu știu. Sigur că m-am gândit la asta, am examinat-o 
de multe ori. Dar ar fi trebuit să pătrundă în casă, pentru a pune 
așa ceva înăuntru! 

— Da. Doar dacă electronica nu a inventat între timp ceva ce 
noi nu știm, deși mă îndoiesc. Nu vreau să exagerez, doamnă 
Bruner, dar nu orice loc din casa asta este potrivit pentru a 
putea discuta. Adevărat că e rece afară, dar puţin aer curat nu 
cred că v-ar face rău. Dacă v-aţi lua o haină... 

Ea aprobă: 

— Vedeţi, domnule Goodwin, în propria mea casă! O.K.! 

Se ridică. 

— Aşteptaţi aici - îmi spuse, apoi plecă. 

Sarah Dacos îmi surâse: 

— Puteaţi merge sus - zise - eu nu. Aud prin pereți, și nici nu 
trag cu urechea pe la uși. 

— Nu? 

Am privit-o cu plăcere, de sus până jos, bucuros că-mi dăduse 
ocazia. Era o frumuseţe. 

— Cine știe, aţi putea fi curioasă și, ca să vă lămuriţi, ar fi 
singura cale. O spun în glumă, căci știu că maniera nu v-ar 
place. 

— De unde știți? 

— Cunoștinţele mele despre natura umană. N-aţi mers nici 
măcar la cel care vă urmărea, să-l întrebaţi cum vă numiţi și ce 
doriţi. 

— De ce? Credeţi că ar fi trebuit? 

— Nu. Dar nu aţi făcut-o. Pot să vă întreb, dansați? 

— Uneori. 

— Aș ști mai multe despre dumneavoastră dacă aţi dansa cu 
mine. Să nu înțelegeţi prin asta că vă suspectez pentru 
posibilitatea de a lucra cu F.B.I.-ul. Dacă v-ar avea aici, în casă, 
nu ar mai fi nevoie să o urmărească pe doamna și întreaga 
familie. Singurul motiv pentru care eu... 

Clienta apăruse în ușă. Nu-i auzisem pașii. Asta era rău. 
Domnișoara Dacos era drăguță, dar nici chiar așa, să nu mai aud 
pașii, chiar dacă vorbeam. Asta nu putea însemna decât că 
părerea mea negativă despre afacere mă influenţa, nefiind 
atent mereu și în totalitate, și nu era în regulă. În timp ce 
mergeam după ea, spre ieșire, eram îngândurat. Omul în negru 


22 


deschise ușa, am ajuns în vestibul și de acolo în vântul de 
ianuarie. 

Am mers spre Est, către Park Avenue și ne-am oprit la colţ. 

— Putem vorbi mai bine pe loc - am spus - în primul rând 
trebuie să dispunem de dumneavoastră când avem nevoie. Este 
obligatoriu să păstraţi secret tot ce se va întâmpla. Se prea 
poate ca eu și domnul Wolfe să fim nevoiţi să ne părăsim casa și 
să ne ascundem pe undeva. Dacă primiţi un mesaj, prin telefon 
sau altfel, nu contează cum - că pizza este acră - mergeţi 
imediat la Churchill Hotel și căutaţi un om numit William Coffey. 
E ajutor de ofițer la securitate. Puteţi să faceți asta deschis. El 
va avea ceva pentru dumneavoastră, fie să vă comunice, fie să 
vă dea. Pizza este acră. Churchill Hotel, William Coffey. Țineţi 
minte. Nu notati. 

— Nu voi nota - era încruntată. Bănuiesc că sunteţi siguri că 
putem avea încredere în el. 

— Da. Dacă ne-aţi fi cunoscut suficient de bine, pe domnul 
Wolfe și pe mine, nu m-aţi mai fi întrebat asta. Aţi înţeles? 

— Da. 

Își strânse gulerul hăinii de blană, nu părea zibelină, ceva 
asemănător. 

— O.K. Acum dacă trebuie să ne căutaţi pentru un lucru ce nu 
suportă amânare, mergeţi la o cabină telefonică, formaţi 
numărul domnului Wolfe și spuneţi oricui vă răspunde - Fido 
este bolnav -, numai atât, și închideţi. Așteptaţi două ore, apoi 
mergeţi la Churchill, la William Coffey. Pentru orice ar 
întreprinde ei, sau pentru orice ar trebui să știm, sunaţi-ne. Fido 
este bolnav. 

Era în continuare încruntată: 

— Dar vor afla de acest Coffey chiar după ce voi merge la el 
prima oară. 

— Nu-i nimic. Nu-i exclus să-l folosim o singură dată. Lăsaţi 
asta în seama noastră. De fapt, începând de acum vă puteți 
considera scoasă din problemă, doamnă Bruner. Noi lucrăm 
pentru dumneavoastră, dar nu împreună cu dumneavoastră, sau 
în jurul dumneavoastră. Probabil că nu vom avea deloc nevoie 
să vă contactăm. Tot ce v-am spus este numai din precauţie. 
Dar mai este ceva ce ar trebui să știu acum. Aţi afirmat că aţi 
venit la domnul Wolfe și i-ați oferit un cec cu șase cifre din 
cauză că pur și simplu sunteţi enervată. Desigur că o femeie 

bogată, cum sunteți dumneavoastră, poate să pornească și 
numai de la un asemenea motiv, deși e greu de crezut. Am un 
sfat bun. Dacă e ceva ascuns pe undeva, despre dumneavoastră 
sau ai dumneavoastră, ceva ce nu vreţi să iasă la iveală, și vă e 
teamă că ei o vor face, eu trebuie s-o știu. Nu neapărat ce este, 
dar cel puţin cât e de urgent. Sunt pe aproape? 

O rafală de vânt o pălmui, făcând-o să-și îndoaie spinarea și 
să-și ascundă capul în guler. 

— Nu - spuse ea, dar vântul duse cuvântul mai departe și 
atunci repetă mai tare. Nu! 

— Dar sigur că ar putea. 

Ochii ei erau aţintiţi asupra mea, însă vântul o făcea să-i ţină 
pe jumătate închiși. 

— Nu vom discuta asta, domnule Goodwin, - îmi spuse. 
Presupun că fiecare familie își are „ce-ul” ei. Probabil că nu m- 
am gândit suficient la acest risc în momentul în care am trimis 
cărţile, dar m-am gândit după aceea și nu regret. Nu am nimic 
de ascuns, după câte știu eu. Până acum. 

— Asta-i tot ce aveţi de spus? 

— Da. 

— Dacă și când veţi vrea să spuneţi mai multe, știți ce trebuie 
să faceţi. Ce este acră? 

— Pizza. 

— Cine-i bolnav? 

— Fido. 

— Ce nume căutați? 

— William Coffey. La Churchill. 

— E de ajuns. Mai bine vă întoarceţi. Vi s-au înroșit urechile. 
Probabil că o să vin din nou aici într-o bună zi, dar Dumnezeu 
știe când. 

Ea îmi apucă braţul. 

— Ce aveţi de gând să faceţi? 

— Să mă uit peste tot împrejur. Să fac zgomot. Să-mi bag 
nasul unde nu trebuie! 

Voia să mai adauge ceva, dar s-a hotărât să nu mai spună, s-a 
întors și a plecat. 

Am așteptat până a ajuns în dreptul ușii, a intrat, și apoi am 
luat-o spre Vest. Nu avea niciun rost să mă uit pe la ferestre, în 
schimb am aruncat o privire mașinilor parcate, în timp ce 
treceam, și în această parte a bulevardului Madison era una 

singură, cu doi bărbaţi în față. M-am oprit. Nu se uitau la mine; 
nu păreau antrenați în Washington. M-am dat înapoi câţiva pași, 
mi-am scos carnețelul și am mâzgălit numărul de înregistrare al 
mașinii. Dacă o vor pe faţă, de ce nu? Dar ei tot nu se uitau la 
mine și am mers mai departe. leșind din Madison, nu mi-am mai 
făcut probleme în privința „cozii”. Stabilisem, în noaptea 
trecută, de la o cabină telefonică, să mă întâlnesc cu un tip pe 
care-l cunoșteam, Al Goller. Ceasul meu arăta 11:35, îmi 
rămăsese timp suficient, așa că m-am oprit ici-colo în drum, ca 
să mă uit prin vitrinele magazinelor. La colțul lui 65 Street am 
intrat într-un magazin universal cu bufet, am comandat un 
sandwich cu vită și pâine de secară și un pahar de lapte. Când 
mi-au fost aduse, am mai cerut o plăcintă cu mere și cafea. La 
12:27 am terminat a doua ceașcă, m-am învârtit în scaun și am 
privit pe geam. La 12:31 un taxi maro cu galben se opri la stop 
și atunci am plecat cât am putut de repede, dar m-a reținut 
puţin o femeie care stătea în ușă. M-am dus, am urcat repede, 
în timp ce Al puse tăbliţa cu OCUPAT și semnaliză, și am plecat. 

— Niciun poliţai, sper - îmi aruncă Al peste umăr. 

— Sper și eu. „Arabi pe cămile”. Să mă mai uit puţin, ca să fiu 
sigur. M-am mai întors de câteva ori, să privesc cu atenţie în 
urmă. În zece minute clarificasem cu el toate datele problemei. 
l-am vorbit despre First Avenue și 36 Street. l-am dat acolo 
întâlnire și i-am spus să mă aștepte 20 de minute și, dacă nu 
apar, să plece. Aș fi putut să-mi rezolv și singur treburile, dar 
dacă clientul își putea permite, m-am gândit că Al mi-ar fi de 
ajutor. Poate de multe ori. Am mers spre Sud, am intrat într-o 
clădire care cu trei ani în urmă nu era acolo, am consultat 
tabelul de pe peretele din hol, de unde am aflat că Evers 
Electronics se afla la etajul opt și am luat liftul. 

Se întinseseră pe tot etajul opt; masa recepţionerului era 
chiar unde am ieșit din lift, dar nu aveau, ca de obicei, o femeie, 
ci un tip voinic, lat în umeri, cu o mutră pătrată și ochi 
neprietenoși. Am trecut pe lângă el și i-am spus: 

— Cu domnul Adrian Evers, vă rog. Numele meu este Archie 
Goodwin. 

Nu m-a crezut. Nu m-ar fi crezut nici dacă-i spuneam că 
suntem în 6 ianuarie. 

— Sunteţi programat? - mă întrebă. 

— Nu; lucrez pentru Nero Wolfe, detectiv particular. Am niște 
informaţii pentru domnul Evers. 

Nu a crezut nici asta: 

— Nero Wolfe spuneți? 

— Da. Să aduc o biblie? 

N-am mai făcut efortul să-l detest; luă telefonul, vorbi cu 
cineva, ascultă, îl puse la loc în furcă, se ridică și-mi spuse: 

— Rămâi aici - apoi îmi aruncă o privire „de sus”, încercând 
să-și dea seama dacă merită sau nu să mă introducă. 

Ca să-i dau de înțeles că mă interesează foarte puţin 
persoana lui, i-am întors spatele și am început să mă uit la o 
fotografie de pe un perete, care reprezenta o clădire întinsă, cu 
două etaje, având inscripţia EVERS ELECTRONICS DAYTON 
PLANT. Aproape eram gata și cu număratul ferestrelor, când se 
deschise o ușă și o femeie îmi pronunţă numele, invitându-mă s- 
o urmez. Am mers după ea pe hol și, după colţ, am ajuns lao 
ușă pe care scria MR. EVERS. A deschis ușa; eu am intrat și ea 
nu. Omul era așezat la un birou, între două ferestre, mușcând 
dintr-un sandwich. Am înaintat doi pași, m-am oprit și am zis: 

— N-aș fi vrut să vă întrerup de la masă. 

Continuă să mestece, privindu-mă prin ochelarii fără rame. 
Avea o faţă plăcută, pe care, totuși, n-o bagi în seamă decât 
dacă-ţi propui. Când înghiţi, luă o gură de cafea dintr-un pahar 
de plastic, apoi spuse: 

— Mă întrerupe întotdeauna cineva. Ce e cu Nero Wolfe și 
informaţia? Ce fel de informaţie? 

Mușcă din nou din sandwich. Am mers către un scaun, aflat la 
celălalt capăt al biroului său. 

— Se poate chiar s-o rețineți - i-am zis. E în legătură cu un 
contract guvernamental. 

El mestecă și înghiţi, apoi întrebă: 

— Nero Wolfe lucrează pentru Guvern? 

— Nu. Lucrează pentru un client particular. Ceea ce ÎI 
interesează pe client este faptul că datorită unei verificări de 
securitate, făcută de un ofiţer al companiei dumneavoastră, 
Guvernul e pe cale să renunțe la un contract. Este o chestiune 
de interes public și... 

— Cine este clientul? 

— Nu-l pot numi. Este secret, și... 

— E cineva legat de compania noastră? 

— Nu. În niciun caz. După cum spuneam, interesul public este 
în joc, înţelegeţi? Dacă dreptul de a face verificări devine abuziv, 
atunci drepturile de proprietate sau personale ale cetățenilor 
sunt violate. Clientul domnului Wolfe este interesat de acest 
aspect al problemei. Orice îmi veți spune va fi strict confidenţial 
și folosit numai cu permisiunea dumneavoastră. Natural, nu 
vreți să vă pierdeţi contractul, am înţeles că este unul serios, 
dar, de asemenea, în calitate de cetățean, nu doriţi nici să fie 
făcută vreo nedreptate. Din punctul de vedere al clientului 
domnului Wolfe, aceasta este problema. 

Incetă să mai mănânce, își puse sandwich-ul jos și se uită la 
mine: 

— Spuneaţi că aveți o informaţie. Ce anume? 

— Ei bine, ne gândeam că este posibil să nu știți că s-ar putea 
rezilia contractul. 

— Păi chestia asta o mai știu încă o sută de persoane. 
Altceva? 

— Aparent, motivul rezilierii ar putea fi că verificarea făcută 
asupra  vice-președintelui dumneavoastră mai vârstnic 
descoperă anumite lucruri despre viaţa lui personală. Asta ridică 
două întrebări: cât de adevărate sunt acele așa-zise fapte; și 
dacă ele într-adevăr pun în pericol securitatea companiei 
dumneavoastră. A ajuns acel ofițer să descopere un punct care 
doare? Sau poate dumneavoastră? 

— Mai doriţi și altceva? 

— Atât. Și cred că e suficient, domnule Evers. Dacă nu doriţi 
să discutaţi cu mine, puteţi discuta cu domnul Wolfe, personal. 
Dacă nu-i cunoașteţi atitudinea și reputaţia, verificaţi-l. El mi-a 
spus să vă aduc la cunoștință faptul că, dacă dumneavoastră aţi 
obţine vreun beneficiu din ceea ce face el, nu pretinde niciun fel 
de onorariu. El nu-și caută un client; are deja unul. 

Privea încruntat la mine: 

— Fă-mă să înţeleg. Clientul este un ziar? 

— Nu. 

— O revistă? Time? 

— Nu - mă hotărâi să-mi lărgesc puţin atribuţiile și să-i spun 
mai mult - nu vă pot spune decât că este persoană particulară, 
care crede că F.B.l.-ul... 

— Nu pot să cred. Și nu-mi place deloc: - apăsă un buton de 
pe o placă. Sunteţi de la F.B.1.? 

Am spus nu și am continuat, dar ușa se deschise și apăruo 
femeie, cea care mă adusese la el, și Evers lătră la ea: 

— Condu-l pe acest om afară, domnișoară Bailey. La lift! 

Am obiectat. l-am spus că, dacă discuta cu Nero Wolfe, un 
lucru mai rău decât că se putea să piardă contractul nu s-ar fi 
întâmplat, și oricum era pierdut, și dacă mai exista vreo șansă 
să-l salveze... 

Dar privirea lui Evers îmi spunea că situația era cât se poate 
de proastă, în timp ce se apropia de birou ca să apese pe un alt 
buton. Niciun fel de ofertă și nici vreo altă șansă pentru nimeni. 
M-am ridicat și am ieșit, cu femeia ţinându-se după mine; 
trecând prin antecameră, mă gândeam că nu e deloc o zi bună 
pentru mine. 

Așteptam la lift, ușile s-au deschis și, în timp ce intram, a ieșit 
un bărbat care nu-mi era necunoscut. Lucrând la un caz, cu un 
an în urmă, tratasem cu un oarecare Morrison de la F.B.I., și 
tocmai el era tipul. Ochii noștri se întâlniră și ne-am recunoscut. 
Dându-mi mâna, îmi spuse: 

— la uite! A început Nero Wolfe să folosească electronica? 

l-am oferit un zâmbet și o strângere de mână amicală: 

— Ei, încercăm și noi să ţinem pasul. Avem de gând să 
supraveghem o anumită clădire de pe 69 Street! 

Am intrat în lift și, în timp ce apăsam butonul, am continuat: 

— Folosim ultimele „vârfuri” ale electronicii. 

A râs, pentru a fi politicos, și a răspuns că acest fapt îi va 
obliga să comunice în coduri. Ușile se închiseră. In mod sigur nu 
era ziua mea bună. Dădusem greș cu Evers și era foarte 
neplăcut, ca în orice situaţie în care te împotmolești; Dumnezeu 
știe dacă mai avea să-mi folosească ceea ce mă chinuisem să 
aflu până atunci. Îmi mișcăm tălpile pe trotuarul tare, și vreau 
să spun că nici moralul nu-mi era prea sus, îndreptându-mă spre 
centru. 

Trecuseră mai mult de douăzeci de minute, și Al plecase. Erau 
multe taxiuri la ora aceea pe First Avenue, am făcut semn unuia 
și i-am spus șoferului adresa. 

e CAPITOLUL PATRU œ 


În acea miercuri noapte, la unsprezece fără un sfert, pesimist 
și frânt de oboseală, am urcat scările de piatră maronie ale 
casei și am apăsat butonul soneriei. Fritz mă întrebă când veni 
dacă nu doresc rață încălzită și eu am mormăit că nu. Mi-am pus 
pălăria și haina în cuier și am intrat în birou, unde cine credeţi 
că era: geniul nemaivăzut, la masa lui, în scaunul făcut pentru a 
șaptesprezecea aniversare, cu o sticlă de bere și un pahar pe 
tavă, instalat confortabil și citind cartea lui preferată, „Bogăția 
limbii noastre” de Lincoln Barnett. Am mers la masa mea, am 
tras scaunul și m-am așezat. Mă așteptam să ridice privirea 
când va termina paragraful. 

Și așa și făcu. Puse la pagina la care rămăsese acel minunat 
semn de carte, făcut dintr-o fâșie subţire de aur, pe care i-l 
dăruise cu câţiva ani în urmă un client, și lăsă cartea jos. 

— Ai cinat, bineînţeles - îmi spuse. 

— Nu, nu am cinat. Scuză-mă că-mi mișc picioarele. Am 
mâncat ceva gretos într-o bombă în Bronx. A fost... 

— Fritz va încălzi rața, și... 

— Nu, nu încălzește nimic. l-am spus că nu. A fost de departe 
cea mai scârboasă zi și o voi încheia la fel. Îţi voi raporta totul și 
mă voi duce la culcare în starea asta tâmpită. În primul rând... 

— Greșești, trebuie să mănânci! 

— Am zis că nu. Mai întâi, clientul. 

l-am prezentat, cuvânt cu cuvânt, cele întâmplate, incluzând 
pe cei doi indivizi din mașina parcată căreia îi luasem numărul. 
La sfârșit am mai adăugat câteva opinii, și anume: (a) ar fi 
curată pierdere de vreme să mai verific numărul, (b) Sarah 
Dacos ar putea fi probabil scoasă din calcul, sau pusă pe listă 
doar pentru referințe viitoare, și (c) orice ar îi fost murdar sau 
ascuns în familia Bruner, ei erau încă departe de a descoperi, 
după părerea clientei. Când m-am ridicat să-i dau hârtia 
semnată de doamna Bruner, el pur și simplu o privi și-mi spuse 
s-o pun în seif. 

l-am relatat de asemenea, în amănunt, ce făcusem la Evers, 
incluzându-l, bineînțeles, pe Morrison. Singura părere pe care o 
aveam asupra chestiunii a fost că nu l-am „lucrat” cum trebuie, 

că ar fi fost mai bine dacă i-aș fi spus că deţinem o informaţie 
secretă, pe care el nu o posedă și nici n-ar putea-o obține, și 
probabil că noi am fi în stare să facem presiuni ca să salvăm 
contractul lui, dar că am face asta doar dacă am fi plătiți. 
Desigur, că ar fi fost riscant, dar e posibil ca astfel să-l fi făcut să 
deschidă gura. Wolfe clătină din cap și îmi spuse că asta ne-ar fi 
făcut prea vulnerabili. 

M-am ridicat, am ocolit biroul lui, am mers la raftul cu 
dicționarul, l-am deschis, am găsit ce voiam și m-am întors la 
scaunul meu. 

— „Capabil de a fi rănit” - am spus - „predispus la atac sau 
injurie”. Asta înseamnă vulnerabil. Ar fi interesant să devenim 
mai vulnerabili decât suntem acum. Dar să termin cu ziua. Mi-a 
luat toată după-amiaza ca să-l caut pe Ernst Muller, cel care e 
învinuit de „aranjarea” transportului acelor proprietăţi furate, 
dincolo de granițele Statelor Unite, eliberat pe cauţiune; el s-a 
purtat chiar mai urât ca Evers. l-a venit ideea să mă împuște și, 
cum nu era singur, a trebuit să reacţionez și cred că i-am rupt 
braţul. Apoi... 

— Eşti rănit? 

— Numai în sentimente. Apoi, după ce am mâncat „greața” 
aceea, am plecat după Julia Fenster, care a fost sau n-a fost 
acuzată pentru spionaj, judecată și achitată, și uite-așa mi-am 
petrecut seara, toată, încercând să dau de ea. In cele din urmă, 
i-am găsit fratele, unul care într-adevăr e frate, dar nu alei, și 
care este pește. Nimeni altcineva în locul meu n-ar fi putut 
obține mai puţin de la o zi. E un record. Și aceștia sunt cei trei în 
care ne pusesem speranţele cele mai mari. Nu mai sunt în stare 
să aștept programul pentru mâine. O să mi-l pui sub pernă. 

— E de vină stomacul - îmi zise. Dacă nu rață, atunci măcar o 
omletă. 

— Nu. 

— Caviar. Am cumpărat o livră, proaspăt. 

— La naiba! Știi cât de mult îmi place caviarul. N-am curaj să-l 
insult. 

Și-a turnat bere, a așteptat până ce spuma a scăzut jumătate 
de inci, a băut, și-a lins buzele și m-a privit: 

— Archie, ai de gând să mă necăjești și să mă faci să returnez 
cecul? 

— Nu. Știi că nu sunt în stare. 

— Atunci pălăvrăgești degeaba. Ești conștient că am acceptat 
angajamentul, deși am fost de acord că e absurd. Amândoi am 
spus-o. Este în mod clar neverosimil ca vreuna din sugestiile 
domnului Cohen să ne ofere vrun punct de plecare, dar să 
presupunem că una ar putea. Suntem la mila vicisitudinilor 
sorții; putem doar să propunem, nu să comandăm. Nu am niciun 
program pentru mâine, deoarece depindea de azi. Unele 
înțepături pot determina pe cineva să reacționeze, nu ai de 
unde să știi dacă ziua de astăzi va fi fără urmări. Mâine, sau 
poate săptămâna următoare. Ești obosit și înfometat. Incepi să 
faci confuzii, mănâncă ceva! 

Am dat din cap că nu. 

— Ce se aude cu ziua de mâine? 

— Vom vedea mâine dimineaţă. Nu în noaptea asta - și își luă 
cartea. 

M-am ridicat, am dat un picior scaunului, am luat hârtia de pe 
birou și am pus-o în seif, am mers în bucătărie și mi-am turnat 
un pahar cu lapte. Fritz se dusese la culcare. Am realizat că o 
insultă la adresa caviarului poate fi o insultă și la adresa 
laptelui. L-am pus la loc în carton, am luat un alt pahar și sticla 
de Old Sandy bourbon, am turnat trei degete și am luat o 
înghiţitură serioasă. Asta va avea grijă de greață; înainte de a 
mă duce să văd dacă ușa din spate era bine zăvorâtă, am 
terminat bourbon-ul, am clătit paharul și apoi am mers în 
camera mea și mi-am pus pijamaua și papucii. M-am gândit 
chiar să-mi iau pătura electrică, dar i-am dat vot de blam. Strâns 
în așa ceva, ai impresia că ești pedepsit. Am luat din patul meu 
numai perna, iar cearșafuri și pături din dulapul de pe hol. Cu 
brațele încărcate, am intrat în birou, am mutat pernele 
canapelei și am întins cearșafurile. În timp ce desfăceam o 
pătură, am auzit vocea lui Wolfe: 

— Mă întreb pentru ce e nevoie de asta. 

— Eu nu! 

Am întins o pătură, apoi și pe cealaltă și m-am întors: 

— Ai citit cartea. Ei se mișcă rapid, când vor și dacă vor. 
Pornind de la ceva date, ar putea să facă și un picnic aici, când 
nu suntem acasă. Și seiful... 

— Ei, nu! Exagerezi. Să deschidă un seif într-o casă locuită? 

— Nici n-ar avea nevoie, în cazul antichităţii ăsteia. Ar trebui 
să citeşti ceva cărți de electronică - am zis, înfășurându-mi 
picioarele în pătură. 

EI își împinse scaunul în spate, se ridică, spuse „noapte bună” 
și plecă luând Bogăția limbii noastre. 

Joi dimineaţă erau mari șanse ca Fritz, atunci când va veni cu 
tava pe care aducea micul dejun, să-mi comunice și invitaţia de 
a merge la un scurt instructaj, dar n-o făcu. Deci, până când 
Wolfe avea să se întoarcă din camera plantelor, adică până la 
unsprezece, îmi ocupai timpul cu cele obișnuite; era aproape 
zece, când aranjasem totul - așternutul dus la locul lui, micul 
dejun luat, „Times” răsfoită, poșta deschisă, pusă sub 
prespapierul de pe biroul lui Wolfe, și Fritz lămurit. Lămurit, dar 
nu liniștit. Avea o bună memorie a situaţiilor neplăcute, cum 
aveam de altfel și noi, mai ales a acelei nopţi, când o pușcă 
mitralieră, de pe un acoperiș de vis-ă-vis, distrusese camera 
plantelor, spărgând sute de panouri de sticlă și nimicind mii de 
orhidee. Avea ideea că am dormit în birou, deoarece aveam 
camera spre 36 Street și că de acolo urma să se tragă din nou. l- 
am explicat că sunt un paznic, nu un refugiat, dar nu m-a crezut 
și a spus-o deschis. 

În birou, după ce am desfăcut corespondenţa, nu aveam 
decât de pierdut timpul. A fost un telefon pentru Fritz, de la 
omul cu peștele, l-am ascultat, dar nu am avut niciun semn că 
linia ar fi supravegheată, deși sigur era. Bravo pentru tehnicieni! 
Știința modernă a făcut în așa fel încât oricine poate face orice, 
dar nimeni nu poate ști ce dracu se întâmplă. Mi-am luat 
carnetul din sertar și am început să studiez informaţiile secrete 
pe care Lon Cohen mi le dăduse, gândindu-mă la posibilităţi. 
Erau în total paisprezece nume și cel puţin cinci dintre ele erau 
sigur fără speranţă. Din celelalte nouă atacasem trei, dar nu 
obţinusem nimic. Rămăseseră șase, și le-am analizat unul câte 
unul. Am stabilit că cea mai promițătoare, sau, dacă vreţi, cea 
mai puţin nepromiţătoare era informaţia privind o femeie, care 
fusese concediată dintr-o slujbă de la Departamentul de Stat, 
așa că încercam să-i aflu numărul în cartea de telefon a 
Washingtonului, când sună soneria. 

Mergând spre hol ca să mă uit prin vizor, mă așteptam să fie 
un străin, sau chiar doi. Unul în fața altuia. Sau, posibil, 
Morrison. Dar era o figură foarte cunoscută: Dr. Vollmer, al cărui 

cabinet se afla chiar în propria casă, în josul cartierului. l-am 
deschis, zicându-i că dacă e cu treburi de serviciu atunci să 
încerce la ușa următoare. 

El rămase pe loc. 

— Nicio grijă, am multe cazuri, Archie. Toată lumea e bolnavă. 
Dar am un mesaj pentru voi, primit chiar acum, prin telefon. Un 
bărbat, niciun nume. Mi-a spus să ţi-l transmit, personal. Trebuie 
să fii la Westside Hotel, camera 214, pe 33 Street, la 11:30 sau 
cât de repede poţi, și că trebuie să fii sigur că nu ești urmărit. 

Sprâncenele mi se ridicară: 

— Ce mesaj! 

— Asta m-am gândit și eu. Mi-a spus că tu o să mă sfătuiești 
să-mi ţin gura. 

— O.K. Asta-ţi și spun - și m-am uitat la ceasul de mână, era 
10:47. Ce altceva a mai zis? 

— Asta e tot, numai mesajul, după aceea m-a întrebat dacă 
vin să-ţi comunic personal. 

— Camera 214, Westside Hotel. 

— Exact. 

— Ce fel de voce? 

— Nu era deosebită, nici joasă nici puternică. O voce de 
bărbat, normală. 

— Bine, doctore, multe mulțumiri. Dar îţi mai cerem o 
favoare. Avem în lucru ceva secret și probabil că ai fost văzut. 
Cineva e posibil să vrea să afle de ce ai venit. Dacă te-ntreabă 
careva ai putea să... 

— Voi spune că mi-aţi telefonat și am venit să mă uit la 
gâtlejul dumneavoastră. 

— A, nu. De două ori greșit. El va ști și că nu-i nimic cu gâtul 
meu, și că nici n-ai telefonat. Cred că linia noastră e ascultată. 
Oricum, necazul e că dacă se prind că primim mesaje 
confidenţiale prin dumneata, linia va fi sigur interceptată. 

— Doamne! Dar este ilegal! 

— Asta e cu atât mai drăguţ. Deci, dacă va fi cineva să 
întrebe, ai putea să fii indignat și să spui că nu e treaba lui, sau 
ai putea fi obligat să vorbești, și atunci vei spune că ai venit să-i 
iei tensiunea lui Fritz, dar nu, nu ai dispozitivul. Ai venit... 

— Am venit să-i aduc rețeta pentru „escargots 
hourguignonne”. Îmi place mai mult, fără legătură cu profesia. 

Plecă din ușă. Ai cuvântul meu, Archie, fii sigur că rămâne 
secret! 

Am aprobat și i-am mulţumit din nou și el m-a rugat să-i 
transmit salutări lui Wolfe. Când am închis ușa, nu mi-am mai 
bătut capul să pun zăvorul, pentru că oricum plecam curând. M- 
am dus în bucătărie și i-am comunicat lui Fritz că tocmai primise 
rețeta pentru „escargots hourguignonne"” de la dr. Vollmer, apoi 
în birou, unde am chemat camera plantelor de la telefonul casei. 
Refuzam să cred că ar putea să asculte și telefonul de interior. 
Wolfe mi-a răspuns și i-am povestit. A mormăit și m-a întrebat: 

— Ai vreo idee despre asta? 

— Nici cea mai vagă. Nu F.B.I.-ul. De ce ar face-o? Probabil că 
am atins pe cineva din cei știuţi și acum reacționează. Evers, 
sau domnișoara Fenster, sau chiar Muller. Vreo instrucțiune? 

Il agasasem și mi-a închis; am fost de acord c-o meritasem. 

Apărea problema următoare: a descoperi și a anihila o 
„coadă” pretinde ceva timp, deci îmi trebuie ajutor să fiu 
punctual la acea întâlnire. Trebuia să fiu pe fază și pentru 
situaţia puţin probabilă, că Ernst Muller să se fi supărat pentru 
braţul „stricat” și să încerce să-mi întoarcă și el un compliment, 
așa că am luat tocul pentru umăr, mi l-am pus, am luat un 
Marley 38 și l-am încărcat. Dar îmi trebuia și altfel de muniţie, 
așa că am deschis seiful și am luat o mie, în hârtii de zece și de 
douăzeci uzate, din fondul de rezervă. Desigur, mai puteau fi și 
alte variante, ca: a-mi face vreo poză cu vreo femeie goală în 
vreo cameră din hotel, sau cu vreun cadavru, dar astea 
rămânea să le rezolv atunci când aș fi fost pus în situaţie. 

Era unsprezece fără un minut când am părăsit casa. Fără să 
mă uit în jur, am mers la magazinul universal din colţul cu Ninth 
Avenue, am intrat, am mers la cabina telefonică, am format 
numărul garajului din Tenth Avenue, unde se afla mașina Heron 
sedan, care-i aparţinea lui Wolfe și pe care eu o conduceam. 
Tom Halloran, care lucra acolo de zece ani nu a răspuns, dar 
după ce am așteptat puţin l-am prins, i-am explicat ce avem de 
făcut și el mi-a zis că va fi gata în cinci minute. Gândindu-mă că 
n-ar fi rău să-i las chiar zece minute, am mai stat puţin să 
răsfoiesc niște prospecte dintr-un raft, apoi am plecat. 
Intorcându-mă pe 35 Street, am trecut de imobilul nostru, am 
făcut la dreapta în Tenth Avenue, am intrat în biroul garajului, l- 
am traversat și am mers la un Ford sedan cu motorul deja 

ambalat. Tom era la volan. M-am urcat în spate, mi-am scos 
pălăria, înghesuindu-mă pe podea, direct pe jos, în timp ce 
mașina, pleca. 

Probabil că ar fi fost loc pentru un om în acest tip de Ford, dar 
nu chiar pentru unul ca mine, de șase picioare înălţime, care nu 
este expert în contorsionări, așa că am avut mult de suferit. 
După vreo cinci minute, începusem să-l suspectez pe Tom că 
mă zdruncina intenţionat la stopuri și viraje; oricum, eram 
complet înțepenit, coastele și picioarele îmi erau amorţite, iar 
când a oprit pentru a șasea oară l-am auzit spunându-mi: 

— O.K. prietene. Totul e liber! 

— La dracu, parcă-s bătut cu bâta! 

El a râs. Mi-am ridicat capul și mi-am îndreptat umerii, m-am 
agăţat de bancheta din spate, m-am săltat și mi-am pus pălăria. 
Eram la intersecţia lui 33 Street cu Ninth Avenue. 

— Cât ești de sigur? - l-am întrebat. 

— Contează pe mine. N-aveau cum! 

— Minunat. Dar data viitoare folosește o ambulanță. Vei găsi 
o bucată din urechea mea într-un colț. Poţi s-o păstrezi ca 
amintire. 

Am coborât. M-a întrebat dacă mai e altceva, i-am spus că nu, 
i-am mulţumit și a plecat. 

Westside Hotel, situat în mijlocul cartierului, nu era tocmai o 
bombă, deși mulţi ar fi fost tentaţi să-l numească așa. Avea 
fațada de culoare neagră de câţiva ani, de când îi refăcuseră 
intrarea și holul. Intrând, am ignorat pe oricine și orice, chiar și 
pe recepţionerul pleșuv, am mers întins spre liftul fără liftier, am 
apăsat pe buton și am urcat. Când am ieșit, am luat-o către ușa 
cea mai apropiată, m-am uitat la număr, mi-am deschis haina la 
piept, să pot scoate pistolul, și am rânjit. Dacă J. Edgar Hoover 
mă aștepta acolo, i-ar fi prins bine să se poarte frumos, altfel l- 
aș fi terminat. La camera 214, la jumătatea palierului, pe 
stânga, ușa era închisă. Ceasul arăta 11:30, am ciocănit, am 
auzit niște pași și ușa s-a deschis. Am rămas perplex. Aveam în 
faţă figura rotundă și roșie și ţinuta masivă a inspectorului 
Cramer, de la Secţia Omucideri Sud. 

— La timp - zise el. Intră. 

Se dădu într-o parte și eu am trecut pragul. 

Ochii îmi erau atât de antrenați, încât am văzut automat totul, 
la intrarea în cameră. Un pat dublu, un dulap cu oglindă, două 

scaune, o masă cu o faţă de masă care trebuia schimbată, ușa 
deschisă la baie - asta în timp ce mintea mi se obișnuia cu 
șocul. Apoi, în timp ce-mi puneam pe pat haina și pălăria, am 
avut un alt șoc: pe masă, în dreptul unuia dintre scaune, cel fără 
braţe, se afla o cutie de lapte lângă un pahar. Pe Dumnezeul 
meu! O cumpărase și o adusese ca să-și trateze musafirul. Nu 
vă învinovăţesc dacă nu credeți. Nici eu n-am crezut, dar chiar 
era acolo. 

Merse la celălalt scaun, cel cu braţe, se așeză și întrebă: 

— Eşti singur? 

— Bineînţeles. Respect întotdeauna instrucțiunile. 

— la loc. 

Mă îndreptai către celălalt scaun. El își ridică ochii cenușii spre 
mine: 

— Telefonul lui Wolfe este ascultat? 

Ochii mei îi întâlniră pe ai lui: 

— Uite - am zis - sunt obișnuit să mă aștept la orice. Dar dacă 
aș fi făcut o listă de 100 de nume cu cei care ar fi putut fi aici, al 
dumitale nu ar fi fost pe ea. Această cutie cu lapte e pentru 
mine? 

— Da. 

— Atunci te afli în afara obligaţiilor de serviciu. Nu ești 
inspectorul Cramer, pe care-l cunosc atât de bine, și nu-mi dau 
seama de ce-aș fi împotriva ta. De ce vrei să știi dacă telefonul e 
înregistrat? 

— Pentru că nu-mi place să fac lucrurile mai complicate decât 
sunt. Îmi plac lucrurile simple. Vreau să-mi spui dacă aș fi putut 
să te chem aici doar dându-ţi telefon. 

— O, sigur că ai fi putut. Dar dacă ai fi făcut-o, ţi-aș fi sugerat 
că mai bine am fi mers într-o plimbare. 

El aprobă: 

— În regulă. Vreau să știu, Goodwin. Am aflat că Wolfe s-a 
încurcat cu F.B.l.-ul și vreau să știu totul, să am imaginea 
completă. Chiar dacă ne ia toată ziua. 

Am clătinat din cap: 

— Așa ceva nu-ţi intră în atribuţii și tu ești conștient de asta. 

El exploadă: 

— La dracu cu atribuţiile astea. Mă aflu aici! Te-am chemat. 
Sunt în afara sarcinilor de serviciu. Credeam că gândești puțin. 
Nu-ţi dai seama ce fac? 

— Nu. N-am nici cea mai vagă idee despre ce vrei să faci! 

— Bun. Atunci să-ţi spun. Vă cunosc prea bine, Goodwin. Știu 
că ţie și lui Wolfe vă place să loviți direct, dar vreau să știu. Și 
vă cunosc și limitele. Suntem doar noi aici, tu și cu mine, deci 
pot să-ţi spun. Acum două ore, Comisarul, care e împuternicit de 
Guvern, m-a sunat. Primise un telefon de la Jim Perazzo. Știi cine 
este? 

—înî, se întâmplă să-l știu. Serviciul  Autorizări, 
Departamentul de Stat, New York. 270 Broadway. 

— Trebuia să-l cunoști. F.B.l.-ul i-a cerut lui Perazzo să vă 
retragă  autorizaţiile, ţie și lui Wolfe. Perazzo i-a cerut 
Comisarului un raport complet despre voi. Comisarul știe că sunt 
câţiva ani de când am relaţii cu voi și-mi cere un raport 
adevărat, în scris. Ştii cum e treaba cu aceste raporturi, depinde 
cine le scrie. Înainte de a-l scrie, vreau să știu ce a făcut Wolfe, 
sau ce face, de i-a sărit F.B.I.-ul în gât. Vreau întreaga poveste. 

Când mergi undeva unde trebuie să faci impresie, e bine să 
faci ceva cu mâinile, să aprinzi o ţigară, dar eu nu fumez, sau 
să-ţi sufli nasul. Am luat cartonul de lapte, l-am rupt la un capăt 
și am turnat, cu grijă. Un lucru era evident. Ar fi putut ori să mă 
sune să vin la el la birou, ori să vină el la Wolfe, dar nu o făcuse, 
pentru că bănuia că telefonul nostru e înregistrat și casa sub 
supraveghere. Prin urmare, el nu voia ca F.B.l.-ul să știe că 
luase legătura cu noi, și astfel să se expună multor necazuri. El 
îmi vorbise despre F.B.I., despre Perazzo și despre Comisar, 
ceea ce era ridicol pentru un inspector de poliţie care are o 
convorbire cu un detectiv particular. Așadar nu intenţiona ca noi 
să pierdem autorizaţiile, și pesemne mai era ceva care-l rodea, 
și tare aș fi vrut să aflu ce. Într-un astfel de caz, înainte de a 
porni discuţia, mai ales cu un poliţist, ar fi fost necesar să-l sun 
pe Wolfe și să-i expun toată problema, dar asta nu era posibil. 
Instrucţiunile prevedeau că în caz de urgență să mă bazez pe 
inteligența mea și în același timp pe experienţă. 

Așa am și făcut. Am băut puţin lapte, am pus paharul jos și 
am vorbit: 

— Dacă tu poţi să faci excepţii de la regulă, atunci pot face și 
eu. Uite cum e. 

Și i-am oferit toată recolta: discuţia cu doamna Bruner, suta 
de mii primită ca aconto, seara cu Lon Cohen, conversaţia de la 
doamna Bruner, cu ea și Sarah Dacos, ziua cu Evers Electronics, 

Ernst Muller și Julia Fenster, noaptea în care dormisem în birou, 
pe canapea. Nu i-am relatat în amănunt, dar am punctat ceea 
ce era important și i-am răspuns și la întrebările ivite pe parcurs. 
După un timp am terminat; paharul de lapte era gol, iar Cramer 
avea un trabuc între dinţi. El nu fuma trabucurile, ci pur și 
simplu le storcea. Scoase trabucul și spuse: 

— Așa deci, o sută de mii de dolari sunt ai lui, orice s-ar 
întâmpla. 

Am confirmat: 

— Și un cec pentru mine, personal. N-am spus asta? 

— Ai spus. Nu mă surprinde Wolfe. Orgoliul nu i-ar permite să 
nu accepte orice și pe oricine l-ar plăti. Dar mă surprinzi tu. Tu 
știi al dracului de bine că F.B.I.-ul nu poate fi „înfundat”. Nici 
chiar de Casa Albă. lar voi sunteţi la nivelul la care încercaţi să 
ciuguliți din necazurile oamenilor. Singuri v-aţi făcut-o și trebuie 
s-o trageţi. Aţi dat de dracu! 

Mi-am turnat lapte. 

— Ai perfectă dreptate - am spus. Din orice unghi am privi, ai 
al naibii de multă dreptate. In urmă cu o oră aș fi spus amin. Dar 
acum mă simt cu totul altfel. Ti-am menţionat chestia pe care 
mi-a spus-o domnul Wolfe azi-noapte? A spus că unele 
„înțepături” vor face oricum să reacționeze pe cineva. Și iată, au 
fost înțepaţi și ei l-au chemat urgent pe Perazzo, apoi Perazzo l- 
a chemat pe Comisar, iar acesta, „înțepat” la rândul lui, te-a 
căutat pe tine, după care tu mi-ai transmis mie să vin aici și m- 
ai tratat cu un sfert de lapte, ceea ce pare complet incredibil. Și 
dacă un lucru incredibil se poate întâmpla, atunci se mai pot 
întâmpla și altele. Vrei să-mi răspunzi la o întrebare? 

— Pune-ol! 

— Nu-l prea iubești pe Nero Wolfe, și cu siguranţă nu mă 
iubești nici pe mine. Ce motiv ai ca să întocmești pentru 
Comisar un raport, în urma căruia să se gândească să ne 
retragă autorizaţiile? 

— N-am spus asta! 

— Prostii - am împăturit cutia de lapte. Dar asta e ceea ce 
spun faptele. Aducerea mea aici, în felul în care ai făcut-o, 
spune asta. De ce? 

El se ridică de pe scaun și se mișcă. Merse tiptil până la ușă, 
silențios și elegant, dacă ne gândim la vârsta și masivitatea sa, 
deschise ușa dintr-o smucitură și scoase capul pe culoar. 

Evident că nu era atât de sigur că nu e urmărit, în comparaţie cu 
mine. Închise ușa și merse la baie, am auzit apa curgând în 
chiuvetă și într-un minut se întoarse cu un pahar de apă. Îl bău, 
fără grabă, puse paharul pe masă, se așeză și își miji ochii la 
mine. 

— Sunt polițist de treizeci și șase de ani - îmi zise - și asta 
este prima dată când pasez răspunderea cuiva din afară. 

Am zâmbit ușor: 

— Sunt flatat. Sau domnul Wolfe este flatat. 

— Prostii. Nici tu, nici el nu vă daţi seama, pentru că nu 
sunteți în locul meu. Goodwin, am de gând să-ţi spun ceva ce 
este numai pentru tine și Wolfe, atât. Nici pentru Lon Cohen, nici 
Saul Panzer sau Lily Rowan. Ai înțeles? 

— Nu știu de ce o amesteci pe domnișoara Rowan, care îmi e 
doar prietenă intimă. Și, de asemenea, nu văd ce sens are să-mi 
spui ceva ce nu putem folosi. 

— Ba îl veţi folosi. Dar, atenţie, n-a venit de la mine! Nu va ști 
niciodată, nimeni! 

— O.K. Domnul Wolfe nu e aici ca să te liniștească, dându-și 
cuvântul de onoare, deci o voi face eu în locul lui. Pentru 
amândoi. Cuvântul nostru de onoare! 

— Așa să fie. Uite. Nu ai nevoie să notezi, cu o memorie așa 
de tare. Numele Morris Althaus îți spune ceva? - și îl silabisi. 

Dădui din cap afirmativ: 

— Am citit în ziare. Un caz care v-a rămas nerezolvat. 
Împușcat. În piept. Spre sfârșit de noiembrie. Nicio armă. 

— Vineri noaptea, 20 noiembrie. Corpul a fost găsit dimineaţa 
de o femeie de serviciu. Mort între orele 8 p.m., vineri și 3 a.m., 
sâmbătă. O singură împușcătură, în piept și prin mijlocul inimii, 
afară prin spate, spărgând o coastă. Glontele ieșise și lovise 
peretele la 49 de inci deasupra podelei, și cu asta s-a terminat. 
Cadavrul se afla întins pe spate, cu picioarele întinse, braţul 
stâng lipit de corp, iar cel drept peste piept. Îmbrăcat, dar nu cu 
haină, doar în cămașă și cu mânecile suflecate. Niciun semn de 
luptă, nimic în dezordine. Și, așa cum ai spus, nicio armă. 
Vorbesc prea repede? 

— Nu! 

— Oprește-mă, dacă ai întrebări. Totul s-a petrecut în camera 
de zi din apartamentul său de la etajul trei, 63 Arbor Street - 
două camere, bucătărie și baie. Locuia acolo de trei ani, singur, 

vârsta 36 de ani. Era un scriitor temut și în ultimii patru ani 
scrisese șapte articole pentru revista 7ick-Tock. Urma să se 
căsătorească în martie cu o fată numită Marian Hinckley, 24 de 
ani, din echipa de la 7ick-Tock. Desigur că aș putea merge mai 
departe. Aș fi putut aduce dosarul, dar nu conţine nimic despre 
acțiuni, legături sau asociaţii care ar putea ajuta. Nu ne 
folosește. 

— Ai uitat un mic detaliu, calibrul glonţului. 

— Nu l-am uitat. N-a fost niciun glonţ. Nu mai era. 

Am făcut ochii mari. 

— La dracu', o crimă perfectă! 

— Înî. Curată și făcută la rece. judecând după rană, a fost un 
38, ori ceva mai mare. Și acum două lucruri. Unu: de trei 
săptămâni Althaus aduna material pentru un articol despre F.B.I. 
pentru revista 7ick-TocK, dar nu s-a găsit nicio urmă de așa ceva 
în tot apartamentul. Doi: în jurul orei 11, în noaptea de vineri, 
trei oameni ai F.B.I.-ului au părăsit casa din 63 Arbor Street, au 
mers după colţ, au urcat într-o mașină și au șters-o. 

Stăteam și mă uitam la el. Sunt diverse motive pentru care 
trebuie să-ţi ţii gura închisă, dar cel mai bun este acela în care 
nu ai nimic de spus. 

— Deci ei l-au ucis - continuă Cramer. S-au dus acolo pentru 
a-l ucide? Cu siguranţă nu. Sunt multe variante pentru a explica 
ceea ce s-a întâmplat. Una care mi se pare cea mai bună ar fi că 
ei au dat telefon iar el nu a răspuns, așa că s-au gândit că nu 
era acasă. Atunci s-au dus până la el, au sunat la ușă șiiarnua 
răspuns, așa că au descuiat ușa și au intrat pentru a-și face 
treaba. El a scos arma, dar unul dintre ei i-a luat-o înainte, 
împușcându-l. Sunt bine antrenați în baza din Washington. Au 
căutat ceea ce aveau nevoie, au găsit și au plecat, luând și 
glonţul, pentru că era de la una din armele lor. 

Îl ascultam. Niciodată nu urmărisem ceva așa atent. L-am 
întrebat: 

— El avea vreo armă? 

— Da. Un S and W 38. Avea permis. Nu mai era acolo. | l-au 
luat, ar trebui să-i întrebi de ce. În sertar era o cutie de cartușe 
aproape plină. 

Am stat și am privit mai mult timp, apoi i-am zis: 

— Așadar, ai dezlegat misterul. Felicitări! 

— Nu face pe bufonul Goodwin. Vrei să ţi-i descriu? 

— Nu. Dar în primul rând cine i-a văzut? 

— Îți pot spune orice, doar asta nu. Nu te-ar putea ajuta în 
niciun fel. A văzut oamenii părăsind clădirea, mergând la mașină 
și plecând, și le-a luat numărul. În felul ăsta am aflat și este tot 
ce am aflat. Dar avem gura legată. Și chiar dacă i-am numi, 
unde am putea ajunge? Am văzut o mulţime de crime pe care 
le-am putut indica, dar inutil, atâta timp cât nu ai probe. Insă, în 
acest caz, pentru nenorociţii ăștia aș da un an din viaţă ca să-i 
agăţ și să le fac bucata. Nu e orașul lor, e al meu. Al nostru. Al 
Departamentului de Poliţie New York. Destul ne-au rânjit în nas. 
Acum, pentru Dumnezeu, au ajuns să creadă că pot să spargă și 
să intre nestingheriţi în casele oamenilor, să comită crime în 
teritoriul meu și să-mi râdă în nas. 

— Au făcut-o? Au râs? 

— Da. Am mers eu însumi în 96 Street, să-l văd și să vorbesc 
cu Wragg. l-am spus faptul că ei știau desigur că Althaus 
strângea material pentru acel articol, și că probabil au făcut o 
descindere în noaptea în care fusese ucis, și dacă e așa aș dori 
să colaborăm. El a răspuns că i-ar place să ne ajute, dar că au 
prea multe treburi serioase de făcut ca să-și mai bată capul și cu 
mărunţișuri. Nu i-am mai spus că au fost văzuți. Pentru că ar fi 
râs. 

Îi mergea gura în continuare. 

— Sigur că problema a fost discutată și în biroul Comisarului. 
De multe ori. Dar sunt legat de mâini și de picioare. Nimic nu 
mi-ar plăcea mai mult decât să pun laba pe turma asta de 
pungași, dar ce-aș obţine de la un proces? Așa că o las moartă. 
Și îți mai spun ceva. Nu numai că voi scrie un raport despre tine 
și Wolfe pentru Comisar, ci chiar îl voi căuta ca să vorbesc cu el. 
Nu cred că veţi pierde autorizaţiile. Dar n-o să spun, că m-am 
întâlnit cu voi. 

S-a ridicat și a mers către pat, apoi s-a întors cu pălăria și cu 
haina. 

— Termină-ţi laptele. Și sper că doamna Bruner și-a plasat 
bine banii. Mi-a întins mâna. Un An Nou fericit! 

— La fel și ţie! - m-am ridicat și i-am strâns mâna. Ar putea 
să-i identifice dacă i s-ar cere? 

— Pentru numele lui Dumnezeu, Goodwin! Trei împotriva 
unuia? 

— Înţeleg. Dar dacă ar fi nevoie doar în treacăt, fără ca ei să 
știe, ar putea? 

— Posibil. Crede că ar putea. Vă voi oferi tot ce am adunat. 
Nu veni și nu telefona. Acum lasă-mi câteva minute să ies. - 


Porni spre ușă, se întoarse și spuse: Transmite-i lui Wolfe 
salutările mele. 


Mi-am terminat laptele stând în picioare. 

e CAPITOLUL CINCI e» 


Era ora 12:20 când am ieșit din holul hotelului Westside. Mă 
simţeam ca la plimbare, din mai multe motive. Unul dintre ele: 
eram singur și este foarte plăcut să te plimbi, fără să fii urmărit. 
Altul ar fi fost că nu mai voiam să-mi bat capul cu problemele, și 
atunci când te plimbi poţi să mai uiţi de ele. lar al treilea, că 
voiam pur și simplu să savurez peisajul. Era o zi foarte plăcută, 
însorită, chiar dacă ne aflam în plină iarnă, fără prea mult vânt; 
am coborât pe Sixth Avenue și am luat-o spre Sud. 

Printre gândurile care-mi veneau, în timp ce traversam 
Washington Square, fu și acela că doar printr-o coincidenţă și 
Arbor Street se afla tot în suburbie. Asta nu putea fi o idee 
serioasă, din moment ce un sfert de milion de oameni trăiau 
acolo, mai mult sau mai puţin; Bine, cunoscusem coincidenţe și 
mai fanteziste, dar acesta era un simplu exemplu de ce-mi 
trecea prin minte în momentele acelea. 

Fusesem în Arbor Street și înainte, nu importă acum de ce. 
Este îngustă, și în lungime ţine numai cât trei blocuri, cu un gen 
de clădiri, vechi din cărămidă pe ambele părţi. Numărul 63 se 
afla pe la mijloc și nu avea nimic deosebit. Am rămas și am 
privit clădirea de pe celălalt trotuar. Ferestrele de la etajul trei, 
unde Morris Althaus trăise și murise, aveau draperiile trase. Am 
mers după colţ, unde oamenii F.B.I.-ului își parcaseră atunci 
mașina. Așa cum am spus, admiram peisajul, singur. In același 
timp, desigur încercam să reconstitui profesional scena crimei, 
lucru care era posibil să mă intereseze. M-ar fi ajutat. Pe mine, 
nu pe Wolfe; el nu s-ar duce la fereastră să-și facă o idee despre 
scena crimei. Aș fi dorit să urc până la etajul trei, ca să arunc o 
privire în camera de zi, dar voiam să ajung acasă la timp pentru 
masa de prânz, așa că am bătut în retragere către Christopher 
Street și am luat un taxi. 

Motivul pentru care ţineam să ajung acasă pentru prânz era 
regula care spunea că nu trebuie să perturbăm nici programul 
de masă, nici masa în sine cu chestiuni profesionale. Am ajuns 
la 13:20, îmi deschise Fritz, mi-am pus haina și pălăria în cuier, 
în timp ce Wolfe era deja la masă. Mergând în sufragerie și 
luând loc vizavi de el, am făcut o remarcă la adresa vremii. El a 

mormăit doar și a servit mai departe din momiţele de vițel. Fritz 
aduse tacâmuri și mi-am ales dintre ele. N-am fost pur și simplu 
răutăcios tăcând, i-am arătat doar că uneori regulile pot fi al 
naibii de prostești: una pe care ai stabilit-o pentru a-ți prii 
mâncarea poate la fel de bine să te facă să nu ai niciun chef la 
masă. Eu nu mi l-am stricat, dar, oricum, nu a fost prea multă 
conversație. 

Dar posibilitatea de a salva conversaţia o aveam. În timp ce 
ne împingeam scaunele în spate, i-am spus că vreau să-i arăt 
ceva în subsol și l-am condus până în hol, apoi la dreapta și jos 
pe scări. Subsolul cuprindea camera lui Fritz și baia, o magazie 
și o cameră mare, cu o casă de biliard. Locul lui Wolfe când ne 
urmărea, o dată pe an, pe mine și Saul Panzer folosindu-ne 
tacurile nu era o bancă obișnuită, ci un scaun confortabil. L-am 
condus în acea cameră, am aprins lumina și i-am vorbit. 

— Noul tău birou, sper să-ţi placă. Poate fi o șansă la un 
milion ca ei să monteze aparate într-o cameră în care nu au 
intrat. Dar este de prisos să discutăm. la loc. 

M-am săltat pe marginea mesei de biliard, faţă în faţă cu 
scaunul lui. 

S-a uitat urât la mine: 

— Vrei numai să mă baţi la cap, sau chiar e posibil? 

— Este de presupus. Nu aș risca, deci, dacă-ţi comunic că 
Inspectorul Cramer îţi transmite prin mine salutări. La fel, că mi- 
a oferit lapte și că mi-a strâns mâna, urându-mi „La mulţi ani!” 

— E bătaie de joc. 

— Nu, domnule. A fost chiar Cramer. 

— In camera aceea de hotel? 

— Da. 

Păși pe platforma pe care era așezat scaunul său și se opri. 

— Raportează - mormăi el. 

L-am ascultat. Nu m-am grăbit, deoarece am vrut să fiu sigur 
că nu uit niciun cuvânt. Dacă ne-am fi aflat în birou, s-ar fi întins 
pe spate și ar fi închis ochii, dar scaunul ăsta nu era construit 
pentru așa ceva, astfel că a trebuit să stea drept. În ultimele 
zece minute buzele i se lipiseră ermetic, ori datorită lucrurilor pe 
care le auzea, ori a felului în care stătea în scaun, probabil din 
ambele motive. Am terminat cu turul meu și i-am spus că 
pesemne un om, care să zicem își plimba câinele, sau unul aflat 
într-o cameră din faţă, în una din cele două clădiri, i-ar fi putut 

observa pe oamenii F.B.I.-ului părăsind Numărul 63, ducându-se 
după colț, la mașină, mersese după ei și le luase numărul de 
înmatriculare. Era lumină la colţ. 

Inspiră și expiră adânc pe gură: 

— Nu m-aș fi gândit - spuse - că domnul Cramer poate fi așa 
de idiot. 

Am aprobat: 

— Știu că așa pare. Dar el nu a știut, până nu i-am spus eu, 
de ce este F.B.l.-ul pe urma noastră. Ştia doar că noi îi 
atinsesem cu ceva, iar el avea o crimă pe care n-a putut-o 
rezolva, așa că s-a hotărât să ţi-o paseze. Trebuie să admiţi că 
ne flatează faptul că el s-a gândit cât de greu e pentru noi s-o 
scoatem la capăt și să apreciezi pericolul la care s-a expus. 
Chiar după ce i-am spus de doamna Bruner, tot nu s-a oprit din 
socoteli. Probabil că a făcut-o abia acum. Trebuie să realizeze că 
lucrurile nu se potrivesc. Să presupunem că printr-un miracol 
reușești să legi crima de ei, iar ei să nu poată ieși basma curată. 
Asta n-ar satisface ceea ce ne-a cerut clientul nostru. Singura 
posibilitate care ar liniști-o pe ea, iar pe tine te-ar ajuta să 
încasezi onorariul, ar fi dacă le-ai putea spune: eu o las baltă cu 
crima, dacă voi încetaţi cu presiunile asupra doamnei Bruner. 
Dar asta nu i-ar conveni lui Cramer, nu la ideea asta se 
gândește. Și nici ţie: Să faci un târg cu ucigașul nu e stilul tău. 
Nu am dreptate? 

El mormăi: 

— Nu-mi plac pronumele tale! 

— O.K. Hai să le facem „noi” și „al nostru”. Nu e nici stilul 
meu. 

Dădu din cap: 

— E ceva încurcat - un colț al gurii i se ridică. 

M-am uitat la el și l-am întrebat: 

— Ce dracu te amuză? 

— Încurcătura. Alternativa. Ai spus clar că e inutil să stabilești 
că F.B.I.-ul l-a ucis pe omul ăla. Foarte bine, atunci vom arăta că 
nu l-au ucis ei. 

— Domnul fie cu noi! Și mai departe? 

— O să vedem! - Și schimbă foaia - Archie, noi nu ne bazăm 
pe nimic. Ideile pe care ni le-a dat domnul Cohen sunt pur și 
simplu nesemnificative, neoferindu-ne nicio speranţă. Acum, 
mulțumită domnului Cramer avem o nucă cu ceva miez, o crimă 

neelucidată, în care F.B.l.-ul, este implicat adânc, indiferent 
dacă au comis-o ei sau nu. O șansă, o ușă deschisă 
ingeniozităţii, talentelor noastre, dacă vreunul dintre noi are așa 
ceva. Insă trebuie mai întâi să ne asigurăm cine l-a omorât pe 
om. Ai văzut faţa lui Cramer și l-ai ascultat vorbind. Este cu 
adevărat satisfăcut că a fost F.B.I.-ul? 

— Da. 

— În mod justificat? 

— El așa crede. Sigur că varianta îi convine. S-a referit la ei ca 
la niște nenorociţi, ca la o bandă de pungași. Atunci când a aflat 
de cei trei oameni ai lor care se aflau în scenă în momentul 
crimei, s-a relaxat și probabil a renunţat la alte posibilităţi, dar 
este un poliţist bun, și dacă ar fi apărut o altă variantă eu cred 
că ar fi susținut-o; însă nu a fost cazul. De asemenea, dacă 
Althaus era acolo, mort, când au intrat ăia, de ce n-au raportat 
ei? Anonim, bineînțeles, după ce au plecat. Poate că nu i-ar fi 
aranjat să facă asta, dar, oricum, e o întrebare cinstită. La fel și 
cu glonțul. Nu mulţi criminali ar fi sesizat că a lovit peretele, a 
căzut undeva pe podea, l-ar fi căutat și l-ar fi luat. Cu un tip cum 
e Cramer de partea noastră, am avea un mare atu. Bănuiesc că 
același lucru îl poţi spune și tu, și întemeiat. 

Se încruntă la mine: 

— Cine este Wragg, de care a amintit domnul Cramer? 

— Richard Wragg. Capul lor din New York. Agent special în 
acțiune. 

— El știe, sau își dă seama că Althaus a fost ucis de unul 
dintre proprii săi oameni? 

— Va trebui să-l întreb. Ar putea ști că unul a făcut-o, dar ar 
putea foarte bine să nu fie sigur că nu a făcut-o niciunul dintre 
ei, deoarece el nu a fost acolo. Nu e un prost, dar ar fi, dacă ar 
lua de bun tot ce-i spun ei. Contează asta? 

— Ar putea. Ar putea fi o consecinţă foarte importantă. 

— Atunci părerea mea este că ori el știe că oamenii F.B.I.-ului 
au comis crima, ori crede că e probabil. Pe de altă parte, când 
Cramer s-a dus la el și l-a rugat să coopereze, se pare că a 
refuzat. F.B.I.-ului îi place să oblige poliţia locală, când n-are 
nimic de pierdut - prestigiu, de exemplu -, și Wragg poate fi de 
părere că lui Cramer n-ar trebui să-i pese de descinderea lor în 
apartamentul lui Althaus, neinvitaţi, din moment ce polițiștii o 

fac și ei adesea, după cum bine știm. Așa că Wragg poate avea 
acum glonţul chiar în sertarul biroului său. 

— Și care e părerea ta? Ești de acord cu domnul Cramer? 

— Ciudată întrebare, din partea ta. Nu am emis nicio părere, 
și nici tu. Poate că l-a împușcat proprietarul, din cauză că nu-și 
platise chiria. Sau mai știu eu cine... 

El aprobă: 

— În direcţia asta trebuie să explorăm. Vei porni acum, așa 
cum crezi că e mai bine. Poate cu familia. Din câte-mi amintesc, 
tatăl lui, David Althaus, face haine pentru femei. 

— Exact. Seventh Avenue. 

Sărisem de pe masa de biliard și mă aflam pe propriile 
picioare. Am continuat: 

— Din moment ce noi preferăm ideea că el nu a fost ucis de 
oamenii F.B.I.-ului, presupun că nu ne mai interesează nici ce a 
strâns el despre F.B.I. 

— Ba ne interesează orice. Și dacă dai de vreunul pe care 
consideri că ar trebui să-l văd, adu-l aici. Sau de vreo „ea”. 

— Cu plăcere. Prima haltă o voi face la Gazette, să mă uit prin 
dosar, și presupun că Lon are câteva lucruri care n-au fost 
tipărite. Cât despre a aduce aici pe cineva... Casa este 
supravegheată și din față și din spate. Cum să-i aduc înăuntru? 

— Pe ușă. Investigăm o crimă cu care F.B.l.-ul nu are nicio 
legătură. Așa i-a declarat domnul Wragg domnului Cramer. Și, 
pentru început, domnul Cramer nu ar avea de ce se plânge. 

— Atunci să nu mă mai intereseze „cozile”? 

— Nu. 

— Asta e o adevărată ușurare! - și am plecat. 

e CAPITOLUL ȘASE « 


Ceasul meu arăta 4:35 când am intrat într-un magazin 
universal, lângă Grand Central, am consultat cartea de telefon a 
Manhattan-ului, am mers la o cabină telefonică, am închis ușa și 
am format numărul. 

Din dosarele de la Gazette și de la Lon Cohen, dându-mi 
cuvântul de onoare că am să-mi ţin gura, umplusem o duzină de 
pagini din carnetul meu. Le am în față, dar chiar tipărite tot ar 
lua câteva pagini bune, așa că am să relatez numai ceea ce ar 
ajuta să se înţeleagă ce s-a întâmplat. lată numele principale: 

Morris Althaus, decedat, 36 de ani, 5 picioare și 11 înălțime, 
175 greutate, ten închis, bine făcut, plăcut și de bărbaţi, dar mai 
mult de femei. O relaţie de doi ani, 1962 și 1963, cu o anume 
personalitate a scenei, nenumită aici. Câștiga, datorită scrisului 
său, aproape zece mii pe an, dar probabil că era susţinut și de 
mama sa, fără știrea tatălui. El și Marian Hinckley au hotărât s-o 
rupă, iar după aceea, câteva luni, nu a mai avut nicio altă 
prietenă. 384 pagini ale unui roman neterminat au fost găsite în 
apartamentul său. Nimeni de la Gazette, nici măcar Lon Cohen, 
nu are nici cea mai mică bănuială despre cine l-a ucis. Nimeni 
de acolo nu știa, înainte de crimă, că el strângea materiale 
pentru un articol despre F.B.I., iar Lon consideră asta o rușine 
pentru jurnalism în general și pentru personalul de la Gazette în 
special. Althaus lăsa impresia că e un tip discret. 

David Althaus, tatăl lui Morris, aproape de 60 de ani, a fost 
asociat în „Althaus și Grief”, iniţiatorii liniei Peggy Pilgrim în 
rochii și costume (vezi ziarul local). David l-a renegat pe Morris, 
singurul său copil, deoarece spusese „pa! pa! Peggy Pilgrim”, și 
nu mai erau în relații în ultima vreme. 

Ivana (Doamna David) A/thaus, nu discutase cu niciun 
reporter și nici nu ar fi făcut-o. La șapte săptămâni după 
moartea fiului ei nu ieșea; nu vedea decât câțiva prieteni 
apropiaţi. 

Marian Hinckley, 24 de ani, fusese în personalul de rezervă al 
revistei Tick-Tock, timp de doi ani. Se aflau și poze ale ei în 
dosar, care explicau de ce Althaus se hotărâse s-o bage în 
seamă. Refuzase și ea să vorbească reporterilor, dar un reporter 

nou de la „Post” reușise să scoată ceva de la ea, făcând 
oarecare vâlvă la Gazette. Aici, între personalul feminin, umbla 
ideea că Marian Hinckley l-ar fi ucis pe Morris, pentru că se 
certaseră - dar se renunţase la teoria asta. 

Timothy Quayle, în jur de 40, editorul principal al lui Tick- 
Tock. Îl includ și pe el, din cauza felului grosolan în care l-a 
tratat pe acel reporter de la Daily News, care o tot asalta pe 
domnișoara Marian Hinckley, prin foaierul clădirii 7ick-Tock. Un 
tip atât de galant ar putea aduce lămuriri neașteptate. 

Vincent Yarmack, în jur de 50, unul dintre redactorii șefi de la 
Tick-Tock; l-am notat și pe el, deoarece articolul despre F.B.I. a 
fost ideea lui. 

Nu arăta foarte promiţător. Nu-mi dădeam seama pe care 
dintre aceștia l-aș putea aborda în mod eficient. M-am gândit la 
acea personalitate teatrală, cu care Althaus fusese în relaţii, dar 
amorul ei cu acesta se sfârșise de mai mult de un an și, din 
propria-mi experienţă, știam că pe actriţe e mai bine să le vezi 
din rândul cinci sau șase. Cei doi de la 7ick-Tock probabil că ar fi 
refuzat. Tatăl îmi dădeam seama că nu are nimic de spus. 
Marian Hinckley cred că m-ar fi enervat. Singura mea șansă 
rămânea mama, și numărul ei îl căutam, când voiam să merg la 
cabină să dau telefon. 

Primul lucru important era s-o obţin la telefon. Femeii care a 
răspuns nu i-am dat niciun nume; pur și simplu i-am spus, pe un 
ton oficial, să-i comunice doamnei Althaus că vorbeam dintr-o 
cabină telefonică și că un om al F.B.I.-ului era cu mine și trebuie 
să-i vorbesc. A mers. În câteva minute o altă voce răspunse: 

— Cine e? Cineva de la F.B.1.? 

— Doamna Althaus? 

— Da. 

— Numele meu este Archie Goodwin. Nu sunt de la F.B.I. 
Lucrez pentru Nero Wolfe, detectivul particular. Omul de la F.B.I. 
nu se află în cabină cu mine, ci mă urmărește. Mă va urma la 
adresa dumneavoastră, dar asta pentru mine nu contează, dacă 
nu contează nici pentru dumneavoastră. Trebuie să vă văd, 
acum dacă este posibil. Eu voi... 

— Nu mă întâlnesc cu nimeni! 

— Știu. Poate ați auzit de Nero Wolfe. Aţi auzit? 

— Da. 

— | s-a comunicat de către o persoană pe care el o cunoaște 
foarte bine că fiul dumneavoastră a fost ucis de un agent F.B.I. 
Din această cauză sunt urmărit. Și pentru asta trebuie să vă văd 
acum. Pot fi acolo în zece minute, îmi ţineţi minte numele? 
Archie Goodwin. 

Liniște. Și, în sfârșit: 

— Știţi cine mi-a ucis fiul? 

— Numele nu. Nu știu nimic. Știu doar că domnul Wolfe a fost 
anunţat. Asta-i tot ce vă pot spune la telefon. Dacă mi-aş putea 
permite o sugestie, noi credem că domnișoara Marian Hinckley 
ar trebui să cunoască ceva despre asta. Dacă se poate, v-aș 
ruga s-o anunţaţi și s-o rugaţi să vină, și vă voi spune 
amândurora. Aţi putea? 

— Da, aș putea... Sunteţi reporter la vreun ziar? E vorba, de 
un truc? 

— Nu. Dacă ar fi așa, atunci aveţi dreptul să mă daţi afară. 
Sunt Archie Goodwin. 

— Dar eu nu... - o pauză lungă. Foarte bine. Omul meu de 
încredere va fi în hol și vă va legitima. 

l-am răspuns că bineînțeles și am închis înainte de a se 
răzgândi. 

Am ieşit din cabină, hotărât să ignor complet problema 
„cozii, dar nu m-am putut abţine să nu observ vehiculele 
staționate, în timp ce mă uitam după un taxi gol. Oricum, când 
am urcat și am pornit pe Madison Avenue și apoi Park, am privit 
numai înainte. La naiba cu toate celelalte. 

Când i-am arătat omului care mă aștepta în hol, autorizaţia de 
detectiv particular, el îi aruncă o privire serioasă, mi-o dădu 
înapoi, îmi spuse 10B și am mers către lift. La etajul zece am 
fost întâmpinat de o femeie în uniformă, care-mi luă haina și 
pălăria, le puse într-o mică garderobă și mă conduse, printr-un 
fel de arcadă, într-o cameră chiar mai mare decât cea a lui Lily 
Rowan, în care douăzeci de perechi ar fi putut dansa. Aveam un 
test în cazul celor cu camere atât de mari - nu referitor la 
covoare, mobilă sau draperii, ci la picturile de pe pereţi. Dacă 
puteam spune ce erau, cu atât mai bine. Dacă nu le 
recunoșteam, tot ce puteam face era să ghicesc; și gazdele 
aveau de suportat cât timp le contemplam, până ce îmi dădeam 
seama ce sunt. Camera asta a trecut testul cu bine. Mă uitam la 
pânza care reprezenta trei fete stând pe iarbă sub un copac, în 

timp ce am auzit pași și m-am întors. Ea s-a apropiat. Nu mi-a 
oferit mâna, dar mi-a spus cu o voce joasă, dulce: 

— Domnul Goodwin? Sunt Ivana Althaus - și se îndreptă către 
un scaun. 

Chiar fără testul cu picturile aș fi plăcut-o - figura ei mică, 
fină, cu unghiuri oneste, părul de un gri onest, ochii săi cu o 
lucire onestă și o îndoială onestă. Intorcându-mi un scaun, ca să 
mă așez în fața ei, m-am decis să fiu atât de onest pe cât 
puteam fi. Ea îmi spuse că domnișoara Marian Hinckley va veni 
repede, dar că prefera să nu aștepte. Ințelesese din ce-i 
spusesem la telefon că fiul ei fusese ucis de un om al F.B.I.-ului. 
Era corect? 

Ochii ei priveau drept la mine și i-am întâlnit. 

— Nu în întregime - i-am spus. Am afirmat că cineva l-a 
anunţat pe domnul Wolfe de asta. Vă voi explica ce e cu domnul 
Wolfe. El este - uh! - un excentric și are sentimente puternice în 
legătură cu Departamentul de Poliţie din New York. Reneagă 
atitudinea lor față de el și munca lui și consideră că ei se implică 
prea mult. Citește ziarele, și în special noutăţile despre crime, și 
cu câteva săptămâni în urmă i-a venit ideea că Poliţia din New 
York și autorităţile districtuale au abandonat investigarea 
uciderii fiului dumneavoastră și, în momentul în care a aflat că 
fiul dumneavoastră culegea informaţii despre F.B.I., i-a 
suspectat că ei în mod deliberat au sistat cercetările. Dacă 
lucrurile stau așa, asta ar putea fi o bună șansă ca să 
înnegrească un ochi poliţiei și nimic nu l-ar face mai fericit. 

Ochii ei priveau ţintă la mine, clipind greu. 

— Deci - am continuat - cazul nu e în mâinile noastre, și el a 
început unele chestionări. Un lucru îl știm cu siguranţă, nu a fost 
publicat faptul că nimic despre F.B.I., niciun document, nicio 
notă, nu au fost găsite de poliţie în apartamentul fiului 
dumneavoastră. Probabil că știți asta. 

Ea aprobă: 

— Da. 

— Bănuiam că știți, de aceea am menţionat-o. Am descoperit 
și alte lucruri, pe care avem instrucţiuni să nu le menţionăm. 
Veţi înţelege asta. Domnul Wolfe vrea să le respecte, până în 
momentul în care va putea acţiona. Dar ieri după-amiază, un 
bărbat i-a spus că a aflat că un agent al F.B.I.-ului l-a ucis pe fiul 
dumneavoastră și a adus unele informații. Nu vă voi da nici 

numele, nici informaţiile, dar este un om de încredere și are 
argumente solide, chiar dacă nu suficiente pentru a dovedi. Așa 
că domnul Wolfe dorește să afle tot ce se poate de la oamenii 
apropiaţi fiului dumneavoastră - de exemplu oamenii cărora și- 
ar fi permis să le spună lucruri aflate despre F.B.I. Sigur că 
sunteţi una din aceste persoane, la fel și domnișoara Marian 
Hinckley și domnul Yarmack. Mi s-a cerut să vă explic că domnul 
Wolfe nu umblă să-și găsească un client, sau după onorariu. 
Anchetează singur acest caz și nu așteaptă onorarii de la 
nimeni. 

Ochii ei erau în continuare atenţi la mine, dar mintea nu. Se 
gândea la ceva. 

— Nu găsesc niciun motiv... - spuse ea, și se opri. 

Am așteptat puţin și am continuat. 

— Da, doamnă Althaus? 

— Nu văd niciun motiv să nu vă spun. Am suspectat F.B.I.-ul 
din momentul în care domnul Yarmack mi-a povestit că nimic 
despre ei nu a fost găsit în apartament, la fel și domnișoara 
Marian Hinckley. Nu sunt o femeie care obișnuiește să acuze, 
domnule Goodwin, dar el îmi era... - vocea ei începu să tremure 
și se opri; într-o clipă continuă - S-a dus... L-aţi cunoscut? L-aţi 
întâlnit vreodată? 

— Nu. 

— Sunteţi detectiv. 

— Da. 

— Așteptaţi de la mine să vă ajut să lămuriţi cauza morţii 
fiului meu. Foarte bine. Aș vrea s-o fac. Dar nu cred că pot. 
Vorbea foarte rar eu mine despre munca lui. Nici nu-mi amintesc 
să fi menţionat vreodată F.B.I.-ul. Și domnișoara Hinckley m-a 
întrebat asta, și domnul Yarmack. Îmi pare rău că nu vă pot 
spune nimic, regret sincer, deoarece, dacă ei l-au ucis, sper să 
fie pedepsiţi. Leviticus spune așa: „Să nu te răzbuni”, dar 
Aristotel a scris că răzbunarea o justă. Vedeţi, m-am gândit la 
ea. Eu cred... 

Se întoarse cu fața spre arcadă. O ușă se închisese și se 
auziră voci, apoi o fată apăru. M-am ridicat când s-a apropiat, în 
schimb doamna Althaus a rămas la locul ei. Fotografiile de la 
Gazette o subapreciau. Era de porțelan. Între blond și brunet, 
șatenă cu ochii albaștri, și se mișca dreaptă și silenţioasă. Veni 
și o sărută pe doamna Althaus pe obraz, apoi se întoarse spre 

mine, iar doamna Althaus îi spuse numele meu. În timp ce ochii 
albaștri mă priveau, făceam eforturi să ignor orice aspect al 
situaţiei care nu avea importanţă în elucidarea cazului. Când 
doamna Althaus o invită să se așeze, i-am tras un scaun, iar ea 
se adresă doamnei: 

— Dacă am înțeles bine la telefon, spuneaţi că Nero Wolfe știe 
că a fost F.B.I.-ul? Ce înseamnă asta? 

— Cred că eu nu am prezentat situaţia prea clar - răspunse 
doamna Althaus. Îi spuneţi dumneavoastră, domnule Goodwin? 

l-am descris-o. În trei puncte: de ce era Wolfe interesat, ce-l 
făcuse suspicios, și cum suspiciunea lui a fost probată de ceea 
ce i se comunicase ieri. Am explicat că nu știe sigur că a fost 
F.B.I.-ul, și că nu o poate dovedi, dar intenţionează să o facă și 
de aceea mă aflam acolo. 

Domnișoara Hinckley mă privea cu seriozitate: 

— Dar nu înţeleg... A spus poliţiei ceea ce a aflat de la acel 
bărbat? 

— Îmi pare rău - am zis - cred că nu m-am făcut nici eu 
înţeles îndeajuns. El crede că poliția cunoaște faptul că au fost 
cei de la F.B.I., sau îi suspectează. De exemplu, ar vrea să știe 
următorul lucru: Poliţia se ţine de capul dumneavoastră? Revine, 
iarăși și iarăși, punând aceleași întrebări, mereu și mereu? 
Doamnă Althaus? 

— Nu. 

— Domnișoara Hinckley? 

— Nu. Dar eu le-am spus tot ce știam. 

— Nu contează asta... În investigarea unei crime, ei de regulă 
nu renunţă la nimeni, dacă nu au prins linia care le convine, dar 
se pare că, în cazul de față, ei au cam uitat de toți. Doamna 
Althaus tocmai îmi spunea că și dumneavoastră, ca și domnul 
Yarmack, credeţi că F.B.I.-ul l-a ucis. E adevărat? 

— Da. Da, este. Pentru că nu mai era nimic despre F.B.I. în 
apartament. 

— Aveţi idee unde ar putea fi? Să le fi îngropat el cumva? 

— Nu. Morris nu mi-a spus nimic, niciodată. 

— Dar domnul Yarmack știe? 

— Nu știe. 

— Dumneavoastră ce doriţi, domnișoară Hinckley? Aţi vrea ca 
oricine l-ar fi ucis pe Althaus Morris să fie prins? Prins și judecat? 

— Bineînţeles că vreau. Cu siguranţă! 

M-am întors spre doamna Althaus: i 

— Dumneavoastră doriți acelaşi lucru. In regulă, este o bună 
presupunere că ucigașul nu va fi prins decât de Nero Wolfe. Așa 
că va trebui să mergeti la el, dumneavoastră și domnișoara 
Hinckley, și dacă e posibil, și domnul Yarmack. Puteţi fi acolo 
astă seară la ora nouă? 

— De ce? - își strânse mâinile. Eu nu... La ce bun? Nu am 
nimic să-i spun. 

— Ar putea fi. Și eu cred deseori că nu am nimic să-i spun, dar 
mi-am dat seama că greșesc. Sau dacă el singur hotărăște că 
niciuna dintre dumneavoastră nu are nimic de spus, și asta va 
ajuta. O să veniţi? 

— Presupun... - și se uită la fata care se așteptase să devină 
nora ei. 

— Da - spuse domnișoara Hinckley. Voi veni. 

Aș fi vrut s-o îmbrăţișez. Ar fi fost important și pentru slujbă. 
Am întrebat-o: 

— Nu l-aţi putea aduce și pe domnul Yarmack? 

— Nu știu. Am să încerc. 

— Bine - m-am ridicat. Adresa este în cartea de telefon. 

Și am continuat spre doamna Althaus: 

— Trebuie să vă spun, e aproape sigur că F.B.l.-ul ne 
supraveghează casa și veți fi văzute. Dacă pe dumneavoastră 
nu vă deranjează, atunci nici pe domnul Wolfe. Este absolut 
deschis cu ei, arătându-le că investighează asasinarea fiului 
dumneavoastră. La nouă seara? 

Ea a spus da și am plecat. În foaier, servitoarea a venit și a 
dorit să-mi ţină haina. Ca să n-o rănesc în sentimente, am lăsat- 
o. Jos, în hol, după privirea pe care mi-a aruncat-o portarul în 
timp ce-mi deschidea, am dedus că omul ei de încredere îi 
spusese cine sunt și, ca să fiu în rol, i-am aruncat o privire 
tăioasă și atentă. Afară, câţiva fulgi de zăpadă jucau în aer. În 
taxi, mergând jos în oraș, am ignorat „coada”. Dar mă gândeam 
că ei își permit să se tot ţină după mine pentru că sunt plătiţi să 
facă asta, iar banii le veneau până la urmă, culmea, chiar din 
acele impozite, percepute inclusiv mie și lui Wolfe, ceea ce nu 
era în regulă. 

Wolfe tocmai coborâse din camera plantelor, după cele două 
ore pe care le acorda după amiaza orhideelor, instalându-se 
confortabil în scaunul său special, cu „Bogăția limbii noastre”. 

În loc să merg ca de obicei spre biroul meu, am rămas în prag 
și, când a ridicat ochii, i-am indicat emfatic cu degetul în jos, m- 
am întors și am șters-o pe scări, către subsol. După ce am aprins 
lumina, am mers și m-am urcat pe masa de biliard. Două 
minute. Trei. Patru, apoi pași. Se opri la ușă, se uită la mine și 
spuse: 

— Nu tolerez așa ceva! 

Am ridicat o sprânceană: 

— Era mai bine să scriu? 

— Uite. Sunt două chestiuni. Unu: riscul de a fi ascultați este 
foarte mic. Doi: putem proceda așa. In timp ce vorbeşti, poți 
introduce comentarii și afirmaţii pe care eu le voi neglija, dacă 
mă anunţi printr-o ridicare a degetului. Desigur, nicio referire la 
domnul Cramer, cu asta nu putem risca, și, de asemenea 
menţinerea ideii noastre că F.B.l.-ul l-a ucis și că noi vrem s-o 
stabilim. 

— Dar de fapt nu dorim! 

— Exact - se întoarse și plecă. 

Eram năucit. Casa lui, biroul lui, scaunul lui. Dar a trebuit să 
recunosc, în timp ce urcam scările, oricât de încăpățânat era, că 
ideea cu care venise nu era rea de loc. Chiar să fi avut ei o 
ureche electronică în birou, ceea ce nu credeam, metoda lui ar fi 
mers foarte bine. Când am intrat, era cu spatele la masa lui. M- 
am dus către a mea și, în timp ce mă așezam, m-a întrebat: 

— Așadar? 

Ar fi trebuit să ridice un deget. Niciodată nu-și pierdea timpul 
să întrebe „Așadar”?, când mă întorceam de la vreo treabă. 
Punea pur și simplu cartea la o parte, sau paharul de bere, și era 
gata să mă asculte. 

Am ridicat un deget: 

— Părerea ta că cei de la Gazette au prins pontul cu F.B.l.-ul și 
că o să meargă nu a fost atât de bună - am lăsat degetul. Lon 
Cohen nu a menţionat asta, așa că nu o fac nici eu. Ei nu au 
nicio idee. M-a lăsat să răsfoiesc dosarul, am și discutat, am o 
duzină de pagini de nume și detalii, unele dintre ele ar fi posibil 
să ne folosească - am ridicat degetul. Le voi transcrie la preţul 
obișnuit de cinci dolari pagina - am lăsat jos degetul. Apoi am 
sunat-o pe doamna Althaus de la o cabină telefonică și ea a 
spus că se poate întâlni cu mine și am mers acolo. Park Avenue, 
un apartament, la etajul zece, cu tot felul de chestii, picturi - mă 

rog. N-o voi descrie, pentru că oricum ai s-o vezi. A citat din 
Leviticus și Aristotel. - Deget ridicat: Eu preferam Platon, dar n- 
ar fi făcut priză - cobor degetul - am rugat-o la telefon s-o sune 
pe Marian Hinckley și s-o roage să vină, și ea a răspuns că va 
veni imediat. Inţelesese la telefon că eu am susținut că fiul ei a 
fost ucis de un agent F.B.I., și era corect. De aici încolo este mai 
bine să-ţi relatez în amănunt. 

l-am povestit totul, riguros, conștient că nu era potrivit să 
scap ceva ce n-ar fi trebuit să afle F.B.l.-ul. Lăsat pe spate, în 
scaun, și cu ochii închiși, nu avea cum să mai observe degetul 
ridicat, deci nu am mai putut adăuga lucruri în plus. Când am 
terminat, a mormăit, apoi a deschis ochii și a zis: 

— E destul de rău, când știi că e de căutat acul în carul cu fân. 
Și nici măcar... 

Se auzi soneria. Mergând în hol să mă uit cine era, am crezut 
că e un om de-al lor la ușă. Nu că l-aș fi recunoscut, dar trebuia 
să fie - vârsta potrivită, umeri largi, individul cu fălci puternice, 
haină elegantă, gri închis. Am mers și am deschis, atât cât 
permitea lanţul, și am spus: 

— Da, domnule? 

Vorbi prin crăpătură: 

— Numele meu este Quayle și vreau să-l văd pe Nero Wolfe! 

— Silabisiţi, vă rog. 

— Timothy Quayle! Q, U, A, Y, L, E! 

— Domnul Wolfe este ocupat. Să văd. 

Am mers în ușa biroului: 

— Unul dintre numele din agenda mea. Timothy Quayle. 
Redactor principal la T7ick-Tock magazin. Tipul eroic. L-a sluţit pe 
ziaristul care o enerva pe domnișoara Hinckley. Ea cred că i-a 
spus la telefon despre tine, imediat după ce am plecat. 

— Nu - zise el plictisit. 

— Mai e o jumătate de oră până la masă. Te afli la mijlocul 
capitolului? 

Spuse către mine: 

— Adu-l aici. 

M-am dus înapoi la ușa de la intrare, am scos lanţul, am 
deschis și l-am lăsat să intre. În timp ce închideam la loc, mi-a 
spus că sunt Archie Goodwin și am fost de acord, i-am luat haina 
și pălăria și l-am invitat în birou. Făcu trei pași înăuntru, se opri 
să se uite în jur, aruncă o privire lui Wolfe și-l întrebă: 

— Știţi cine sunt? 

Wolfe aprobă: 

— Domnul Quayle. 

Înaintă către masă. 

— Sunt prietenul domnișoarei Marian Hinckley. Vreau să știu 
ce fel de joc jucaţi. Vă cer o explicaţie. 

— Bah! - făcu Wolfe. 

— Nu mă luaţi cu „Bah!” Ce aveți de gând? 

— Este ridicol - spuse Wolfe. Îmi place să văd lucrurile la un 
anumit nivel. Dacă nu sunteţi în stare să faceți altceva decât să 
mă enervaţi, domnul Goodwin vă va da afară. Dacă luaţi loc, vă 
schimbaţi tonul, şi-mi oferiţi un argument serios pentru care v- 
aș asculta, poate vă voi asculta. g 

Quayle deschise gura, apoi o închise la loc. Işi întoarse capul 
spre mine și mă privi stând în picioare, pentru a cântări parcă 
dacă sunt destul de bărbat. Mi-ar fi plăcut foarte mult dacă ar fi 
tras concluzia că nu eram, pentru că după o noapte și o zi ca 
acelea, aș fi primit cu bucurie o ocazie de a frânge încă un braţ. 
Dar renunţă, se duse la scaunul în roșu, se trânti în el și se uită 
urât la Wolfe. 

— Vă cunosc - zise. Nu enervant, dar deloc sociabil. Știu cum 
lucraţi. Dacă doriţi să obţineţi ceva de la doamna Althaus, asta e 
treaba ei, dar să n-o amestecați pe domnișoara Hinckley. Nu voi 
admite. 

— Archie - vorbi Wolfe, - dă-l afară! Fritz să deschidă ușa. - 
Apăsă pe un buton. 

Am mers lângă scaun și l-am privit de sus pe erou. Veni și 
Fritz, Wolfe îi spuse să deschidă ușa de la intrare, și el plecă. 

Quayle era într-o situaţie proastă. Cu mine stându-i în faţă, 
dacă ar fi încercat să se ridice, m-ar fi obligat să ripostez, lucru 
pe care mi-l doream de când venise. Dar nici pentru mine nu era 
grozav. Să ridici din fotoliu un tip de 180 de livre era o 
problemă, iar el binevoise să se întindă cât mai confortabil. 
Picioarele, însă, nu-i erau prea bine fixate. Așa că l-am luat de 
umeri, iute, i-am prins încheieturile și l-am săltat în spate, 
pornind cu el spre hol, și, înainte să aibă timp să numere, l-am 
fixat acolo la podea. Dar al naibii prost, încercă să se agaţe și să 
se ridice. Atunci Fritz i-a imobilizat mâinile și l-am împins spre 
ieșire. 

— E zăpadă pe jos - i-am spus. Dacă-ţi dau drumul, vei primi 
pălăria și haina și vei putea pleca pe picioarele tale. Cunosc mai 
multe trucuri decât tine. O.K.? 

— Da. Cretin nenorocit! 

— Ce să mai zici și tu... 

Îi dădurăm drumul. Fritz îi lua haina din cuier, dar el spuse: 

— Vreau să mă întorc. Vreau să întreb ceva! 

— Nu se poate. N-ai maniere! Va trebui să te luăm din nou pe 
sus. 

— Nu, n-o veţi face. Vreau să-l întreb ceva. 

— Dar politicos. Cu tact! 

— Da. 

Am închis ușa: 

— Ai două minute. Nu stai jos, nu ridici vocea și nu folosești 
cuvinte cum ar fi „cretin”. Arată-i drumul, Fritz! 

Ne-am întors în hol și apoi înăuntru, Fritz în fața lui și eu în 
spate. Wolfe, ale cărui urechi fine auziseră ce se discutase la 
ieșire, l-a întâmpinat cu o privire rece, în momentul în care veni 
aproape de biroul lui, flancat de mine și de Fritz. 

— Doreaţi un motiv acceptabil - îi spuse el lui Wolfe. Așa cum 
spuneam, sunt un prieten al domnișoarei Marian Hinckley. 
Destul de apropiat ca ea să mă sune și să-mi spună despre 
Goodwin - de ceea ce le-a vorbit, ei și doamnei Althaus. Eu am 
sfătuit-o să nu vină aici în seara asta, dar totuși va veni. La ora 
nouă, parcă? 


— Da. 

— Atunci am să... - se opri. Nu-i era ăsta stilul. li venea greu, 
dar se descurcă. - Vreau să fiu și eu aici. Imi permiteţi... aș 
putea veni? 


— Dacă vă controlati! 

— Da. O voi face. 

— Timpul s-a consumat! - i-am zis, luându-i braţul și 
întorcându-i-l. 

e CAPITOLUL ȘAPTE e 


La zece minute după ora nouă, în seara acelei zile care nu se 
mai sfârșea, m-am dus în bucătărie. Wolfe se afla la masa din 
mijloc, contrazicându-l pe Fritz în legătură cu numărul de boabe 
de ienupăr care trebuiau puse în friptura marinată de mușchi de 
căprioară. Dându-mi seama că asta ar mai fi durat, am zis: 

— Scuzaţi-mă! Au sosit toţi, ba chiar unii în plus. A venit și 
David Althaus, tatăl, cel din dreapta ta, în spate. Și un avocat, 
Bernard From, în stânga ta, în spate. Cap alungit și ochi tăioși. 

Wolfe mormăi: 

— De el n-aveam nevoie! 

— Sigur că nu! Să merg să-i spun? 

— Confunzi! - se întoarse către Fritz. Foarte bine, fă cum 
dorești... Eu am spus trei, dar tu procedează cum crezi. Dacă vei 
pune cinci boabe nici nu va mai fi nevoie să gust, îmi voi da 
seama după miros. Cu patru ar fi acceptabil. 

Imi făcu semn cu capul și m-am îndreptat către birou, cu el în 
urma mea. 

Făcu un ocol, pe după doamna Althaus, care stătea în scaunul 
de piele roșie, și se opri cât i-am rostit numele. Erau două 
rânduri de scaune galbene, cu Vincent Yarmack, Marian 
Hinckley, Timothy Quayle în faţă, și cu David Althaus și Bernard 
From în spate. Asta îl plasa pe Quayle chiar lângă mine, ceea ce 
era foarte potrivit. Wolfe se așeză, privi de la stânga la dreapta, 
din nou în spate și vorbi: 

— Trebuie să vă spun că e posibil ca, prin intermediul nu știu 
cărei aparaturi electronice, oamenii de la F.B.I. să tragă cu 
urechea la ce vom discuta în această cameră. Și eu și domnul 
Goodwin înţelegem că este neplăcut, dar din păcate e posibil. 
Cred că dumneavoastră... 

— De ce ar face-o? - interveni From, avocatul. Cu tonul 
obișnuit la Curtea de Justiţie. 

— Asta se va stabili, domnule From. Vreau să fiţi conștienți de 
această posibilitate, oricât de slabă vi s-ar părea. Și acum vă 
solicit indulgență. Voi vorbi câtva timp. Și aştept să mă ajutaţi 
mai departe, numai dacă voi reuși să demonstrez că interesele 
dumneavoastră coincid cu ale mele. Sunteţi tatăl, mama, 

logodnica și asociaţii unui om care a fost ucis cu șapte 
săptămâni în urmă, iar crima nu a fost elucidată. Vreau să fac 
lumină. Intenţionez să dovedesc că Morris Althaus a fost ucis de 
un agent al Biroului Federal de Investigaţii. Această intenţie... 

Puseră simultan două întrebări: Yarmack, „Cum?” și From, 
„De ce?” 

Wolfe dădu din cap și spuse mai departe: 

— Această intenţie a mea stă în picioare. Recent am acceptat 
un angajament în care îmi este absolut necesar să fac anumite 
cercetări în privinţa activităţilor F.B.I.-ului, iar ei au reacționat 
imediat, încercând să ne ridice autorizaţiile de detectivi 
particulari. Probabil că vor reuși, dar chiar dacă o vor face, eu și 
numai în calitate de cetățean am dreptul să pornesc o 
investigaţie în interes personal, și cu siguranţă că interesul meu 
va sta în a le discredita pretenţiile că ei ar fi campioni 
neîntrecuţi ai legii și justiției. Asta e una. A doua este supărarea 
mea permanentă în ce privește Departamentul de Omucideri al 
Poliţiei din New York. Și ăștia emit pretenţii. În numeroase ocazii 
m-au împiedicat - în acţiuni legale. De multe ori m-au amenințat 
cu darea în judecată pentru probatorii nelegale sau obstrucţii 
față de justiţie. Aș fi suficient de mulţumit să le răspund cu 
aceeași monedă, demonstrându-le că sunt convinși, sau 
suspectează F.B.I.-ul de crimă, și că, de fapt, ei încalcă justiţia. 
Asta e, de asemenea... 

— Vorbiţi prea mult! - i-o tăie From. Puteţi să vă întoarcețţi la 
subiect? 

— Da, bineînţeles. Poliţia și autorităţile districtuale cunosc 
faptul că Morris Althaus colectase material pentru un articol 
împotriva F.B.I.-ului, dar nu s-a găsit nimic din acest material în 
apartament. Domnule Yarmack. Cred că sunteţi implicat în acest 
proiect! 

Vincent Yarmack era mai mult decât ideea mea despre un 
redactor șef: umeri rotunzi, gură mică și întinsă și niște ochi atât 
de deschişi la culoare, încât trebuia să ghicești că existau într- 
adevăr în spatele ochelarilor cu ramă neagră. 

— Am fost - răspunse el, cu o voce subțire ca un chiţăit. 

— Și domnul Althaus deja strânsese material? 

— Cu siguranţă! 

— II depusese la dumneavoastră în păstrare, sau se afla în 
posesia lui? 

— Eu credeam că e în posesia sa. Dar mi s-a spus de către 
poliţie că nu s-a găsit nimic despre F.B.I. în casa lui. 

— Și aţi tras vreo concluzie de aici? 

— Ei bine... O concluzie era clară, că cineva le furase. Nu cred 
că Morris le-a pus în altă parte. 

— Doamna Althaus i-a spus domnului Goodwin dimineaţă că, 
în privinţa asta, îi suspectaţi pe cei de la F.B.I. E adevărat? 

Yarmack întoarse capul s-o poată privi pe doamna Althaus, și 
înapoi la Wolfe: 

— Probabil că i-am prezentat asta ca pe o impresie, într-o 
discuţie particulară. Dar conversaţia de acum, din câte spuneaţi, 
se pare că nu e prea confidențială. 

Wolfe se încruntă: 

— Am spus că ascultatul e posibil, dar nu e verificat. Dacă 
dumneavoastră aţi tras această concluzie, atunci putem fi siguri 
că și poliţia. - Privi spre avocat: Nu-i așa, domnule From? 

Acesta aprobă: 

— Să presupunem. Dar asta nu conduce la ideea că ei încalcă 
legea. 

— O concluzie, nu. O presupunere, da. Dacă nu obstrucție, 
atunci cel puţin inacțiune. Ca membru al Baroului, cunoaștetți 
bine tenacitatea Poliţiei și Autorităţilor districtuale în cazul 
crimelor nerezolvate. Dacă ei... 

— Nu practic criminalistica. 

— Dar sigur știți ceea ce știe orice copil. Dacă nu ar fi 
satisfăcuţi de presupunerea că F.B.l.-ul este răspunzător de 
dispariţia acelui material, și deci probabil e implicat în crimă, 
atunci în mod cert ar explora și alte posibilități - de exemplu, 
domnul Yarmack. Așa e, domnule Yarmack? V-au hărțuit cumva? 

Redactorul se uită mirat: 

— Pe mine să mă hărțuiască? Pentru ce? 

— Pentru posibilitatea de a-l fi ucis pe Morris Althaus și de a-i 
fi luat materialele. Nu izbucniţi! Multe crime au sugerat teorii 
puţin plauzibile. vă spusese despre descoperirile făcute și că 
aflase ceva deosebit, care, probabil el nu-și dădea seama, era 
într-un anumit fel o ameninţare morală pentru dumneavoastră, 
și l-aţi eliminat pe el și evidenţa. O teorie excelentă. Sigur că... 

— Este ridicol. Absolut ridicol! 

— Pentru dumneavoastră, poate. Dar, în mod sigur, într-o 
încurcătură cu o crimă nerezolvată, ar fi continuat să vă 

urmărească; dar n-au făcut-o. Nu vă acuz de crimă, domnule, nu 
pe moment; eu pur și simplu vă arăt că poliţia ori exagerează, 
ori își abandonează atribuţiile. Afară de cazul că le-aţi fi oferit un 
alibi inatacabil pentru noaptea de douăzeci noiembrie. Le-aţi 
oferit? 

— Nu. Inatacabil, nu. 

— Dar dumneavoastră, domnule Quayle, aţi avut? 

— Tâmpenii! - spuse Quayle, dând dovadă din nou de proaste 
maniere. 

Wolfe îl privi: 

— vă aflaţi aici tolerat. Doreaţi să știți ce intenţionez. Și am 
clarificat. Acţionez împins numai de interesul meu, sper să 
dezvălui implicarea F.B.l-ului în crimă și nereușita poliţiei în 
acțiunea ei. In eforturile mele, va trebui să fiu atent la pericolul 
de a fi împiedicat de circumstanţe. leri am primit, în secret, o 
informaţie tare, ce indica vinovăția F.B.l.-ului, dar nu este 
îndeajuns de concludentă. N-am voie să ignor faptul că aparenta 
inactivitate a celor din poliţie poate fi strategică, că ei și F.B.I.-ul 
cunosc identitatea criminalului și s-au retras numai pentru a 
strânge probe decisive. Trebuie să-mi fie lămurit lucrul acesta, 
înainte de a porni. Aţi putea alege să mă ajutaţi, în loc să-mi 
puneţi piedici, pentru că în acest scop vă aflați aici. Domnul 
Goodwin v-a dat afară o dată și o poate face din nou, dacă e 
necesar. Ar fi chiar mai eficient, deoarece are audienţă; îi place 
să aibă audienţă, cum de altfel și mie. Dacă preferaţi să 
rămâneţi, răspundeţi la întrebare. 

Quayle se blocase. Era într-o situaţie extrem de delicată. 
Lângă el, atât de aproape încât o putea atinge, stătea fata 
pentru care și în faţa căreia îl lovise pe acel ziarist impertinent, 
cerându-i scuze lui Lon Cohen, și acum era încolţit de un poliţist 
obraznic. Mă așteptam să întoarcă privirea spre ea, pentru a-i 
arăta că își calcă mândria de dragul ei, ori spre mine ca să-mi 
dea de înțeles că nu-i nicio problemă, dar el rămase fixându-l pe 
Wolfe: 

— V-am spus că mă voi controla. E-n regulă. Nu am un alibi 
foarte sigur pentru noaptea de douăzeci noiembrie. lată 
răspunsul la întrebarea dumneavoastră, și acum am să vă pun și 
eu una. In ce mod credeți că domnișoara Hinckley vă poate 
ajuta să vă lămuriţi? 

Wolfe aprobă: 

— Asta da, e motivată și la obiect. Domnișoară Hinckley, ați 
manifestat îngăduinţă și dorinţa de a ne ajuta, altfel nu aţi fi fost 
aici. Am sugerat mai devreme o teorie care-l învinovățește pe 
domnul Yarmack; acum una pentru domnul Quayle. E foarte 
simplă. Au fost milioane de cazuri în care un bărbat l-a ucis pe 
un altul, din cauza unei femei - pentru a o îndurera, pentru că |- 
ar fi avantajat ca ea să fie văduvă, sau pur și simplu pentru a 
ajunge la ea. Dacă domnul Quayle e cel ce v-a ucis logodnicul, 
aţi vrea să fie divulgat? 

Ea își ridică mâinile, apoi le lăsă să cadă: 

— Dar e ridicol. 

— Deloc. În foarte multe crime, părea ridicol să acuzi familia 
sau prietenii, dar s-a dovedit a nu fi așa. Eu nu-l învinovăţesc pe 
domnul Quayle; expun doar posibilităţile. Credeţi că exista 
vreun motiv ca logodna dumneavoastră cu domnul Althaus să-i 
displacă? 

— Să nu vă așteptați că am să răspund la așa ceva! 

— Voi răspunde eu! - interveni Quayle. Da. Mi-ar fi displăcut! 

— Într-adevăr. Pe drept? Aţi considerat-o un abuz? 

— Nu știu dacă pe drept. O cerusem în căsătorie pe 
domnișoara Hinckley. Fusesem împreună. Sperasem că o să 
accepte. 

— Și a fost de acord? 

Avocatul interveni: 

— la-o ușor, Wolfe. Vorbeai despre abuz. Cred că tu abuzezi. 
Mă aflu aici la cererea domnului Althaus, clientul meu, și nu sunt 
împuternicit să vorbesc în numele domnișoarei Hinckley sau al 
domnului Quayle, dar consider că exagerezi. lţi cunosc 
reputaţia. Știu că nu ești un escroc și nu-ţi pun la îndoială 
bunele intenţii, până când nu voi avea motive, dar, ca 
împuternicit al legii, trebuie să-ţi spun că întinzi coarda. Domnul 
Althaus și soţia sa, și eu vrem desigur ca dreptatea să fie 
restabilită. Dar dacă s-a primit o informaţie care indică în mod 
cert vinovăția F.B.I.-ului, ce rost mai are această anchetă? 

— Credeam că am lămurit deja problema asta. 

— Ca o explicare a poziţiei, da, sau ca o invitaţie la prudență, 
dar nu ca o scuză pentru a-i chinui pe oameni, anchetându-i. 
Data următoare mă vei întreba dacă nu m-a prins Morris 
comițând vreo crimă. 

— V-a prins? 

— N-am de gând să joc vreun rol într-o comedie. Îţi repet, 
întreci măsura. 

— Atunci am să încetez, dar nu voi abandona prudenţa. Vă voi 
întreba ceva, o chestiune de rutină, care se face în orice caz de 
moarte prin violenţă. Dacă nu F.B.l.-ul l-a ucis pe Morris, atunci 
cine? Gândiţi-vă că F.B.l.-ul nu ar avea nicio vină și că eu 
reprezint autorităţile. Cine avea vreun motiv să-l ucidă? Cine-l 
ura, cui îi era frică, sau avea ceva de câștigat de la el? Aţi putea 
da un nume? 

— Nu. Ne-am gândit la asta, desigur. Nu. 

Ochii lui Wolfe se plimbară de la dreapta la stânga: 

— Poate cineva dintre persoanele de faţă? 

Doi dintre ei dădură din cap în semn că nu. Nimeni nu spuse 
nimic. 

— Este o întrebare de rutină - adăugă el - dar nu întotdeauna 
inutilă. Vă rog să vă gândiţi. Fără să vă temeţi că ar fi o 
calomnie, nu veţi fi citați. Sigur că Morris Althaus nu a trăit 
treizeci și șase de ani fără să ofenseze pe nimeni. L-a ofensat pe 
tatăl său. Pe domnul Quayle... - se uită la Yarmack: Articolele 
pentru revista dumneavoastră erau inofensive? 

— Nu - răspunse redactorul - dar dacă ar fi supărat pe cineva 
atât de crunt încât acesta să-l ucidă, nu cred că persoana ar fi 
așteptat s-o facă abia acum! 

— Și totuși, unul dintre ei ar fi fost nevoiţi să aștepte. Era la 
închisoare! - Wolfe se întoarse către redactor - Pentru ce? 

— Fraudă. O afacere foarte urâtă... ceva cu o proprietate 
imobiliară. Morris a scris un articol, pe care l-am intitulat 
„Scandalul de la Realty”, asta a declanșat o anchetă, în care 
unul dintre ei și-a prins degetele. A fost închis pentru doi ani. 
Asta se întâmpla acum doi ani fără puţin, dar, cu o bună 
comportare, e posibil ca deja să fie liber. Dar ăsta nu e criminal, 
nu are stofă. De fapt, l-am și văzut la un moment dat, când a 
venit și ne-a rugat să nu-i pomenim numele când scriem despre 
uciderea lui Morris. 

— Și care-i este numele? 

— Nu-l știu... A, ba da! Contează? Odell. Și încă ceva... Frank, 
asta e. Frank Odell. 

— Nu înțeleg - spuse doamna Althaus; dar se opri pentru a-și 
drege vocea. Privi spre Wolfe: Nu înțeleg toate astea. Dacă a 
fost F.B.I.-ul, de ce mai puneţi toate aceste întrebări? De ce nu-l 

întrebaţi pe domnul Yarmack ce aflase Morris despre F.B.I.? Eu 
am făcut-o, și mi-a spus că nu știe. 

— Nu știu - confirmă Yarmack. 

Wolfe fu de acord: 

— La fel cred și eu, altfel aţi fi fost încolţit de poliţie, și nu 
numai. Nu v-a spus nimic despre descoperirile și despre 
conexiunile pe care le-a făcut? 

— Nu. Niciodată. Aștepta până când termina prima formă a 
articolului. Așa lucra de obicei. 

Wolfe privi spre doamna Althaus: 

— Doamnă, așa cum am spus, trebuie să fiu sigur. Aș putea 
continua cu o mie de întrebări, toată ziua și toată noaptea. 
F.B.l.-ul este un inamic formidabil, neîntrecut în forță și 
privilegii. Nu mă laud, este o afirmaţie de bun simţ că niciun alt 
individ, sau grup din America, nu ar fi acceptat un angajament 
cum e acela pe care eu l-am acceptat. Dacă un membru F.B.I. l- 
a ucis pe fiul dumneavoastră, nu există nici cea mai mică șansă 
de a-l pune în situaţia să răspundă, decât dacă eu o fac. Și, ca 
urmare, eu fac și alegerea procedurii. Exagerez din nou, 
domnule From? 

— Nu - raspunse avocatul. Am fi lipsiţi de simțul realităţii, 
dacă nu am fi de acord cu dumneavoastră, în privinţa F.B.I.-ului. 
Când am aflat că nu s-a găsit nimic în apartament, am făcut o 
presupunere evidentă și i-am spus doamnei Althaus că, după 
părerea mea, e foarte puţin probabil ca ucigașul să fie prins 
vreodată. F.B.I.-ul este de neatins. Doamna Althaus a aflat de la 
domnul Goodwin că a apărut un om care cunoaște că un agent 
al F.B.I.-ului i-a ucis fiul, și are informaţii în acest sens. Eu am 
venit aici cu intenţia de a vă cere numele omului și informațiile, 
dar aveți dreptate. Procedura vă aparţine. Personal, cred că e 
fără speranţă, dar, totuși, vă urez noroc și mi-ar place să vă pot 
ajuta. 

— Și mie. - Wolfe își împinse scaunul în spate și se ridică. Este 
posibil, în cazul în care această convorbire a fost ascultată, ca 
unul, sau mai mulţi dintre dumneavoastră să fiţi hărțuiţi. Dacă 
așa va fi, vreau să fiu informat. Doresc să-mi comunicaţi orice ar 
interveni nou, sau orice aţi afla, chiar dacă vi s-ar părea banal. 
Fie că am fost ascultați, fie că nu, casa este oricum 
supravegheată și F.B.I.-ul știe acum că mă implic în problema 
uciderii lui Morris Althaus. Poliţia însă nu, eu așa cred, și vă cer 

să nu le spuneţi, căci asta nu ar face decât să complice. Îmi cer 
scuze că nu v-am oferit nicio trataţie, dar discuţia m-a absorbit 
complet. Domnule Althaus, dumneavoastră nu aţi vorbit deloc. 
Doriţi s-o faceți? 

— Nu - spuse David Althaus, primul și ultimul său cuvânt. 

— Atunci, bună seara - și Wolfe ieși. 

Eu am rămas, în timp ce-și părăseau scaunele și mergeau în 
hol. Bărbaţii puteau să le ţină doamnelor hainele, deci nu era 
nevoie de mine. Probabil că eram foarte obosit, încât să nu-mi 
treacă prin cap că era o plăcere să-i ţii haina domnișoarei 
Hinckley; când am auzit ușa de la intrare, mi-am dat seama că 
era prea târziu. Am mai stat, până când am auzit-o închizându- 
se, apoi m-am ridicat și m-am dus să pun zăvorul. Erau jos, pe 
trotuar. 

Nu auzisem liftul, deci Wolfe putea să se fi dus în bucătărie, și 
am mers într-acolo. Dar nu era. Nici Fritz. O fi luat-o pe scări? De 
ce? Singurul loc care mai rămânea era jos. M-am dus către ușa 
deschisă a camerei lui Fritz și am intrat. 

Fritz ar fi putut să-și găsească o cameră și sus, dar el prefera 
subsolul. Vizuina sa era la fel de mare cât biroul și camera din 
față la un loc, dar, cu trecerea anilor, devenise plăcut - mese cu 
teancuri de reviste, busturile lui Escoffier și Brillat-Savarin pe 
rafturi, meniuri puse în rame pe pereţi, un pat mare, cinci 
scaune, rafturi cu cărţi (avea 289 de cărți de bucate), un cap de 
porc sălbatic, pe care-l împușcase în Vosgi, un televizor și un 
aparat de radio. Două lăzi cu veselă veche, una despre care el 
credea că ar fi fost utilizată de bucătarul șef al lui luliu Cezar, și 
altele. 

Wolfe stătea în scaunul cel mai mare la masă, cu o sticlă de 
bere și un pahar, iar Fritz de partea cealaltă, și se ridică atunci 
când am intrat. Mi-am tras și eu un scaun. 

— E rău - am zis - că liftul nu ajunge până jos. Poate reușim 
să facem asta. 

Wolfe bău din bere, puse paharul jos și-și linse buzele. 

— Aș vrea să știu - vorbi el - ce e cu minunile astea 
electronice. Oare putem fi auziţi aici? 

— Nu știu. Citisem despre o chestie care e capabilă să 
capteze vocile chiar de la o jumătate de milă, dar nu știu ce arie 
poate să cuprindă și ce se întâmplă în cazul obstacolelor, cum ar 
fi pereţii sau plafoanele. Insă pot exista lucruri de care eu să nu 

fi auzit, și care să poată controla întreaga casă. Chiar dacă nu 
au apărut, în curând vor apare. Bieţii oameni vor fi obligaţi să 
comunice prin gesturi. 

Se uită curios la mine. Dar cum nu consideram că merit atâta 
atenţie, privii în altă parte. 

— Cred că-ți dai seama că niciodată nu a fost atât de necesar 
ca acum secretul absolut - spuse. 

— Știu. Pentru numele lui Dumnezeu, știu. 

— Pot fi ascultate și șoaptele? 

— Nu. Un miliard la una. Sau niciuna. 

— Atunci vom șopti. 

— Asta-ţi va strica stilul. Dacă Fritz va da televizorul mai tare, 
noi vom sta mai aproape și nu vom urla, va fi în regulă. 

— Nu putem face asta și în birou? 

— Ba da, domnule. 

— Atunci de ce naiba nu mi-ai spus? 

l-am dat dreptate: 

— Suntem aglomeraţi cu treburile. Și eu mă mir că m-am 
gândit abia acum. Totuși, să încercăm aici. 

El se întoarse: 

— Dacă vrei, Fritz. Nu contează ce. 

Fritz merse la televizor și răsuci un buton: o femeie îi spunea 
unui bărbat că-i pare rău că nu îl întâlnise mai demult. El întrebă 
(nu bărbatul, ci Fritz) dacă era suficient de tare, eu am spus că 
puţin mai tare și mi-am mutat scaunul mai aproape de Wolfe. Se 
apropie și începu să-mi mormăie la optsprezece inci de ureche: 

— Ne vom pregăti pentru o acţiune. Ai idee dacă grupul „Zece 
pentru Aristologie” mai există? 

Dădui din umeri. Trebuia să fii cretin sau geniu, ca să pui o 
întrebare care nu avea niciun sens, oricum. 

— Nu - am spus. Asta a fost acum șapte ani. Probabil mai 
există. Pot să-l sun pe Lewis Hewitt. 

— Nu de aici. 

— Voi merge la o cabină. Vrei acum? 

— Da. Dacă spune că acest grup încă... Dar nu. Orice ţi-ar 
răspunde în legătură cu „Zece pentru Aristologie”, întreabă-l 
dacă e de acord să-i dau mâine dimineaţă telefon, ca să-l 
consult într-o problemă secretă și urgentă. Dacă mă invită la 
masă, cum presupun că va face, accept! 

— Locuia în Long Island acum un an. 


67 


— Știu. 

— Și va trebui, cred, să ne descotorosim de o „coadă”. 

— Nu va fi nevoie. Dacă mă vor vedea că merg la el, cu atât 
mai bine. 

— Atunci de ce nu suni de aici? 

— Pentru că doresc sa-mi fac vizita anunţată și nu să mă invit 
singur. 

— Și dacă nu poate mâine? 

— Atunci cât mai curând posibil. 

Am plecat. Ducându-mă spre hol, pentru haină și pălărie, și 
apoi ieșind și îndreptându-mă spre Ninth Avenue, mă gândeam, 
două reguli încălcate într-o singură zi: cea cu programul de 
dimineaţă și aceea care spunea să nu-ţi lași casa cu probleme - 
și pentru ce? „Zece pentru Aristologie” era un grup de tipi, care, 
ca să citez, „căutau idealul de perfecţiune în mâncare și 
băutură”. Cu șapte ani în urmă, în casa unuia dintre ei, 
Benjamin Schriver, rechinul transportului maritim, se întâlniseră 
ca să-și găsească amintitul ideal, mâncând și bând, iar Lewis 
Hewitt, unul dintre membri, aranjase cu Wolfe ca Fritz să le 
pregătească masa. Sigur că eu și Wolfe am fost invitaţi și ne-am 
dus, dar s-a întâmplat că tipului care stătea cu noi la masă săi 
se pună niște arsenic în felul întâi - caviar asortat cu smântână 
-, şi a murit. O adevărată petrecere. Incidentul nu afectase însă 
relaţiile lui Wolfe cu Hewitt, acesta fiindu-i recunoscător pentru 
o favoare specială pe care Wolfe i-o făcuse cu mult timp în 
urmă; el avea, la proprietatea din Long Island, cam o sută de 
picioare cu orhidee și obișnuia să vină la cină în casa de piatră 
maronie de două ori pe an. 

Mi-a luat ceva timp până l-am prins la telefon, deoarece 
numărul fusese schimbat cu cel al serei, sau al grajdurilor, sau 
chiar al majordomului, dar când l-am găsit mi-a spus că era o 
plăcere să-mi audă vocea. Comunicându-i că Wolfe ar dori să-i 
facă o vizită, a răspuns că va fi încântat și că, desigur, vom lua 
masa cu el. A mai adăugat că i-ar place să-i ceară părerea chiar 
lui Wolfe în legătură cu meniul. 

— Mă tem că va trebui să-mi spun eu părerea - i-am zis. Sun 
dintr-o cabină telefonică, de la un magazin universal. lertaţi-mi 
întrebarea, dar e posibil să mai fie cineva acum pe fir? 

— De ce... De ce nu. Dar n-ar avea motiv. 

— O.K. Dau dintr-o cabină telefonică, din cauză că al nostru 
este interceptat și domnul Wolfe nu dorește să se știe că v-a 
căutat. Deci să nu ne sunați. Este posibil ca mâine după-amiază 
să primiţi vreun telefon de la cineva, care să afirme că e 
reporter și că vrea să vă pună câteva întrebări. Ideea e că 
această întâlnire, venirea noastră mâine la masă, a fost aranjată 
de săptămâna trecută. In regulă? 

— Da, bineînţeles. Dar, pentru Dumnezeu, dacă știți că 
telefonul vă este interceptat... asta nu este ilegal? 

— Sigur că e, altfel ce har ar mai avea. Vă vom explica mâine 
despre ce e vorba. Sper că o vom putea face. 

Răspunse că-și va amâna curiozitatea pentru a doua zi și că 
ne va aștepta pe la amiază. 

Existau un televizor și un radio și în birou, și când m-am întors 
acasă mă așteptam să-l găsesc pe Wolfe acolo, în scaunul său 
preferat, probabil cu radio-ul funcţionând, dar biroul era gol, 
deci am pornit către subsol și l-am găsit tot unde-l lăsasem. 
Televizorul funcţiona încă, iar Fritz se uita la el, căscând. Wolfe 
se întinsese, cu ochii închiși, dar își mișca buzele, ca și cum ar fi 
vorbit pentru sine. Deci plănuia ceva, își făcea calcule. Am stat 
și m-am uitat la el. Acesta era unul din lucrurile cu care nu mă 
puteam obișnui, chestia cu mișcatul buzelor, dar de data asta 
trebuia să tac. Două minute întregi. Trei. Am tras concluzia că 
doar exersa, am mers la un scaun, m-am așezat și am tușit 
sonor. Într-o clipă deschise ochii se uită la mine și se sculă. 

Mi-am tras scaunul aproape de el: 

— S-a aranjat - i-am zis -, suntem așteptați pe la amiază, deci 
va trebui să plecăm pe la 10:30. 

— Tu n-ai să vii - mormăi el. L-am sunat pe Saul. Am stabilit 
să vină mâine la nouă. 

— A, înţeleg. Vrei să rămân acasă, în cazul în care Wragg îi va 
trimite să-și recunoască fapta. 

— Vreau să-l găsești pe Frank Odell. 

— Pentru numele lui Dumnezeu. Asta spuneau buzele tale! 

— Nu - întoarse capul. Puțin mai tare, Fritz - și înapoi, către 
mine: Am convenit, după masă, că te-ai lămurit în privinţa 
inutilităţii faptului de a mai stabili că F.B.l.-ul a comis crima. 
Retrag acest lucru. Nu mă voi închina inutilităţii. Trebuie să 
aranjăm o situație în care niciuna dintre cele trei alternative să 
nu fie inutilă. Acestea sunt: unu - să stabilim că au făcut-o ei; 

doi - să stabilim că nu au făcut-o ei; trei - să nu stabilim niciuna, 
nici alta, să lăsăm crima în pace. Eu prefer de departe cea dea 
doua variantă, și pentru asta e nevoie să-l cauţi pe Frank Odell; 
dar, dacă va fi necesar să o acceptăm pe prima, sau pe ultima, 
atunci trebuie să ne descurcăm în așa fel încât să satisfacem 
neapărat obligaţiile luate față de client. 

— Nu ai nicio obligaţie, doar să investighezi și să încerci tot ce 
poţi. 

— lar încurci pronumele. 

— O.K.! „Noi” și „ale noastre”. 

— Așa-i mai bine. Numai așa, noi să facem tot ce putem. E 
cea mai înaltă obligaţie pentru un bărbat cu amor propriu, și 
amândoi avem suficient din asta. Un punct este vital. Nu 
contează care dintre alternative ne vor determina 
circumstanţele s-o acceptăm, dar domnul Wragg va trebui să 
creadă, sau cel puţin să presupună, că unul dintre oamenii lui l-a 
ucis pe Morris Althaus. Nu-mi vine în minte nicio manevră care 
să ne ajute în această direcţie. E ceea ce încercam să 
născocesc, în clipa în care te-ai întors. Tu poţi? 

— Nu. Ori crede, ori nu crede. Zece la unu că el crede! 

— Cel puţin avem șanse. Pentru moment. Am nevoie de 
sugestii, în ce privește aranjamentul pe care intenţionez să-l fac 
cu domnul Hewitt, mâine. Discuţia ne va lua timp și îmi e sete. 
Fritz? 

Niciun răspuns. M-am întors. Adormise în scaun, probabil 
sforăia, dar, oricum, îl acoperea televizorul. Am sugerat să 
mergem în birou și să încercăm cu ceva muzică pentru 
schimbarea atmosferei, iar Wolfe fu de acord, așa că l-am trezit 
pe Fritz, i-am mulţumit pentru ospitalitate și i-am urat noapte 
bună. În drum spre birou, m-am dus să iau bere pentru Wolfe și 
lapte pentru mine, și când l-am regăsit dăduse drumul la muzică 
și stătea la biroul său. Din moment ce avea să dureze, am adus 
un scaun galben și l-am pus lângă al lui. Și-a turnat bere, eu am 
luat o înghiţitură de lapte și i-am vorbit: 

— Nu ţi-am spus că am uitat să-l mai întreb pe Hewitt în 
legătură cu „Zece pentru Aristologie”. Voiai să-i vezi oricum și 
poți să-l întrebi tu, mâine. Care este programul? 

Vorbi. 

Era trecut bine de miezul nopţii, când el a mers la lift și eu m- 
am dus să-mi iau cearșafuri, pături și pernă, pentru a doua 
noapte pe canapea. 

e CAPITOLUL OPT e 


Erau mai mulţi de o sută de Odell în cartea de telefon a celor 
cinci sectoare, dar niciunul cu prenumele Frank. Odată stabilit 
acest lucru, m-am așezat la masă la nouă și jumătate, vineri 
dimineaţa, și m-am gândit la o altă modalitate de a-l găsi. Nu 
era genul de problemă pe care s-o discut cu Wolfe, și oricum n- 
ar fi fost disponibil. Saul Panzer fusese prezent la ora nouă fix, și 
în loc să meargă sus, în camera plantelor, Wolfe coborâse, își 
pusese paltonul greu și pălăria de castor cu boruri largi și-l 
urmase pe Saul afară, pentru a se urca în mașina Heron sedan. 
Desigur, știa că radiatorul, dat la maximum, ar fi putut face 
interiorul mașinii ca un cuptor, dar își luase haina groasă, 
gândindu-se că a distrus cu căldura toate mașinile mai bune pe 
care le avusese. Imi dădeam seama că se temea, probabil, de 
frigul și sălbăticia acelui Long Island, deși nu era prima oară 
când mergea pe acolo. 

Aveam nevoie de voință, ca să mă concentrez la încurcătura 
lui Frank Odell; asta era doar o problemă în plus, între atâtea pe 
care nu le știam, cerută de Wolfe, numai pentru că avea el 
nevoie de două sau trei alternative. Unde aș fi vrut să mă aflu în 
acele momente? În Long Island! În toată experienţa mea, nu-l 
mai văzusem niciodată pe Wolfe născocind o manevră ca aceea 
în care avea să-l coopteze și pe Lewis Hewitt, și mi-ar fi plăcut 
să fiu acolo. Geniul e într-adevăr bun, dar numai pentru 
scânteie, căci pentru a duce treaba la capăt trebuie cineva care 
să vadă dacă radiatorul nu curge și cauciucul e bine umflat. Aș fi 
insistat să merg neapărat, dacă nu ar fi fost Saul Panzer. Wolfe 
spusese că Saul va sta înăuntru și el era singurul căruia i-aș fi 
predat problema, dacă, să zicem, mi-aș fi rupt piciorul. 

Mi-am forțat mintea să mă gândesc la Frank Odell. Lucrul 
evident era că trebuia să sun la biroul de informaţii al închisorii, 
să aflu dacă îl aveau pe listă. Dar, sigur, asta nu de la telefonul 
nostru. Dacă F.B.I.-ul afla că ne pierdeam timpul, și deci banii, 
cu Odell, după tot ce ne spusese Quayle despre el, ar fi realizat 
că nu este numai prudență, că de fapt devenea o șansă pentru 
ei, de a-l implica, și asta nu voiam să se întâmple. M-am hotărât, 
deci, să lucrez în deplină siguranţă. Dacă vreunul de la F.B.I. ar 

citi ce scriu aici și ar crede, bucurându-se, că îi supraestimez 
echipamentul, îl asigur că ar fi departe de a ne cunoaște 
secretele. 

După ce m-am dus în bucătărie să-i spun lui Fritz că plec, și 
mi-am luat din hol haina și pălăria, am ieșit și am luat-o către 
Tenth Avenue. Am ajuns la garaj, unde l-am rugat pe Tom 
Halloran să-mi dea voie la telefon, am format numărul de la 
Gazette și l-am cerut pe Lon Cohen. A fost discret. Nu m-a 
întrebat cum și unde ne aflăm cu doamna Bruner și F.B.I.-ul. M-a 
întrebat, în schimb, dacă nu știu de unde ar putea să-și ia o 
sticlă de brandy bun. 

— S-ar putea să-ţi trimit una într-o bună zi - i-am spus - dacă 
vei dovedi că o meriţi. Și poţi să începi asta chiar acum. În urmă 
cu doi ani, un om numit Frank Odell a fost închis pentru fraudă. 
Dacă s-a comportat bine și i-a fost redusă condamnarea, 
probabil acum e afară și se află pe lista celor eliberaţi 
condiționat. Am pornit într-o treabă de interes social și vreau să- 
| găsesc repede și să-l reabilitez. Poţi să-mi dai, cu cât mai 
curând cu atât mai bine, telefon, numai la acest număr - și i l- 
am dat. Tin secretă activitatea socială, așa că nu menţiona 
nimic. 

El a răspuns că ar putea s-o facă într-o oră și, atunci, am mers 
să mai arunc o privire mașinilor de la parterul garajului. Wolfe 
ținea să cumpere una nouă în fiecare an, ca să ne putem baza 
pe ea dacă acţionam în traseu, și lăsa alegerea în seama mea. 
Fusesem tentat să-i recomand un Rolls, dar ar fi fost o rușine să 
mă gândesc s-o „termin” într-un singur an. În ziua aceea nu era 
însă nicio mașină acolo, pentru care ar fi meritat să trădez 
Heron-ul. Tocmai discutam cu Tom despre demarajul unui 
Lincoln 1965, când sună telefonul și am mers să răspund. Era 
Lon și reușise. Frank Odell fusese eliberat în luna august și se 
afla în libertate condiționată până la sfârșitul lui februarie. 
Locuia la 2553 Lamont Avenue, Bronx și se angajase la Driscoll 
Renting Agency în 4618 Grand Concourse. 

Lon avusese ideea că o cale bună de început în reabilitarea lui 
ar fi să-l chemăm la un joc de poker și i-am răspuns că mai bine 
la un craps. 

Am hotărât să iau metroul, în loc de taxi. Asta nu pentru a-i 
cruța banii clientei, ci pentru că gândeam că venise timpul să 
facem ceva cu „cozile”. Trecuseră, deja, două zile și nopţi, de 

când F.B.l.-ul fusese probabil interesat de noi și douăzeci și 
patru de ore de când i se ceruse lui Perazzo să ne ridice 
autorizaţiile, iar eu nu vedeam niciun semn că aș avea 
companie. Desigur că le evitasem, sau nu mă uitasem. Acum 
mă hotărâsem să privesc, dar nu în timp ce mă plimbam. Am 
avut răbdare până când am ajuns în staţia de metrou Grand 
Central și m-am urcat într-un expres către oraș. 

Dacă presupui că ai o „coadă” într-un tren de metrou și vrei 
să te convingi, te deplasezi în timp ce trenul merge și la fiecare 
staţie vii aproape de ușă, așa încât să poţi ieși. La o oră 
aglomerată este dificil, dar era 10:30 și mergeam spre oraș. L- 
am depistat la a treia oprire, sau mai bine zis „i-am”. Erau doi. 
Unul era specimenul acela aparte, foarte înalt și cu ochi mari, 
căprui, pe care nu știa să-i folosească, iar celălalt era genul 
Gregory Peck, exceptând urechile, mici și rotunde. Jocul, căci o 
făceam de dragul lui, era să-i depistez fără ca ei să știe, și când 
am ieșit la staţia 168th Street eram foarte sigur că am reușit. 
Afară, pe trotuar, i-am ignorat din nou. Să fii urmărit pe străzile 
New York-ului, să știe că-ţi dai seama și tu să vrei să scapi și să 
și reușești, înseamnă să-ţi baţi joc. Sunt sute de refugii pentru 
ploaie, totul e să-ţi găsești unul care ţi se potrivește la timp. 
Acolo, pe Tremont Avenue, mergeam încet, privind din când în 
când ceasul de mână și numerele de pe uși, până ce am zărit un 
taxi liber venind. Când s-a aflat la treizeci de iarzi depărtare, am 
trecut printre mașinile parcate, i-am făcut semn și am sărit în el 
spunându-i tipului, „calc-o”, și l-am surprins pe Gregory Peck 
uitându-se la mine, în timp ce treceam. Celălalt se afla peste 
drum. Făcusem câteva sute de metri, înainte de a ne opri la 
stop. Recunosc că eram cu ochii în urmă. l-am dat șoferului 
adresa din Grand Concourse, stopul s-a schimbat și am pornit. 

Câteva dintre birourile agenţiei de închirieri se aflau la etaj, 
dar cel pe care-l căutam era la parterul unui bloc, bineînţeles 
una dintre clădirile pe care le deservea. Am intrat. Spaţiul era 
mic: două birouri, o masă și un cabinet. O doamnă tânără și 
frumoasă, cu un păr abundent cu care s-ar fi putut mândri și un 
fan Beatles, stătea la biroul mai apropiat, și când îmi zâmbi și 
mă întrebă dacă poate să mă ajute a trebuit să respir pentru a- 
mi păstra capul limpede. Asemenea exemplare ar fi fost mai 
bine să stea acasă, în timpul orelor în care trebuie să ne stea 

mintea la afaceri. l-am spus că doream să-l văd pe domnul 
Odell. lar ea a întors frumosul cap, făcându-mi semn spre spate. 

El stătea la un alt birou. Am așteptat să-l văd, apoi să mă 
decid să mă apropii, și o singură privire a fost de-ajuns. Unii 
oameni, după o ședere în închisoare, chiar una scurtă, capătă 
un aer ofilit, dar nu era cazul. În privinţa măsurii era cât o alună, 
dar o alună elegantă. Avea tenul deschis și părul blond și purta 
un costum gri dungat, care îl aranja. 

Își roti scaunul, spuse că e Frank Odell și-mi întinse mâna. Mi- 
ar fi fost mult mai ușor dacă l-aș fi găsit într-o cameră a lui, 
probabil femeia nu știa că lucra alături de un pușcăriaș. l-am 
spus că sunt Archie Goodwin, mi-am deschis geanta și i-am 
întins o carte de vizită. O privi cu atenţie, o înfundă în buzunar și 
spuse: 

— Dumnezeule! Ar fi trebuit să vă recunosc. După poza din 
ziar. 

Poza mea nu mai fusese în ziar de paisprezece luni, iar el 
fusese în spatele gratiilor. Dar n-am făcut o problemă din asta. 

— Încep să-mi arăt anii - i-am spus. Îmi puteţi acorda câteva 
minute? Nero Wolfe a acceptat un angajament care-l implică pe 
un tip numit Morris Althaus și crede că ați fi în stare să-i furnizaţi 
niște informații. 

Nici nu clipi. Niciun semn. Spuse cu voce slabă: 

— Acesta e omul care a fost omorât. 

— Așa e. Bineînţeles că poliţia s-a învărtit în jurul acestei 
probleme. Rutină. Acum, e vorba doar de o investigaţie 
particulară, într-o chestiune secundară. 

— Vreţi să aflaţi dacă poliţia a fost aici? Nu, nu a fost. Am 
putea la fel de bine să stăm jos. 

Se așeză la birou și eu l-am urmat și mi-am luat un scaun. Mă 
întrebă: 

— Care e chestiunea secundară? 

— Este puţin mai complicat. E vorba de anumite cercetări, pe 
care le făcea atunci când a fost ucis. S-ar putea să știți ceva 
despre asta, dacă l-aţi văzut cumva în acea perioadă - să 
spunem luna noiembrie, anul trecut. L-aţi văzut în acea 
perioadă? g 

— Nu. Ultima dată când l-am văzut a fost acum doi ani. Intr- 
un tribunal. Când nişte oameni despre care credeam că-mi sunt 

prieteni m-au făcut țap ispăşitor. De ce ar fi venit poliţia să mă 
vadă pe mine? 

— Oh, într-un caz de crimă nu se pot stăpâni să nu-i vadă pe 
toți. - Am mers mai departe: Ceea ce spuneţi despre faptul că v- 
au scos țap ispăşitor este interesant. Ar putea avea importanţă 
și pentru ceea ce am vrea noi să știm, adică dacă Althaus 
obișnuia să-și falsifice materialele. Era unul dintre prietenii care 
te-au acuzat? 

— Nu, Doamne ferește! Nu eram prieteni, l-am întâlnit numai 
de două ori, în timp ce-și scria articolul, sau pregătindu-se s-o 
facă. Umbla după un pește mai mare. Eu eram doar un 
trepăduș. Lucram pentru Bruner Realty. 

— Bruner Realty - am ridicat sprânceana - nu-mi amintesc de 
acest nume în legătură cu cazul. Desigur, nici nu sunt foarte 
familiar cu el. Deci prietenii care v-au făcut țap ispăşitor erau de 
la Bruner Realty? 

Zâmbi: 

— Cu siguranță nu știți prea bine situaţia. Au fost alte afaceri, 
colaterale, în care eram eu implicat. Totul a fost descoperit la 
tribunal. Oamenii de la Bruner au fost foarte amabili în privinţa 
aceasta. Vicepreședintele chiar mi-a aranjat s-o întâlnesc pe 
doamna Bruner. Asta a fost ocazia în care l-am văzut pe Althaus, 
în biroul ei și la ea acasă. Și doamna Bruner a fost drăguță. A 
crezut ceea ce i-am spus. Chiar mi-a plătit, în parte, onorariul 
pentru avocat. Vedeţi, și-a dat seama că fusesem atras într-o 
afacere urâtă, iar eu i-am explicat că n-am realizat în ce intram. 
În sfârșit, nu i-a convenit ca un om care lucra în compania ei să 
fie implicat într-o chestiune josnică. Asta numesc eu că s-a 
purtat drăguţ. ă 

— Sunt de acord. Insă mă surprinde că nu v-aţi întors la 
Bruner Realty când aţi... când aţi îi putut. 

— Nu m-au mai vrut. 

— Asta nu a mai fost foarte amabil, nu? 

— Ce să spun, asta e filosofie. In definitiv am fost vinovat. 
Președintele companiei este un tip destul de dur. Aș fi putut să 
merg la doamna Bruner, dar aveam ceva mândrie și, între timp, 
am aflat despre deschiderea acestei agenții. - Zâmbi: Nu-mi 
pare rău. Departe de asta. Sunt multe de făcut aici și sunt încă 
tânăr. - Deschise un sertar: Mi-aţi dat o carte de vizită, să vă 
dau și eu una. 

Îmi oferi nu una, ci o duzină, și mai multe informaţii despre 
Driscoll Renting Agency. Aveau nouă birouri în trei sectoare și 
administrau peste o sută de clădiri, având și cel mai bun 
renume în zona metropolei. Am ascultat, destul, pentru a fi 
politicos, i-am mulțumit, și mergând spre ieșire, mi-am luat 
libertatea de a schimba priviri cu tânăra și frumoasa doamnă, 
care-mi zâmbi. Cu siguranţă, îmi plăcea locul. 

M-am plimbat în jos pe Grand Concourse, în soarele de iarnă, 
să mă încălzesc puţin. Nu mă invitaseră să-mi dau jos haina. Imi 
făceam în minte o listă a coincidenţelor: 

1. Doamna Bruner distribuise copii din acea carte. 

2. Morris Althaus adunase material pentru un articol despre 
F.B.I. 

3. Oamenii F.B.I.-ului îl omorâseră pe Althaus, sau cel puțin 
fuseseră în apartamentul lui când fusese omorât. 

4. Althaus o întâlnise pe doamna Bruner. Fusese în casa ei. 

5. Un om care lucrase pentru firma doamnei Bruner fusese 
scos țap ispăşitor și închis, ca urmare a unui articol scris de 
Althaus. 

Astea nu mai erau coincidențe; erau cauza și efectul, în toată 
mizeria asta de încurcătură. Am început să le pun cap la cap, 
dar, în curând, am înțeles că erau atât de multe combinaţii și 
posibilități, încât puteai chiar să tragi concluzia că doamna 
Bruner îl împușcase pe Althaus, ceea ce nu trebuia să fi făcut, 
ea fiind clientul. Singura concluzie care se putea trage era că, 
pe undeva prin acest car cu fân, se afla un ac și el trebuia găsit. 
Wolfe pornise de la altceva. El îl întrebase pur și simplu pe 
Yarmack dacă articolele scrise de Althaus pentru revista Tick- 
Tock erau inofensive, și, la fel de simplu, îmi dăduse să-l caut pe 
Odell, deoarece nu-i venise altă idee mai bună pentru mine, și 
cam asta era. 

Nu l-aș fi putut suna pe Wolfe, chiar dacă ar fi fost acasă, și 
m-am decis să nu-l sun nici la Hewitt. Nu numai că un loc ca 
acela avea o duzină, sau mai multe, de cuplaje, dar oamenii 
F.B.I.-ului îl urmăriseră probabil până acolo, din moment ce lui 
Saul îi spusese să nu-l intereseze „cozile”, iar a intercepta o linie 
în zonă pentru ei era o jucărie. Știam, de exemplu, că la un 
moment dat... dar să n-o mai lungesc. 

N-aveam de gând nici să merg acasă, să-l aștept să se 
întoarcă. Am căutat o cabină telefonică, am format numărul 

doamnei Bruner, am obţinut legătura, și am întrebat-o dacă se 
poate întâlni cu mine la Rusterman, la 12:30, pentru prânz. Ea 
răspunse că poate. Atunci am sunat la Rusterman, l-am prins pe 
Felix și l-am întrebat dacă aș putea avea camera fonică de la 
etaj, cea mică. A fost de acord. Am ieșit și am luat un taxi. 

Rusterman pierduse ceva din impozanţa de altădată, de pe 
când trăia Marco Vukcic. Wolfe nu mai era asociat, dar încă mai 
mergea acolo, cam o dată pe lună, iar Felix venea din când în 
când la el acasă, pentru sfaturi. Dacă se întâmpla ca Wolfe să ne 
ia, pe mine și pe Fritz, să mergem acolo, luam masa în camera 
mică de la etaj, și începeam de fiecare dată cu acea regină a 
supelor, Germiny à l' Oseille, Așa că știam perfect camera. Eram 
acolo, întreținându-mă cu Felix, când doamna Bruner sosi, doar 
cu zece minute mai târziu. 

Ceru un Martini sec dublu, cu ceapă. Nu poţi fi sigur de nimic; 
eu aș fi bănuit că poate fi Sherry sau Dubonnet, dar nicidecum 
ceva cu ceapă. Când comanda sosi, ea luă trei înghiţituri bune la 
rând, se uită dacă închisese chelnerul ușa, și spuse: 

— Bineînţeles că n-am putut întreba la telefon. S-a întâmplat 
ceva? 

Luasem și eu un Martini, ca să-i ţin companie, dar fără ceapă. 
Am băut puţin și i-am răspuns: 

— Nimic special. Domnul Wolfe a încălcat astăzi două reguli - 
a sărit peste sesiunea matinală din camera plantelor și și-a lăsat 
și casa cu probleme... A plecat în Long Island, să se întâlnească 
cu un tip. Ar putea ieși ceva de aici, dar nu vă ţineţi respiraţia. 
Cât despre mine, vă anunţ că tocmai am făcut o excursie în 
Bronx, să-l văd pe un anume Frank Odell. A lucrat pentru 
dumneavoastră - Bruner Realty. Nu-i așa? 

— Odell? 

— Da. 

Se încruntă: 

— Nu știu... Aa, ba da. Odell. Omul acela mărunţel, care a 
avut necazul. Dar el... nu e la închisoare? 

— A fost. E în libertate, condiţionat, pentru câteva luni. 

Era încă încruntată: 

— Dar pentru ce naiba l-aţi căutat? 

— E o poveste veche, doamnă Bruner - am mai luat o 
înghiţitură. Domnul Wolfe s-a decis să înceapă prin a verifica 
acţiunile F.B.I.-ului, în interiorul și în jurul New York-ului. Printre 

altele, am aflat că un om, pe nume Morris Althaus, strângea 
material în vederea unui articol despre F.B.I., pentru o revistă 
cunoscută, și șapte săptămâni mai târziu a fost ucis. Peste asta 
merită să aruncăm o privire și am verificat câte ceva despre el. 
Am aflat că publicase un articol intitulat „Scandalul de la 
Realty”, cu câţiva ani în urmă și, ca rezultat, numitul Frank Odell 
a fost condamnat pentru fraudă. Domnul Wolfe m-a împuternicit 
să cercetez, am aflat unde-l puteam găsi și am mers să-l văd, iar 
el mi-a spus că lucrase pentru firma dumneavoastră. Deci m-am 
gândit că e bine să vă întreb despre acest lucru. 

Pusese paharul pe masă: 

— Dar ce aţi putea să mă întrebaţi? 

— De exemplu, despre Morris Althaus. Cât de bine l-aţi 
cunoscut? 

— Nu l-am cunoscut deloc. 

— A venit cel puţin o dată la dumneavoastră acasă, în birou. 
După câte spunea Odell. 


Ea aprobă: 
— E adevărat. A fost. Mi-am amintit asta când am citit despre 
el... despre crimă - făcu o grimasă. Nu-mi place tonul 


dumneavoastră, domnule Goodwin. Insinuaţi că am ascuns 
ceva? 

— Da, doamnă Bruner. Că aţi fi putut. Ar fi mai bine să 
clarificăm înainte de masă, decât după. L-aţi angajat pe domnul 
Wolfe să facă o treabă imposibilă. In schimb, misiunea 
dumneavoastră este să ne spuneți tot ceea ce ar putea avea 
importanță. De exemplu, faptul că îl cunoșteaţi pe Morris 
Althaus, sau cel puţin îl întâlniserăţi, în mod normal naște 
întrebări. Știaţi că pregătește un articol despre F.B.1.? Lăsaţi-mă 
să termin. Ştiaţi, sau bănuiaţi că F.B.I.-ul este implicat în 
uciderea lui? De asta aţi venit la Nero Wolfe? Atunci de ce nu 
cooperați? Pur și simplu, trebuie să știu ceea ce știți și 
dumneavoastră. Asta e tot. 

A spus că e în regulă. O femeie care-ţi poate arunca un cec de 
100.000 fără să clipească, nu prea e obișnuită să stea la 
explicaţii cu un salariat, dar ea se descurcă. Nu a numărat până 
la zece, cel puţin eu nu am auzit-o, dar a luat paharul, a baut, 
mi-a aruncat o privire tăioasă și, punând paharul jos, mi-a zis: 

— Nu am ascuns nimic. Pur și simplu nu mi-a venit ideea să-l 
amintesc pe Morris Althaus. Sau probabil că mi-a venit ideea în 

timp ce mă gândeam la problema mea, dar nu și atunci când i- 
am vorbit domnului Wolfe. Pentru că ăsta e adevarul, nu știam, 
în realitate, nimic. Și nu știu nici acum. Am citit despre crimă și 
mi-am amintit că-l întâlnisem, dar singura legătură pe care o 
avea cu F.B.l.-ul era ceea ce-mi spusese domnișoara Dacos, 
secretara mea, și asta fusese nu mai mult decât o discuţie între 
femei. Nici ea nu cunoștea, de fapt, nimic. Nu avea nicio 
legătură cu trimiterea cărţilor. Le-am trimis deoarece mă 
impresionaseră lucrurile citite și m-am gândit că ar fi important 
pentru cei din posturi importante să citească și ei. E un răspuns 
multțumitor la ce m-aţi întrebat? 

— Destul de bun, dar asta naște o altă întrebare. Nu uitaţi că 
lucrez în interesul dumneavoastră. Ce v-a povestit domnișoara 
Dacos? 

— Nimic. Doar vorbe. Locuia la aceeași adresă și mai locuiește 
încă. Ea... 

— Cum adică la aceeași adresă? 

— Aceeași cu a lui Morris Althaus. În suburbie. Apartamentul 
ei este la etajul doi, sub al lui. In acea seară ea era plecată, și 
curând după aceea... 

— În noaptea în care el a fost ucis? 

— Da. Nu mă mai întrerupeţi. Curând după ce ea s-a întors în 
apartamentul său, a auzit pași afară, oameni coborând scările și 
a fost curioasă să afle cine poate fi. S-a dus la fereastră, s-a 
uitat afară și a văzut trei bărbaţi părăsind clădirea și luând-o 
după colț. Și s-a gândit că erau de la F.B.I. Singurul ei motiv 
pentru a crede asta a fost felul în care arătau, așa mi-a spus, că 
erau „genul”. Dar să continui. Ea nu știa nimic, și nici eu, despre 
faptul că ar fi existat vreo legătură între Morris Althaus și F.B.I. 
Dumneavoastră m-aţi întrebat dacă aveam idee că el pregătea 
acel articol. Nu, n-am știut, până când nu mi-aţi spus. Detest 
părerea dumneavoastră că am ascuns ceva - își privi ceasul. E 
trecut de ora unu, iar la două și jumătate am o întâlnire. Și 
trebuie să fiu la timp. 

Am apăsat un buton, de două ori scurt, de pe o placă aflată 
pe masă, rugând-o să mă ierte că am invitat-o la prânz și, de 
fapt, am lăsat-o să flămânzească. În câteva minute, Pierre aduse 
homarii și i-am spus ca, după zece minute, să vină și cu 
porumbeii, fără să mai aștepte să-l sun. Acum intervenea și o 
mică problemă de etichetă. Corect era s-o informez că nici mie, 

nici lui Wolfe, și cu atât mai mult invitaţilor noștri, nu ni se 
permitea să ne plătim vreodată consumaţia la Rusterman. Se 
subînțelegea că nu s-ar fi inclus nici pe lista de cheltuieli. Dar o 
asemenea remarcă despre gratuitate nu s-ar fi asortat deloc cu 
acele preţioase feluri: porumbei à la Moscovite, ciuperci 
Polonaise, Salade Béatrice și Soufl& Armenonville. Deci am 
renunţat. Nu mă lămurise asupra domnișoarei Dacos, dar exista, 
totuși un interes comun: F.B.I.-ul. Astfel, am aflat că primise 607 
scrisori de mulțumire pentru cărțile trimise, cele mai multe cu 
numai o propoziţie, sau două, politicoase; 184 dezaprobatoare, 
destul de dure; și 29 de scrisori și cărţi poștale anonime, pe 
adresa ei. Am fost surprins că erau doar 29; în afara celor zece 
mii, trebuie să mai fi fost și cei două sute de membri ai 
Societăţii John Birch și ai altor societăţi similare. La cafea, am 
revenit la domnișoara Dacos, făcându-mi niște calcule. Dacă 
Wolfe pleca la patru de la Hewitt, ar fi ajuns acasă în jur de cinci 
și jumătate. Dar era posibil să plece mai târziu, să spunem cinci, 
și în acest caz ar fi ajuns la șase și jumătate, având nevoie și de 
o reculegere, după așa o călătorie periculoasă în întunericul 
nopții, înconjurat de mii de mașini înșelătoare. Așadar, s-ar fi 
putut după cină. Când Pierre plecă, după ce servi cafeaua, i-am 
spus doamnei Bruner: 

— Desigur că domnul Wolfe o va întâlni pe domnișoara Dacos. 
Posibil ca ea să nu știe nimic, așa cum afirmaţi, dar el va trebui 
să se lămurească singur de asta. Aţi putea-o anunţa să fie aici la 
ora nouă, astă seară? În această cameră. Deoarece biroul de 
acasă poate fi supravegheat. 

— Dar v-am explicat că nu a fost decât o discuţie între femei! 

l-am răspuns că probabil avea dreptate, dar una dintre 
specialităţile lui Wolfe era să afle lucruri utile tocmai de la 
oamenii care nu fac decât să flecărească. Când își termină 
cafeaua, am condus-o în spate, în biroul lui Felix, am prins-o la 
telefon pe domnișoara Dacos și am stabilit întâlnirea. După ce 
am însoţit-o jos, la mașină, am revenit și am cerut încă o cafea. 
Trebuia să mai aștept, ca să-l pot suna pe Wolfe, până când aș fi 
fost sigur că a terminat masa. Am stat și m-am gândit la 
problemele mele. Îmi scăpase un punct. Nu o întrebasem dacă 
domnișoara Dacos fusese prezentă atunci când Morris Althaus și 
Frank Odell discutaseră cu doamna Bruner în biroul ei. Sigur că 
ne-ar fi spus domnișoara Dacos, dar era genul de detaliu pe care 

Wolfe se aștepta ca să fiu eu capabil să-l surprind; și eu la fel. 
Cât de îndreptățită era presupunerea că secretara fusese aceea 
care le spusese poliţailor despre cei trei bărbaţi? Nu era bună de 
nimic, exceptând cazul că ea însăși o „ticluise”, atât pentru 
poliție, cât și pentru doamna Bruner. Căci nu îi putuse vedea 
mergând la acea mașină după colţ, și să le ia în plus și numărul, 
și toate astea de la o fereastră din blocul 63. Altfel, am fi putut 
ajunge la o confirmare, dar în favoarea primei alternative, că l-a 
ucis F.B.l.-ul, și nu a celei pe care o preferam. Și ce dacă, de 
vreme ce nici asta nu era inutilă, conform programului lui Wolfe. 

Mi-am amintit cum, traversând Washington Square, cu o zi în 
urmă, mă gândisem că era o coincidenţă că Arbor Street se afla 
în suburbie și că Sarah Dacos locuia tot acolo. Acum ar fi fost 
mai mult decât coincidenţă; ar fi putut fi mai curând cauză și 
efect. 

La ora trei după amiază, m-am dus în biroul lui Felix și am 
telefonat la Lewis Hewitt. Era ceva în neregulă cu felul în care 
oamenii se descurcau cu telefoanele în palatul acela. Am 
așteptat patru minute bune și, în sfârșit, se auzi vocea lui Wolfe: 

— Da, Archie. 

— Da și nu - am spus - dar mai mult da decât nu. Sunt la 
Rusterman. Doamna Bruner și cu mine am luat masa aici. Dacă 
vii încoace până la 6:30, îţi pot raporta înainte de cină. Dar am 
putea, la fel de bine, să mâncăm aici, deoarece vine cineva la 
ora nouă să discutăm. 

— Acolo? 

— Da, domnule. 

— De ce? De ce nu la birou? 

— E mai bine aici. Doar dacă nu vrei ca o femeie tânără și 
frumoasă să-ţi stea în poală două ore, în timp ce radio-ul ar fi 
dat tare. 

— Ce femeie tânără? 

— Sarah Dacos, secretara doamnei Bruner. Îți voi raporta 
când vei veni. 

— Dacă voi veni! Foarte bine - și închise. 

Am făcut numărul de telefon pe care-l știam cel mai bine și i- 
am spus lui Fritz că vom lua cina la Rusterman și că va trebui să 
lase friptura marinată de căprioară pentru a doua zi. Apoi am 
luat din cartea de telefon numărul doamnei Althaus și l-am 
format, dar, în timp ce ea îmi răspundea, m-am hotărât să nu o 

întreb la telefon. Tot ce voiam să știu era dacă ea își auzise 
vreodată fiul discutând despre o fată numită Sarah Dacos și, 
cum aveam de pierdut trei ore, era de preferat să fac o 
plimbare. Am întrebat-o dacă mă poate primi, aș fi ajuns pe la 
4:30, și mi-a răspuns că da. Mergând spre ieșire, l-am anunţat 
pe Felix că eu și Wolfe vom fi acolo pentru cină. 

e CAPITOLUL NOUĂ « 


Mă aflam din nou în camera fonică, șezând cu picioarele 
întinse și cu ochii la vârfurile de la pantofi, și recapitulam 
încurcătura pentru a zecea oară, atunci când Wolfe sosi, la 
șapte fără douăzeci, condus de Felix. Știind că pentru Felix, jos, 
era ora cea mai aglomerată, l-am însoţit afară, apoi, întorcându- 
mă, i-am agăţat haina lui Wolfe în cuier și lui i-am spus că 
speram să fi avut o călătorie interesantă. 

El mormăi, ca de obicei, și se așeză în fotoliul pe care Marko 
Vukcic îl cumpărase cu ani în urmă, exclusiv pentru bunul său 
prieten Nero Wolfe. Între vizitele lui Wolfe, era păstrat în camera 
care fusese vizuina personală a lui Marko. 

— Am ajuns la concluzia - începu el - că orice om care 
supraviețuiește în zilele noastre e pe jumătate idiot, pe jumătate 
erou. Numai eroii ar putea supravieţui în agitația asta dementă 
și numai idioţii și-ar putea dori-o. 

— E o situaţie grea - i-am zis - dar te vei simţi mai bine după 
ce vei mânca. Felix are sitari. 

— Știu că are - îi luciră ochii. Și ţie îţi plac? 

— Până acum, da. Acum, nu mai sunt atât de sigur. Ce e cu 
Hewitt? 

— Să nu te surprindă, și lui i-a plăcut chestia. Totul s-a 
aranjat, iar Saul mi-a fost de ajutor, ca de obicei. Satisfăcător! 

Am mers și mi-am luat un scaun: 

— Raportul meu ar putea să nu fie satisfăcător, dar are și 
unele puncte bune. Ca să încep cu sfârșitul, doamna Althaus a 
spus că nu l-a auzit niciodată pe fiul său pomenind de Sarah 
Dacos. 

— De ce ar fi făcut-o? 

— Asta e unul dintre puncte. Cauză și efect. 

Și i-am povestit, conversațiile în mare și acțiunile în amănunt, 
incluzând și șotia mea cu oamenii F.B.l.-ului. Fusese primul 
nostru contact direct cu inamicul și consideram că trebuia să 
știe și el cum merge treaba. Fotoliul de aici nu era tot atât de 
potrivit ca acela de acasă, pentru a se întinde și a închide ochii, 
dar el s-a străduit și acum își găsise o poziţie destul de bună. 
Când am încheiat, nu a mișcat niciun mușchi, nu a deschis 

măcar ochii. Am așteptat trei minute în tăcere totală, apoi am 
vorbit: 

— Înţeleg, desigur, că toate astea te plictisesc, nici nu știu 
dacă te-ai obosit să le asculţi. Nu te interesează cine l-a ucis pe 
Morris Althaus. Ți-e mintea numai la această pungășie pe care o 
pregătești, și la dracu' cu cine a ucis, și pe cine. Apreciez, cel 
puţin, că nu sforăi. Lucrul acesta e important pentru un tip 
sensibil ca mine. 

Își deschise ochii: 

— Tii! Pot zice că e satisfăcător, și o voi face. Satisfăcător. Dar 
ar fi trebuit să menţii ritmul. Ai fi putut s-o aduci pe femeia 
aceea aici chiar în după-amiaza asta, nu seara. 

Am fost de acord: 

— Nu numai că ești plictisit, dar nu mai faci nici legăturile 
cum trebuie. Tu ai spus că de departe e de preferat cea de a 
doua alternativă, așa că trebuie să știu sigur dacă este vreo 
șansă. Sarah Dacos s-a aflat acolo, în casă, când a fost ucis, sau 
după aceea. Deci este posibil ca ea să limpezească problema, 
într-un fel sau altul, Dacă vrei... 

Ușa se deschise și Pierre intră cu o tavă plină. Am aruncat o 
privire ceasului de mână: 7:15. Deci îi spusese lui Pierre la șapte 
și un sfert, în sfârșit, o regulă respectată, probabil că o va 
respecta și pe cealaltă, nicio discuţie despre afaceri în timpul 
mesei. Wolfe se ridică și părăsi încăperea pentru a se spăla pe 
mâini. Când se întoarse, Pierre deja îi servise midiile și aștepta 
să-i tragă scaunul. Se așeză, luă în furculiţă o midie și o duse la 
gură, își folosi limba și dinţii, înghiţi, aprecie gustul și spuse: 

— Domnului Hewitt îi înfloriseră deja patru încrucișări între 
Miltonia Sanderae și Odontoglossum pyramus. Uneia din ele 
merită, neapărat, să i se găsească un nume. 

Așadar avuseseră timp să viziteze și casa orhideelor. 

Pe la 8:30 Felix veni și întrebă dacă Wolfe ar putea să meargă 
să discute problema transportului langustelor din Franţa, cu 
avionul. Asta dovedea că dorea neapărat aprobarea lui Wolfe 
pentru aducerea langustelor, dar bineînțeles că nu a obținut-o. 
Totuși, se încăpăţâna și se aflau în aceeași fază, când Pierre o 
introduse pe Sarah Dacos. Sosise la timp. După ce i-am luat 
haina, a acceptat cafeaua și i-am tras un scaun, la masă. Apoi 
am așteptat ca Pierre să-i spună lui Wolfe numele ei. 

El obișnuia să „măsoare” un bărbat, dar nu și o femeie, 
deoarece avea convingerea că orice părere ţi-ai forma despre o 
femeie, sigur este greșită. Se uită totuși la Sarah Dacos, de 
vreme ce urma să discute cu ea. li spuse că bănuia că doamna 
Bruner a înștiințat-o despre conversaţia avută cu mine. 

Nu mai era tot atât de tăioasă, așa cum fusese la birou, iar 
ochii ei căprui nu mai erau la fel de vii. Doamna Bruner îi 
povestise discuţia cu mine și o rugase să vină să-l vadă pe Nero 
Wolfe. Probabil simțea că vorbise prea mult, așa că a spus, 
scurt, da, doamna Bruner o anunţase. 

Wolfe clipi. Lumina de acolo nu era ca într-un birou, și pe 
lângă asta, ochii săi avuseseră o zi grea. 

— Interesul meu se concentrează în jurul lui Morris Althaus - 
spuse el. L-aţi cunoscut bine? 

Ea dădu din cap: 

— Nu. Nu tocmai. 

— Dar aţi trăit sub același acoperiș. 

— Ei bine... Asta nu înseamnă nimic în New York, o știți și 
dumneavoastră. M-am mutat acolo aproximativ acum un an, și 
când ne-am văzut, pe hol, într-una din zile, ne-am dat seama că 
ne întâlnisem și înainte, în biroul doamnei Bruner, atunci când el 
fusese acolo cu acel tip, Odell. După aceea, am cinat împreună 
de câteva ori, poate de două ori pe lună. 

— Asta nu a dus la intimitate? 

— Nu. Nu contează cum definiţi intimitatea. Nu eram intimi. 

— Acestea fiind stabilite, putem să trecem la subiect. Seara 
zilei de vineri douăzeci noiembrie. Aţi luat cina împreună cu 
domnul Althaus în acea seară? 

— Nu. 

— Dar eraţi plecată? 

— Da. Am fost la o prelegere la Școala Nouă. 

— Singură? 

Ea zâmbi: 

— Sunteţi la fel ca domnul Goodwin. Vreţi să arătaţi că sunteţi 
detectiv. Da, am fost singură. Prelegerea era despre fotografie. 
Mă interesează. 

— La ce oră v-aţi întors în apartamentul dumneavoastră? 

— Cu puţin înainte de unsprezece. Cu vreo zece minute. 
Voiam să ascult știrile de la oră unsprezece. 

— Și apoi? Fiţi cât se poate de precisă. 

— Nu e prea mult de precizat. Am venit, am urcat - e un 
singur grup de trepte - apoi am intrat în apartamentul meu. Mi- 
am scos haina, am luat un pahar cu apă și începusem să mă 
dezbrac, când am auzit pași, afară, pe scări. Sunau ca și cum ei 
încercau să se ascundă și am fost curioasă. Sunt numai patru 
etaje, iar femeia de la etajul patru era plecată - plecase în 
Florida. Am mers la fereastră și am deschis-o, suficient ca să pot 
scoate capul să mă uit: trei bărbaţi ieșeau, au luat-o la dreapta 
și apoi au dat colţul, mergând repede. - Schiţă un gest. Asta e 
tot. 

— E posibil ca, vreunul, sau poate toţi trei să vă fi auzit când 
aţi deschis fereastra și v-aţi uitat afară? 

— Nu, aveam fereastra deja deschisă, atunci când ei au ieșit. 

— Vorbeau? 

— Nu. 

— l-aţi recunoscut? Poate pe vremuri? 

— Nu, bineînțeles că nu. 

— Da, nu era cazul, „bineînţeles”. Deci nu i-aţi recunoscut. 

— Nu. 

— Aţi putea să-i identificaţi? 

— Nu, nu le-am văzut feţele. 

— Aţi observat vreo particularitate? Înălţime, fel de a merge? 

— Ei bine... nu. 

— Deci nu aţi observat. 

— Nu. 

— Și v-aţi dus la culcare. 

— Da. 

— După ce aţi intrat în apartament, înainte de a auzi pașii pe 
scări, aţi auzit vreun zgomot venind de deasupra, din 
apartamentul domnului Althaus? 

— N-am auzit nimic. Mă învârteam prin casă, scoțându-mi 
hainele și punându-le la locul lor, apa curgea, să fie mai rece 
pentru băut, iar camera lui are un covor foarte gros. 

— Aţi fost acolo? 

Ea aprobă: 

— De câteva ori, trei sau patru. Pentru a bea ceva, înainte de 
a merge la cină. 

Își luă ceașca, mâna îi era foarte sigură. l-am spus că i se 
răcise cafeaua și m-am oferit să-i torn alta caldă, dar spuse că 
nu e nevoie și bău. Wolfe își turnă singur una și luă o înghiţitură. 

— Când și cum - o întrebă el -, aţi aflat că domnul Althaus a 
fost ucis? 

— Dimineaţa. Nu lucrez sâmbăta și dorm până târziu. Irene, 
femeia de serviciu, a venit și a sunat la ușa mea. Era după ora 
nouă. 

— Și atunci dumneavoastră aţi sunat la poliţie? 

— Da. 

— Le-aţi spus că aţi văzut trei bărbaţi părăsind casa? 

— Da. 

— Le-aţi spus și că bănuiaţi că ar fi oamenii F.B.I.-ului? 

— Nu. Asta nu... eram... cred că eram sub influenţa șocului. 
Până atunci nu mai văzusem niciodată un mort. Doar în sicriu. 

— Și când i-aţi spus doamnei Bruner că dumneavoastră 
credeaţi că erau de la F.B.1.? 

Își mușcă buzele, într-un moment de ezitare. 

— Luni. 

— De ce sunteţi de părere că erau de la F.B.I.? 

— Așa păreau. Erau înalţi și, mă rog, genul atletic, și după 
felul în care mergeau. 

— Dar spuneaţi că nu aţi remarcat particularităţi. 

— Da. Așa am spus. Nu erau, nu le-aș putea numi așa - își 
mușcă buza. Am știut că mă veţi întreba asta. M-am gândit că 
trebuie să recunosc. Cred că principalul motiv pentru care i-am 
spus asta a fost acela că știam ce impresie are despre F.B.I., o 
auzisem vorbind despre cartea aceea, și m-am gândit că i-ar 
face plăcere... Vreau să spun că asta s-ar fi potrivit cu ceea ce 
gândea ea despre ei. Îmi dau seama că nu sună prea bine... 
Sper că n-o să-i spuneţi doamnei Bruner. 

— li voi spune doar dacă va servi vreunui scop. 

Wolfe își luă ceașca, bău, o puse la loc și se uită la mine. 

— Archie? 

— Poate una sau două mici probleme. 

M-am uitat la ea, dar privi în altă parte. Ochii căprui îi păreau 
mai întunecați, când se îndreptară din nou spre mine. 

— Desigur - am continuat - polițiștii v-au întrebat când aţi 
vorbit ultima oară cu Althaus. Când a fost asta? 

— Cu trei zile înainte... înainte de acea vineri. Marţi de 
dimineaţă, în hol, doar un minut sau două. Întâmplător. 

— V-a spus că lucra la un articol despre F.B.1.? 

— Nu, nu mi-a vorbit niciodată despre munca lui. 

— Când a fost ultima oară când aţi fost cu el, pentru a cina, 
sau pentru altceva? 

— Nu sunt sigură în privinţa datei. Era aproape cu o lună 
înainte, într-o zi din octombrie, cinasem împreună. 

— La restaurant? 

— Da. La Jerry s Joint. 

— Aţi întâlnit-o vreodată pe domnișoara Marian Hinckley? 

— Hinckley? Nu. 

— Sau vreun bărbat pe nume Vincent Yarmack? 

— Nu. 

— Sau pe cineva numit Timothy Quayle? 

— Nu. 

— A amintit vreodată Althaus vreunul din aceste nume? 

— Nu, din câte-mi amintesc. Posibil să fi menţionat vreunul, 
totuși. 

Am ridicat sprânceana către Wolfe. O privi o jumătate de 
minut, încruntat, și-i spuse că mai are încă îndoieli, din cauză că, 
dacă ea ar fi omis ceva care ne-ar fi putut ajuta, seara ar fi fost 
probabil ratată. Wolfe nu-și părăsi scaunul. Uneori se ridica, 
atunci când o femeie venea sau pleca; probabil avea el o regulă 
în privinţa asta, dar nu am reușit niciodată să o descopăr. Ea mi- 
a spus că nu era nevoie să o mai conduc până jos, dar dorind să- 
i arat că detectivii particulari mai aveau și unele maniere, am 
însoțit-o. Jos pe trotuar, în timp ce căutam un taxi, își puse mâna 
pe brațul meu și îmi spuse că ar fi foarte recunoscătoare dacă 
nu ar afla doamna Bruner; am mângâiat-o pe umăr. A mângâia 
pe umăr putea însemna orice, de la scuză până la promisiune, și 
numai cel care simțea mângâierea ar fi putut spune ce însemna. 
Când m-am întors în camera de la etaj, Wolfe se afla încă în 
fotoliu, cu mâinile împreunate pe piept. După ce am închis ușa, 
m-am întors și el spuse, cu vocea binecunoscută: 

— Minte? 

I-am spus că în mod sigur, și m-am așezat. 

— Și atunci cum crezi că se poate lămuri? 

— În regulă - am zis eu - ca să nu ne mai certăm, vom stabili 
că mă pricep mai bine decât tine la femeile tinere și 
atrăgătoare. Și totuși ar trebui să-ţi dai seama că nu e atât de 
șmecheră încât să-i spună doamnei Bruner gogoașa cu F.B.l.-ul 
numai pentru că gândea că ei i-ar face plăcere s-o audă. Mă 
îndoiesc chiar că ar fi șmecheră, de fapt. Dar de spus i-a spus, 

deci are un motiv, și nu numai în legătură cu gogoșile despre 
felul cum mergeau. Are un motiv serios. Dumnezeu știe care. 
Insă un lucru este clar când a intrat în casă și a auzit zgomote, a 
mers sus, la celălalt etaj, și a ascultat la ușa lui Althaus, auzind 
ceea ce s-ar fi vorbit. Nu-mi place, pentru că dacă a fost așa, de 
ce nu le-a spus polițiștilor? Eu prefer să fie vorba de ceva ce ea 
nu vrea să mărturisească. De exemplu, că știa de Althaus că 
pregătea un articol despre F.B.I. Ela... 

— Cum să știe? 

— O, erau intimi. În privinţa asta, femeile mint cel mai ușor. 
Ele fac asta de zece mii de ani. Deci e foarte probabil. Locuiau în 
aceeași casă, lui îi plăceau femeile, iar ea nu era deloc urâtă. 
Foarte sigur că îi spusese. Și îi spusese chiar că s-ar putea să-l 
viziteze unii, neinvitaţi, când nu era acasă. Așa că ea... 

— Ea ar fi urcat să vadă dacă el se afla acolo. 

— Și chiar s-a dus, după ce i-a văzut pe cei trei indivizi 
plecând. Dar ușa era încuiată și nu avea cheie, iar când a 
ciocănit sau a sunat, nu a deschis nimeni. Oricum, îţi răspund 
prin asta la întrebarea dacă ea minte. Minte. 

— Atunci ne trebuie adevărul. Află-l! 

Asta era situaţia. În realitate, el nu era convins că, să zicem, 
aș fi fost în stare să invit o fată la Flamingo, să dansez două ore 
cu ea și, la sfârșit, să-i cunosc și cele mai adânci secrete, dar 
pretindea că o crede, dorind să mă facă să-mi dau toată silinţa. 

— Voi fi atent la acest ordin, pe care mi l-ai dat. O să dorm cu 
el sub pernă - i-am spus. Pot să schimb subiectul? Noaptea 
trecută m-ai întrebat dacă sunt în stare să inventez un plan care 
ne-ar ajuta să-l facem pe Wragg să creadă că unul dintre 
„Păieţii” lui l-a ucis pe Althaus, și am zis că nu sunt. Dar acum 
aș putea. Ei o urmăresc pe fată, pe Sarah Dacos, deci știu și că a 
fost aici și, cu siguranță, știu că ești și tu. De asemenea, că ea 
locuiește pe 63 Arbor Street și nu sunt siguri de ceea ce ea a 
văzut sau a auzit în noaptea respectivă. De aceea nu-și dau 
seama exact nici ce ar fi putut ea să-ţi declare în seara asta, dar 
bănuie că a fost vorba despre ceea ce s-a petrecut atunci. 
Lucrul acesta ar putea să ne fie de folos. 

— Posibil. Satisfăcător. 

— Da. Dar. Dacă am lua acum un taxi, să mergem la Cramer 
acasă și am petrece o oră cu el, vor fi siguri că am aflat ceva 

fierbinte în legătură cu crima lui nerezolvată și că lămurirea ne-a 
adus-o Sarah Dacos. Și asta ne-ar putea fi de folos. 

Dădu din cap: 

— l-ai dat domnului Cramer cuvântul nostru de onoare. 

— Numai în ce privește întâlnirea lui cu mine și ceea ce mi-a 
spus. Acum noi mergem la el pentru că, încercând să 
descoperim ceva despre F.B.I., suntem interesaţi de Morris 
Althaus, care lucra la acel articol despre ei și a fost ucis. Sarah 
Dacos ne-a comunicat lucruri noi în privința crimei, lucruri pe 
care domnul Cramer trebuie să le afle. Și astfel, cuvântul de 
onoare pe care ni l-am dat rămâne la fel de valoros ca aurul! 

— Cât este ceasul? 

M-am uitat: 

— Zece fără trei minute. 

— Domnul Cramer o fi „la pat”, și nu avem nimic să-i ducem. 

— La naiba, sigur că avem. Pe cineva care a avut motive să 
creadă că cei trei erau de la F.B.I. și nu a spus. Asta va fi o 
pleașcă pentru Cramer. 

— Ba nu, s-o ţinem pentru noi. l-o vom pasa pe domnișoara 
Dacos lui Cramer, numai după ce ne va fi de folos nouă, altfel 
nu. - Își împinse scaunul în spate: Acum s-o lăsăm. Pentru 
mâine. Sunt obosit. Mergem acasă, să ne culcăm. 

e CAPITOLUL ZECE e 


La ora 10:35, duminică dimineață, am folosit o cheie pentru 
ușa de la numărul 63 Arbor Street, am urcat două rânduri de 
scări din lemn, am folosit o a doua cheie și am intrat în 
apartamentul care fusese al lui Morris Althaus. 

Doream să mă apropii singur de problemă, decât să încerc s-o 
lămuresc cu Sarah Dacos. Recunosc că era o cale ocolită, mai 
ales că aveam un timp atât de scurt, dar era preferabil, decât să 
mai caut să o conving să meargă la Flamingo pentru o seară de 
dans. Faptul că timpul era foarte scurt fusese făcut public odată 
cu articolul apărut pe pagina douăzeci și opt a ziarului de 
dimineaţă, pe care îl citisem la micul dejun, în bucătărie. Era 
intitulat 7inem pumnii? și conţinea urmatoarele: 

„Membrii grupului Zece pentru aristologie, unul dintre cele 
mai exclusive grupuri de gurmanzi din New York, nu sunt de 
părere că istoria se repetă. Lewis Hewitt, capitalist, om de 
societate, cultivator de orhidee și aristolog, va invita grupul la o 
cină, la el acasă, în North Cove, Long Island, joi seara, 14 
ianuarie. Meniul va fi ales de Nero Wolfe, atât de cunoscutul 
detectiv particular, iar mâncarea va fi preparată de Fritz 
Brenner, bucătarul domnului Wolfe. Domnul Wolfe și Archie 
Goodwin, asistentul său de încredere, vor fi prezenţi ca oaspeți. 

Aranjamentul ne aduce în minte o altă ocazie, când domnul 
Brenner a pregătit o cină pentru cei Zece pentru aristologie, iar 
domnii Wolfe și Goodwin au fost oaspeţi, acasă la Benjamin 
Schriver, magnatul transportului maritim. Se întâmpla la 1 
Aprilie 1958, când unul dintre cei Zece, Vincent Pyle, capul unei 
agenţii bursiere a fost otrăvit cu arsenic, pus în porțţia sa din 
primul fel, care i-a fost servită de Carol Annis și, drept urmare, 
acesta a fost acuzat de crimă de gradul unu. 

leri, un reporter de la Times, amintindu-și această veche 
întâmplare, l-a sunat pe domnul Hewitt și l-a întrebat dacă 
vreunul dintre cei Zece pentru aristologie  (aristologie 
însemnând știința de a cina) a arătat vreo reţinere faţă de 
reuniunea de joia următoare, și domnul Hewitt a spus că nu. 
Când reporterul l-a întrebat dacă va ţine pumnii strânși pentru 
reușită, acesta a răspuns: 

— Cum s-o fac? N-aș mai putea mânui furculița și cuțitul!” 

Va fi, în mod cert, o masă excelentă. Fixarea datei, definitiv, 
pentru joi, paisprezece, a fost detaliul cel mai disputat din 
discuţia mea cu Wolfe, joi noaptea. Eu spusesem că problema ar 
putea rămâne deschisă și că anunţul din ziar ar fi putut da ceva 
de genul „în una din serile lunii”, iar Wolfe mi-a răspuns că 
Hewitt, când va suna la prietenii săi aristologi, va trebui să le 
anunţe data. Eu am avut ideea că Hewitt le-ar putea spune că 
data nu e sigură, ea depinzând de momentul în care Fritz putea 
primi ceva care venea din Franţa, cu avionul, căci gurmanzii 
adoră lucrurile primite cu avionul din Franţa. Dar Wolfe insistase 
și acum eram în situaţia că nu mai aveam decât cinci zile pentru 
treabă. 

Deci nu-mi plăcuse apropierea ocolită de Sarah Dacos, dar 
era, în mod evident, cea mai bună metodă și, chiar după micul 
dejun, o sunasem pe doamna Althaus s-o întreb dacă avea cinci 
minute pentru mine. Ea spusese că da și am pornit, desigur 
ignorând problema „cozii”. Cu cât m-ar fi văzut lucrând mai mult 
la cazul Althaus, cu atât mai bine. l-am spus că sunt unele 
progrese în afacere și că, pe măsură ce apar, vrem să i le 
împărtășim, și că ar fi foarte util dacă mi-ar da voie să văd tot 
ceea ce fusese în apartamentul fiului, sau, cel puţin, ceea ce 
rămăsese în el. Ea îmi spuse că rămăsese totul. Contractul mai 
dura încă aproape un an, și ei nu încercaseră să subiînchirieze 
apartamentul. Nu mutaseră nimic, și, după câte știa, nici poliţia 
nu o făcuse: nu ceruse permisiunea s-o facă. l-am promis că nu 
voi lua nimic fără să-i cer voie, dacă m-ar fi lăsat să merg să 
arunc o privire, și plecă să-mi aducă cheile, fără să-și mai sune 
avocatul, sau măcar soţul. Mi-am dat seama că am mai multă 
trecere la femeile de vârstă mijlocie, decât la cele tinere, dar să 
nu-i spuneti asta lui Wolfe. 

Deci la 10:35, sâmbătă dimineaţă, am intrat în apartamentul 
lui Morris Althaus, am închis ușa și am privit în jur. Nu era rău de 
loc, dacă ignorai tablourile. Așa cum spusese domnișoara Dacos, 
covorul, din perete în perete, era gros. Exista o canapea mare 
cu o masă de cafea în fața ei, un scaun confortabil lângă o 
lampă, alte patru scaune, o masă mică cu un obiect metalic pe 
ea, care ar fi putut fi creat de un copil îndemânatic, cu 
instrumentele pe care le poţi găsi într-un garaj, o masă mare cu 
un mai mult decât un telefon pe ea și o mașină de scris pe un 

raft. Cea mai mare parte a unuia dintre pereţi avea rafturi 
pentru cărţi, pline până aproape de plafon. Cu cât mai puţine 
referiri la tablourile de pe pereți, cu atât mai bine. Ar fi fost 
potrivite pentru un joc de-a ghicitul - să dai o petrecere și 
fiecare să ghicească ce sunt - dacă ai fi dat peste cineva în 
stare să găsească răspunsul. 

Mi-am pus haina și pălăria pe canapea și am început să mă 
mișc. Două dulapuri în camera de zi. Mai existau o baie, o 
bucătărie mică, un dormitor cu un pat simplu, o ladă pentru 
rufărie, un șifonier, două scaune, un dulap plin de haine. Pe 
șifonier, înrămate, se aflau fotografiile tatălui și mamei, deci nu 
era împotriva familiei, ci doar a lui Peggy Pi/grim. Am revenit în 
camera de zi și am început să inspectez. Cu draperiile de 
culoare gălbuie trase, era întuneric, și am aprins luminile. Praful 
era gros pretutindeni, dar mă aflam acolo normal și legal, deci 
nu mi-am mai bătut capul să-mi pun mănuși. 

Desigur că nu mă așteptam să descopăr ceva evident, 
indicând în mod direct pe cineva, sau ceva anume, din moment, 
ce polițiștii trecuseră pe aici, dar ei nu avuseseră în minte un 
lucru clar, în schimb eu aveam: Sarah Dacos. Fără îndoială, v-ar 
place foarte mult să aveţi un inventar complet al lucrurilor din 
casă, în special al conţinutului sertarelor și al dulapurilor, dar ar 
lua prea mult spaţiu. Mă mulţumesc să amintesc un singur lucru 
- cele 384 pagini ale unui roman neterminat. Am citit o pagină și 
jumătate din el. Să-l parcurg, pentru a vedea dacă apare în el 
vreo fată care să-mi amintească de Sarah Dacos mi-ar fi luat 
toată ziua. 

Și totuși să mai amintesc încă un lucru: se afla în sertarul din 
fund al lăzii din dormitor. Împreună cu o mulţime de articole 
amestecate, erau o duzină sau cam așa de fotografii. Nu era 
niciuna a lui Sarah Dacos, în schimb am găsit una a lui Althaus, 
lungit pe canapea, în camera de zi, cu nimic altceva pe el decât 
pielea. Nu-l văzusem niciodată dezbrăcat, de vreme ce 
fotografiile sale din Gazette fuseseră decente. Acolo era într-o 
formă bună, mușchii vizibili și burta plată, dar spatele fotografiei 
era mult mai interesant decât faţa. Cineva scrisese pe ea un 
poem, sau un fragment dintr-un poem. Am primit permisiunea s- 
o reproduc, deci v-o pot reda aici: 


„Nicicând n-ai s-o săruţi, nici lângă tel 

Ibovnic dârz, dar uită, uită chinul - 
Ea nu poate pieri... Mereu frumoasă, 
Nemângâiat o vei iubi la fel!” 


N-am citit întreaga poezie a lumii, dar Lily Rowan avea un raft 
special cu poezie și în anumite ocazii mă punea să-i citesc cu 
intonaţie versuri de acolo. Eram sigur că citisem și asta, dar mi 
se părea ceva în neregulă cu ea. Am încercat să o recunosc, dar 
n-am reușit. Oricum, problema era cine scrisese. Nu Althaus; îi 
văzusem scrisul pe diferite hârtii și articole. Sarah Dacos? Dacă 
era așa, obținusem ceva. Destul de bun. Am pus-o pe ladă, și 
am pierdut încă o oră, uitându-mă în jur, dar n-am mai 
descoperit nimic. 

li promisesem doamnei Althaus că nu voi lua nimic din 
apartament fără să-i cer permisiunea, dar eram tentat. Puteam 
lua fotografia, nu afară din casă, doar un etaj mai jos, să bat la 
ușa lui Sarah Dacos și, dacă era acolo, așa cum ar fi trebuit să 
fie într-o sâmbătă, să i-o arăt și s-o întreb „Dumneavoastră ați 
scris asta?” Era o tentaţie reală, foarte directă și rapidă. Chiar al 
dracului de directă. Dar ar fi însemnat să renunţ, la ocolișuri. Am 
părăsit apartamentul și clădirea, am găsit o cabină telefonică, 
am format numărul doamnei Bruner și am obținut-o la telefon. l- 
am spus că vreau să vin și s-o întreb ceva, iar ea mi-a răspuns 
că o găsesc până la ora unu. Era doar doisprezece și douăzeci. 
Am ieșit și am luat un taxi. 

Am găsit-o în biroul ei, la masa de lucru, cu niște hârtii, 
așteptându-mă. M-a întrebat dacă domnișoara Dacos venise la 
Wolfe, așa cum stabilise, zicând că se așteptase să-i dea un 
telefon, dar n-o făcuse. Am spus că da, venise și că ne-a fost de 
foarte mult folos. L-am subliniat pe „foarte”, gândindu-mă că 
era posibil ca acel birou să fie „ascultat”. Apoi m-am așezat 
chiar lângă ea și i-am șoptit: 

— Vă deranjează dacă șoptim? 

Ea se încruntă: 

— Este ridicol! 

— Da - am răspuns în șoaptă - dar e sigur. N-am nevoie să 
spun prea multe. Doresc numai o mostră cu scrisul de mână al 
domnișoarei Dacos. Orice, un memoriu, o notă pentru 
dumneavoastră, știu că asta pare și mai ridicol, dar nu este. Nu 
mă puneţi să vă explic, pentru că nu aș putea. Respect niște 


95 


instrucțiuni. Ori aveţi încredere în domnul Wolfe că-și face 
treaba și și-o face bine ori nu. 

— Dar de ce naiba - începu ea - însă i-am făcut un gest cu 
mâna. 

— Dacă nu acceptaţi să șoptiţi, daţi-mi ceea ce v-am cerut și 
voi pleca. 

Când am părăsit casa, cinci minute mai târziu, cu două 
mostre ale scrisului domnișoarei Dacos în buzunar, o notiță de 
nouă cuvinte pe o foaie de calendar de birou și un memoriu de 
șase rânduri adresat doamnei Bruner, simţeam că femeile de 
vârstă mijlocie sunt coloana vertebrală a ţării. Ea nu șoptise 
niciun cuvânt. Căutase într-un sertar și scosese memoriul, 
rupsese fila din calendar, mi-o dăduse și în final spusese, puţin 
mai tare decât de obicei: 

— Anunţaţi-mă când va apărea ceva ce trebuie să știu - și-și 
luase una din hârtiile de pe birou. 

Mai rar un astfel de client! 

În taxi, întorcându-mă spre suburbie, am studiat cele două 
exemple de scris. Eram nouăzeci la sută sigur, în timp ce urcam 
cele două etaje din 63 Arbor Street. M-am dus în dormitor să iau 
fotografia, m-am așezat în scaunul confortabil de sub lampa din 
camera de zi, și am comparat. Nu sunt eu un expert în scrisul de 
mână, dar nici n-aș fi avut nevoie de vreunul. Persoana care 
scrisele pe hârtiile de la doamna Bruner scrisese și poezia de pe 
spatele fotografiei. Probabil că fusese și cea care făcuse poza, 
dar asta nu contează. Am tras concluzia că memoria 
domnișoarei Dacos dăduse greș, atunci când ne spusese că nu 
erau intimi. 

Întrebarea cea mai urgentă era dacă ar fi trebuit s-o sun pe 
doamna Althaus, pentru a-i cere voie să iau fotografia, sau s-o 
las acolo. M-am gândit că era prea riscant s-o las. Sarah se 
putea să intre în vreun fel, s-o găsească și s-o ia. Am luato 
hârtie de lângă mașina de scris, am împăturit-o și am introdus în 
ea fotografia. Părea puţin prea mare pentru buzunarul meu de la 
piept, totuși am pus-o acolo. M-am uitat în jur puţin, din 
obișnuinţă, ca să fiu sigur că las lucrurile așa cum le găsisem, și 
am plecat cu prada. In timp ce treceam pe lângă ușa 
apartamentului lui Sarah Dacos, spre ieșire, i-am trimis o 
sărutare. Apoi îmi veni ideea că merită mai mult decât atât și m- 
am dus să arunc o privire la încuietoare. Era același tip cu cea 

de la ușa lui Althaus, Bermatt, nimic special. De la aceeași 
cabină de unde o sunasem pe doamna Bruner, am format 
numărul doamnei Althaus și i-am spus că lăsasem totul în ordine 
în apartament și am întrebat-o dacă vrea cheile înapoi imediat. 
Ea îmi dădu răspunsul cel mai convenabil, nicio grabă. 

— Apropo, i-am spus, am să iau ceva, dacă nu vă supăraţi, 
fotografia unui bărbat, găsită într-un sertar; vreau să verific 
dacă cineva îl recunoaște. În regulă? 

Ea a spus că eram foarte misterios, dar că o puteam lua. Mi-ar 
fi plăcut să-i comunic ce gândeam despre femeile de vârstă 
mijlocie, dar am hotărât că nu eram suficient de intimi. Am 
format un alt număr, i-am zis femeii care mi-a răspuns, al cărei 
nume era Mimi, că aș dori să vorbesc cu domnișoara Rowan, și 
într-un minut i-am auzit vocea atât de familiară: 

— Prânzul în zece minute. Vino și ia-l. 

— Eşti prea tânără pentru mine. Am ajuns la concluzia că 
femeile sub cincizeci de ani sunt... ce sunt? 

— Ei bine, „puerile” cred că e cuvântul cel mai potrivit. 

— Nu-mi place cum sună. Mă voi gândi și eu la unul și ţi-l voi 
spune astă seară. Două lucruri. Unu: trebuie să fiu acasă la 
miezul nopţii. Dorm în birou și... o să-ți explic când te voi vedea. 

— Pe bunul Dumnezeu! Ţi-a închiriat camera? 

— De fapt, a făcut-o doar pentru o noapte. Asta nu-ţi mai 
explic. Așteaptă o secundă - am trecut receptorul în mâna 
dreaptă și am folosit stânga ca să scot fotografia din buzunar: 
Am aici o poezie. Ascultă - și i-am citit-o, cu intonaţie. O 
recunoști? 

— Bineînţeles. Și tu la fel. 

— Nu, eu nu o recunosc, dar pare cunoscută. 

— Așa ar trebui. Dar de unde o ai? 

— O să-ţi explic. Ce este? 

— E un fragment, ultimele patru versuri din a doua strofă a 
poeziei „Odă la o Urnă Grecească” a lui Keats. E o treabă 
deșteaptă, dar nimeni nu ar trebui să se joace cu Keats. 
Escamillo, ești un detectiv destul de bun, dansezi ca un înger, și 
mai ai și alte calităţi deosebite, dar n-ai să fii niciodată un snob 
intelectual. Vino sa-mi citeşti Keats. 

l-am răspuns că era prea puerilă, am închis, am băgat 
fotografia la loc în buzunar, am ieșit și am luat al cincilea taxi în 
cinci ore. Clientul își putea permite. 

Se făcuse două fără cinci minute, când mi-am lăsat haina și 
pălăria în cuierul din hol, am mers la ușa sufrageriei, i-am spus 
lui Wolfe, care stătea la masă, că se simte și miroase a zăpadă 
și mi-am continuat drumul spre bucătărie. Nu mâncam 
împreună cu Wolfe când ajungeam acasă la mijlocul mesei; am 
căzut de acord că pentru un om, a se grăbi cu carnea și peștele, 
atunci când celălalt își pierde timpul cu tăiței sau brânză, 
înrăutățește atmosfera. Fritz a pus tacâmurile pe masa mea de 
micul dejun și mi-a mai adus ce mai rămăsese din peștele gătit, 
iar eu l-am întrebat cum se descurca cu meniul pentru festinul 
de joia următoare. 

— Nu discut despre asta - îmi spuse. De fapt, nu vreau să 
vorbesc despre nimic, Archie. El a stat în camera mea mai mult 
de o oră, înainte de masă, și a vorbit cu televizorul dat tare. 
Dacă e chiar atât de periculos, n-am să mai vorbesc deloc. 

l-am spus că ar trebui să revenim și noi la normal, înainte de 
a aduce icrele de scrumbie, la care el își aruncă mâinile în sus și 
exclamă „Dumnezeule Mare”, în franceză. 

Când am terminat și am intrat în birou, l-am găsit pe Wolfe 
așezat lângă glob, învârtindu-l și uitându-se urât la el. Omul 
care-i dăruise acel glob, cel mai mare pe careul văzusem 
vreodată, nu putuse bănui de ce mare ajutor avea să ne fie. Ori 
de câte ori o situaţie devenea atât de delicată, încât el ar fi 
preferat să se afle în altă parte, putea să se plimbe pe glob și își 
putea alege puncte în care să se refugieze. Minunat. Îndată ce 
am intrat, m-a întrebat dacă aflasem ceva, iar când am negat, s- 
a dus la biroul său, și eu am dat drumul la radio, am tras un 
scaun galben aproape de el și am raportat. N-a durat mult, din 
moment ce nu aveam nicio conversaţie pe care s-o reproduc, ci 
numai acţiune. Nu am menţionat telefonul dat lui Lily Rowan, 
deoarece fusese strict personal. 

După ce citi versurile de două ori, îmi dădu înapoi fotografia 
şi-mi spuse că fata avea simţ pentru poezie. 

— Ti-am spus eu că nu e tâmpită - i-am răspuns. Destul de 
nostim să folosești astfel ultimele patru versuri din a doua strofă 
a poemului „Odă la o Urnă Grecească”, al lui Keats. 

Se uită la mine cu neîncredere: 

— De unde naiba știi asta! Că tu nu-l citeşti pe Keats. 

Am dat din umeri: 

— M-am întors și eu în Ohio, în zilele școlii și ale copilăriei. 
După cum știi, am o memorie destul de bună. Nu vreau să mă 
laud cu asta, dar simt c-ai să mă lauzi - i-am arătat fotografia. 
Știm de ce a mințit. E și ea implicată. Probabil nu foarte tare; s- 
ar putea ca ea, pur și simplu, să nu fi vrut să recunoască faptul 
că îi era apropiată, destul de apropiată, ca să-i spună despre 
F.B.I. Sau, probabil, e implicată foarte tare. Ea îi tot spunea 
versuri de iubire iar el a anunţat-o că urma să se căsătorească 
cu o altă fată, așa că ea l-a împușcat, probabil cu propriul lui 
pistol. A doua alternativă, pe care o prefer. Ar fi foarte greu să o 
prindem cu asta. S-ar putea ca ea să aibă abilitatea de a dovedi 
că a fost la acea conferinţă, dar nu și ora la care a plecat. E 
posibil și să nu fi fost acolo deloc. Și-a petrecut seara în 63 Arbor 
Street, împreună cu viteazul ei iubit, și l-a împușcat înainte ca 
oamenii F.B.I.-ului să vină. Găsești ideea asta verosimilă? 

— Privită ca o ipoteză, da. 

— Apoi ar trebui să-mi fac o imagine și în problema 
conferinţei. S-ar putea să aibă un alibi serios. Dacă ar fi să ne 
luăm după spusele lui Cramer, oamenii F.B.l-ului au plecat în 
jurul orei unsprezece și bineînţeles că au scotocit locul, fie că l- 
au ucis ei, fie că nu; au luat materialul pe care Morris îl adunase. 
Înseamnă că au ajuns acolo nu mai târziu de zece și jumătate, 
sau, să zicem, zece și patruzeci. Dacă ea l-a împușcat, sigur că a 
plecat înainte ca ei să sosească. Școala Nouă se află pe Twelfth 
Street. Dacă cineva a văzut-o la conferinţă la zece și douăzeci, 
sau chiar la un sfert de oră mai târziu, e curată. Am să verific. 

— Nu. 

— Nu? 

— Nu. Dacă își vor da seama că faci asta, fie supraveghindu- 
te, fie prin vreo neconcordanţă, vor înțelege că am luat în serios 
posibilitatea că femeia l-a ucis, își atunci ar fi dezastruos. 
Trebuie să întreţinem iluzia că noi suntem convinși că un agent 
al Biroului Federal de Investigaţii l-a omorât pe Morris Althaus, și 
că încercăm să găsim dovezi pentru a stabili aceasta; altfel, 
pregătirile noastre pentru seara de joia viitoare nu vor mai duce 
la nimic. Pentru a ne apăra poziţia, aveam nevoie să știm 
definitiv dacă domnișoara Dacos minţea și tu ai lămurit asta: o 
făcea. Satisfăcător. Minţea pentru a ascunde faptul că se 
compromisese și asta ne este de ajuns. Dacă implicarea ei 
consta pur și simplu într-o intimitate secretă, care nu dorea să 

fie cunoscută, ori dacă crima a fost comisă chiar de mâna ei, 
asta nu mai are nicio importanţă pentru noi. 

— Lui Cramer i-ar face mare plăcere să știe asta. Având în 
vedere că el ne-a dat direcţia. Am să-i dau telefon și am să-i 
spun, ca să-și relaxeze și el mintea. 

— Ba nu! Când ne vom relaxa noi înșine mintea, terminându- 
ne treaba pentru care suntem plătiţi, atunci ne vom simți 
obligaţi și față de el. Dacă se va putea fără un efort excesiv, i-l 
vom aduce pe criminal chiar în față. Dacă acesta nu e un 
membru al F.B.I.-ului, așa cum se așteaptă și speră, nu ne va 
mulțumi, dar nici noi nu-i vom datora scuze. 

— Asta înseamnă că uităm crima până după joi. 

— Da. 

— Destul de drăguţ. Agenţiile sunt închise astăzi și mâine, 
astfel că Hewitt nu poate începe cercetarea până luni. Am să fiu 
la Flamingo astă-seară, dacă intervine ceva; de exemplu, dacă 
sună Hewitt să ne spună că a decis că e prea multă bătaie de 
cap și trebuie să găsim pe altcineva. Mâine domnișoara Rowan 
are invitaţi la prânzul de duminică, va fi și dans și am să stau și 
eu mai târziu, să ajut la golirea scrumierelor. Ceva instrucţiuni 
pentru azi după-amiază? 

— Stinge radioul - mormăi el. 

e CAPITOLUL UNSPREZECE e 


Asta m-a preocupat patru zile și patru nopţi, de sâmbătă după 
amiază, când Wolfe îmi spusese că trebuie să uităm de crimă, 
până miercuri dimineaţă, când am făcut ceva ce după mintea 
mea mi se părea util. 

Aveam în vedere două aspecte. Primul, dacă presupunerea 
despre Sarah Dacos era adevărată, sau aproape, reușisem să-mi 
iau o probă de la locul crimei și o păstram cu grijă. Fără îndoială 
că polițiștii își luaseră porţia, cu siguranţă o văzuseră și o 
lăsaseră acolo, dar doamna Althaus îmi dăduse cheile, deci o 
făcusem legal. Era și un al doilea aspect care mă preocupa. 
Cramer ne salvase autorizaţiile și mă alesese pe mine, Archie 
Goodwin, să mă invite la o discuţie și la o cutie de lapte și îmi 
dezvăluise o crimă. Nu aveam nimic împotrivă să mă joc cu 
polițiștii, uneori o vrei și alteori ești obligat s-o faci, dar acum 
era altceva. Îi eram dator lui Cramer, într-un mod care mă 
angaja personal. 

Deci eram nemulțumit, dar și mai mult mă preocupa faptul că 
Wolfe înscena ceva, cel mai fantezist lucru cu putinţă. Prea mult 
din ce avea de gând, aproape totul, ne putea scăpa de sub 
control. Așa, de exemplu, când l-am sunat pe Hewitt, dintr-o 
cabină telefonică, luni de dimineaţă, să-l întreb cum o scosese la 
capăt și spusese că bine și că găsise un actor la o agenţie și un 
altul la o alta, și că amândoi vor veni la el marţi după amiază, 
iar eu l-am întrebat dacă e sigur că cel ales pentru mine poate 
să conducă și are permis, el mi-a răspuns că a uitat să-l întrebe, 
dar oricine știe să conducă o mașină! Și amănuntul era absolut 
vital, iar el știa asta. Spuse că va afla imediat, deoarece avea 
numărul de telefon al actorului. Fu de acord și cu celelalte 
detalii, ca acela de a ne suna marți la amiază, așa cum 
stabilisem. Îi spuse lui Wolfe că-i părea extrem de rău, și-și 
cerea scuze, că nu va putea să includă în transport decât 
douăsprezece Phalaenopsis Aphrodite în loc de douăzeci, și nicio 
Oncidium flexuosum. Adăugă că-și va da silinţa să fie gata până 
miercuri la amiază și că transportul ne va sosi pe la ora două. 
Aranjase perfect. De asemenea, era de acord cu telefonul de 
marţi noaptea, să ne înștiinţeze despre necesităţile și faza în 

care se aflau preparativele în vederea ospăţului celor „Zece 
pentru Aristologie”, dar că pentru el asta era doar rutină, și îmi 
dădeam seama că are dreptate. 

In privinţa lui Fred Durkin și Orrie Cather nu ne făceam griji, 
deoarece îl lăsasem pe Saul să acţioneze, și dacă ar fi fost vreo 
problemă el ne-ar fi anunţat. Cum proceda de obicei. 

De dimineaţă până seara, toată ziua de luni, și chiar ceva din 
marți, eu și Wolfe am dezbătut problema. Nu a fost o ceartă, ci 
doar am discutat. Ar fi trebuit, oare, să-l sun pe Wragg, agentul 
lor special, să aranjez să mă întâlnesc cu el undeva, să-i 
comunic că Wolfe adunase suficiente informaţii despre uciderea 
lui Althaus, ca aceasta să nu mai poată fi ignorată, și că eu mă 
ofeream s-o fac uitată, trecând peste tot ceea ce știam, contra a 
zece, douăzeci sau cincizeci de mii de dolari? Necazul era că noi 
nu-i cunoșteam bine reacţiile. Ar fi acceptat aproape sigur, ar fi 
mușcat din momeală, dar nu era exclus să procedeze invers, în 
așa fel încât să ne compromită. Într-un târziu, marţi dimineaţă, 
am renunţat la idee. Părea riscantă și timpul era prea scurt. 

La ora nouă, miercuri dimineaţă, când am auzit liftul ducându- 
| pe Wolfe sus, în camera plantelor, mi-am luat a doua ceașcă de 
cafea pentru micul dejun și am mers în birou, m-am așezat și m- 
am gândit la o idee care mă frământa încă de luni dimineaţă. Nu 
aveam nimic de făcut până la venirea camionului cu orhideele, 
la două după amiază; tot ceea ce avusesem de făcut făcusem, 
din câte știam, și nu știam prea mult. Când mi-am terminat 
cafeaua era doar nouă și douăzeci, iar domnișoara Dacos 
presupuneam că nu începea ziua la biroul doamnei Bruner până 
la nouă și jumătate, sau chiar zece. M-am dus în cabinet, am 
descuiat sertarul unde păstram diverse tipuri de chei și am ales 
câteva. Nu a fost complicat, din moment ce știam că 
încuietoarea era una Bermatt. Dintr-un alt sertar mi-am luat o 
pereche de mănuși de cauciuc. 

La 9:35 am format numărul de telefon de la biroul doamnei 
Bruner și mi s-a răspuns: 

— Biroul doamnei Bruner, bună dimineaţa. 

— Bună dimineaţa. Domnișoara Dacos? 

— Da. 

— Sunt Archie Goodwin. Aș avea nevoie s-o văd pe doamna 
Bruner mai târziu, astăzi, și am sunat să aflu dacă e liberă. 

Ea spuse că depindea cât de târziu. Doamna Bruner era 
așteptată la birou între 3:30 și 4:30, iar eu i-am spus că voi 
telefona din nou dacă va fi nevoie să vin. 

Deci era la slujbă. Ar fi trebuit să verific și femeia de serviciu. 
Am mers în bucătărie să-i spun lui Fritz că ieșeam să dau niște 
telefoane, apoi în hol, pentru pălărie și haină, și am ieșit în Ninth 
Avenue să iau un taxi. 

Pentru ușa de la stradă a clădirii 63 Arbor Street mai aveam 
încă cheia, de la doamna Althaus, așa că eram curat, până în 
momentul în care am ajuns în dreptul ușii lui Sarah Dacos și mi- 
am scos colecţia de chei. Am ciocănit de două ori, am apăsat de 
două ori pe buton, am auzit soneria și nu am primit niciun 
răspuns, și-atunci am încercat una dintre chei. Cu cea de a patra 
am reușit, încet și ușor. Mi-am pus mănușile, am apăsat 
mânerul, am deschis, am trecut pragul și am închis la loc. 
Binevoisem să pătrund în casa cuiva după legile New York-ului. 
Planul era același ca al apartamentului de deasupra. Avea ici- 
colo carpete în loc de covor, o canapea mai mică, plină de 
perne, nicio masă ori mașină de scris, scaune mai puţine, cu 
aproape un sfert mai multe cărți, patru tablouri mici pe pereţi, 
pe care viteazul îndrăgostit trebuie să le fi considerat demodate. 
Draperiile erau trase și am aprins luminile, mi-am pus haina și 
pălăria pe canapea, apoi m-am dus și am deschis ușa dulapului. 

Se puteau întâmpla două lucruri. Unul, ca femeia de serviciu 
să apară în orice moment, iar al doilea, să nu fi găsit nimic, de 
fapt n-aveam nicio idee despre ce aș putea găsi. Lucrurile erau 
simple. Dacă aș fi găsit ceva ce ne-ar fi venit în ajutor, nu ar mai 
fi contat ce urma să se întâmple joi noaptea; dar ceva care să se 
„combine” cu laptele lui Cramer. O privire rapidă era necesară, 
și am consumat zece minute numai în camera de zi și cu cele 
două dulapuri, apoi am trecut în dormitor. 

Venisem hotărât să termin repede. Dulapul din dormitor era 
burdușit - haine pe umerașe, perechi de pantofi, ambalaje, 
cartoane și cutii de pălării, pe două rafturi de sus. Geanta și 
două geamantane erau pline cu lucrurile de vară, și am trecut 
cu vederea cutiile de pălării. Mă gândeam că aș fi renunțat la o 
parte din banii care-mi reveneau, numai să știu dacă femeia 
care făcea curat venea miercurea. Zece minute mai târziu, în 
timp ce mă apucasem să inventariez un sertar plin cu fotografii, 
mi-am dat seama că era o tâmpenie să scotocesc acolo și apoi 

să-mi pierd timpul cu mulțimea de fotografii, care nu puteau să- 
mi lămurească nimic din ceea ce nu cunoșteam; atunci am tras 
un scaun lângă dulap, am urcat pe el și am dat jos cutiile de 
pălării. Erau trei. Prima conţinea trei, să le zicem, pălării și doi 
bikini. În cea de a doua se găsea o pălărie cam șifonată. Am 
ridicat-o și acolo, pe fund, am dat peste un revolver. Am rămas 
cu gura deschisă la el preț de cinci secunde, apoi l-am scos și l- 
am studiat. Era un S and W 38 și conţinea un cartuș care fusese 
tras și încă patru nefolosite. 

Am rămas cu el în mână. O sută contra unu că era arma 
pentru care Althaus avea permis și că fusese tras exact glonțul 
care trecuse prin el, iar Sarah Dacos a fost aceea care apăsase 
pe trăgaci. La naiba cu acea o șansă dintr-o sută! Intrebarea era 
ce făceam cu el. Dacă l-aș fi luat, nu ar fi fost acceptat într-un 
proces pentru crimă, deoarece nu-l descoperisem într-un mod 
legal. Dacă-l lasam și mă duceam la o cabină telefonică să-l sun 
pe Cramer și să-i spun să obţină un mandat de percheziţie în 
apartamentul lui Sarah Dacos, polițiștii ar fi putut lua arma în 
regulă, dar dacă F.B.I.-ul afla despre ea în următoarele treizeci și 
șase de ore, cum nu era greu de presupus, marea manevră 
pregătită pentru joi noaptea era kaput. Și, desigur, dacă îl lăsam 
în cutia de pălării și nu-l mai sunam pe Cramer, Sarah Dacos se 
putea gândi că chiar în noaptea aceea venise timpul să-l ia și să- 
| arunce în râu. 

Din moment ce asta era situaţia, nu-mi rămânea decât 
alternativa să mă decid să-l ascund undeva. Am pus pălăria la 
loc în cutie, iar cutiile pe raft, am dus scaunul înapoi unde 
fusese și m-am uitat în jur. Niciun loc din dormitor nu mă 
atrăgea, și m-am dus în camera de zi. Acum ar fi fost cel mai 
important să nu fiu întrerupt de femeia de serviciu, sau de 
oricine altcineva. Am mers să examinez canapeaua și am 
observat că dedesubt avea suportul pentru arcuri și sub arcuri 
un fund de placaj. Destul de bun. Dacă ar fi dat jos cutia de 
pălării și ar fi descoperit că dispăruse arma, sigur nu ar fi bănuit 
că, pur și simplu, fusese pusă în alt loc din apartament și nu s-ar 
mai fi ostenit s-o caute. L-am pus acolo pe placaj, sub arcuri, m- 
am uitat în jur să mă conving că lucrurile erau așa cum le 
găsisem la venire, mi-am luat repede pălăria și haina și am ieșit 
într-o asemenea grabă, încât eram gata să apar pe trotuar 
purtând mănuși de cauciuc. 

În taxi a trebuit să răspund unei alte întrebări. Să-i spun sau 
să nu-i spun lui Wolfe? De ce să nu fi așteptat, mai bine, până 
venea și trecea noaptea de joi? Răspunsul era simplu, dar 
bineînţeles că ăsta e unul dintre lucrurile care ne ajută să ne 
folosim mintea, să căutăm motive complicate pentru a evita 
răspunsurile simple. În timp ce taxiul opri în faţa bătrânei case 
din piatră maronie, eu derulasem deja toate motivele posibile, și 
mi-am dat seama că faptul nu prea se potrivea cu vârsta. 

Era unsprezece și zece, deci Wolfe trebuia să fi coborât din 
acea sală a plantelor, dar nu l-am zărit în birou. Era zgomot în 
bucătărie, se auzea radio-ul, și m-am dus acolo. Wolfe se afla 
lângă masa mare din mijloc, uitându-se urât la Fritz, care se 
aplecase peste masă și adulmeca tava cu nisetru afumat. Nu m- 
au auzit intrând, în schimb Fritz m-a văzut când s-a ridicat, și 
Wolfe se întoarse și mă întrebă: 

— Unde ai fost? 

l-am spus că am un raport. L-a anunţat pe Fritz să fie gata cu 
cotletele la două și un sfert, deoarece n-avea de gând să 
aștepte peste ora asta și porni către birou, iar eu l-am urmat. 
Am dat drumul la radio; în timp ce aduceam mai aproape unul 
dintre scaunele galbene, am zărit trei șurubelnițe pe masa lui, 
una luată din sertarul meu și alte două din bucătărie, și am 
zâmbit. Avea uneltele deja pregătite! Așezându-mă, i-am spus 
că presupuneam că voia să mănânce mai devreme. Dar mi-a 
răspuns că dacă cineva are invitaţi, trebuie să ia masa împreună 
cu ei. 

— Atunci avem destul timp - i-am zis -, să discutăm un scurt 
raport. Cu câte ai pe cap, aș putea renunţa, dar îţi va place să 
afli că am găsit alternativa pe care o preferai. Am făcut o 
plimbare și mi s-a întâmplat să trec pe lângă 63 Arbor Street și 
să am și o cheie în buzunar, care să se potrivească la 
încuietoarea ușii domnișoarei Sarah Dacos, așa că am intrat și 
am aruncat o privire, și într-o cutie de pălării, în dulap, am găsit 
un revolver S and W 38. Un cartuș fusese tras. După cum știi, 
Cramer mi-a spus că Althaus avea permis pentru un S and W 38, 
care nu a fost găsit în apartament, deși era o cutie de cartușe 
într-un sertar. Deci ea... 

— Ce-ai făcut cu el? 

— l-am schimbat locul. Nu prea stătea bine în cutie, împreună 
cu o pălărie de damă. Așa că l-am pus sub arcuri, într-o 
canapea. 

Inspiră adânc, își opri respiraţia câteva secunde și apoi îi dădu 
drumul: 

— Ea l-a împușcat - mormăi el. 

— Corect. E tocmai ce voiam să spun când m-ai întrerupt. 

— Crezi c-o să dea de el? 

— Nu. Dacă nu-l va găsi unde-l pusese, nu-l va mai căuta. 
Cunoștinţele mele despre femeile tinere și atrăgătoare. In 
situaţia asta ar putea s-o „șteargă”. Și-atunci vor fi probleme. 
Dacă, ea dispare și-i spun lui Cramer despre armă, voi fi în pom. 
lar dacă nu-i spun, va trebui să stau de veghe nopţile. 

Își închise ochii. În două clipe îi redeschise: 

— Ar fi trebuit să-mi spui unde te duci. 

— N-ar fi trebuit. A fost vorba de o problemă personală, în 
care eram dator un sfert de lapte. Chiar dacă ea nu fuge, tot voi 
avea dificultăți, în caz că ratăm noaptea de mâine. Aș vrea să-l 
sun chiar acum pe Hewitt, de la o cabină, și să-l întreb dacă 
orhideele sunt împachetate. S-o fac? 

— Nu. Pentru că are treabă. Crezi că armele pot fi 
identificate? 

— Sigur. Oamenii de meserie pot să-și dea seama chiar dacă 
numărul a fost șters. lar Cramer are numărul de la permisul lui 
Althaus. 

— Atunci nu vor fi probleme. Trebuie să văd ce-i cu sturionul. 
- Părăsi scaunul și se îndreptă spre ușă. Aproape de ea se opri și 
zise: Satisfăcător! - apoi ieși. 

Am clătinat din cap, minunându-mă, și am ţinut-o tot așa 
până mi-am pus scaunul galben la locul lui - Nu vor fi probleme! 
- pentru Dumnezeu! Mă gândeam că, dacă aș avea un ego atât 
de pronunţat ca el, ar trebui să fiu cel puţin șeful F.B.I.-ului, dar 
apoi am recunoscut că nu pusesem bine problema. Am dus 
cheile și mănușile la loc în cabinet, am mers în bucătărie să iau 
un pahar cu lapte, de vreme ce prânzul avea să fie târziu, și i- 
am ascultat discutând despre sturion. 

Îmi rămăseseră două ore, sau chiar mai mult, de așteptat și, 
după ce mi-am băut laptele, am început să-mi fac rondul. Mai 
întâi, la etajul al doilea, în camera mea, să văd dacă totul era în 
ordine pentru oaspeţii care ar fi dormit în patul meu. Fritz nu se 

atingea de nimic în camera mea, nu avea voie; era a mea și eu 
rezolvam totul. Nu erau probleme, cu excepţia celor două perne, 
pe care le luasem din dulap de dimineaţă și care nu erau de 
aceeași mărime, dar n-aveam ce le face. Apoi în camera dinspre 
Sud, care se afla deasupra celei a lui Wolfe, unde ar fi putut 
dormi de două ori mai mulţi oaspeți, în cele două paturi 
gemene. Inspecţia mea nu era necesară, din moment ce Fritz nu 
făcea niciodată greșeli, dar aveam ceva vreme de pierdut. 

Și trebuia s-o pierd într-un fel. 

N-avea cum să apară transportul până la două, cel mai 
devreme, dar ar fi trebuit să-mi dau mai bine seama, ţinând 
cont că Saul era cel care răspundea de asta. Wolfe se afla în 
bucătărie, iar eu în camera din faţă, care era o prelungire a 
biroului, verificând păturile așezate pe sofa, când s-a auzit 
soneria și mi-am aruncat o privire asupra ceasului. Două fără 
douăzeci, deci nu putea fi camionul. Dar era. Mergând în hol, am 
văzut un tip masiv, într-o jachetă de piele, pe verandă. Când am 
deschis ușa, el explodă către mine: 

— Nero Wolfe? Orhideele pentru dumneavoastră! 

Am pășit afară. La ușă se oprise un camion mare, verde, cu 
litere mari, roșii, pe una dintre părți: NORTH SHORE TRUCKING 
CORPORATION. Un alt zdrahon era în spate și deschidea ușile. 
Am spus, aproape urlând, că era al naibii de frig pentru orhidee 
și că vin și eu să-i ajut. În timp ce mi-am pus haina și am ieșit, ei 
trăseseră deja una dintre acele lăzi pe marginea din spate a 
camionului și o împingeau. Știam din alte ocazii dimensiunile ei 
exacte - trei picioare lăţime, cinci picioare lungime și două 
picioare înălţime - deoarece pregătisem astfel de cutii cu 
orhidee pentru a fi transportate spre comercianţi sau expoziţii. 
Pe de o parte scria: 


FRAGIL PERISABIL 
PLANTE TROPICALE 
A SE PASTRA LA CALDURA 


Am coborât pe trotuar, dar ei o ridicară și o apucară de 
capete, și era clar că nu aveau nevoie de ajutor, nici măcar pe 
trepte. Sus, Wolfe le deschidea ușa și ei intrară. Lucrul cel mai 
normal pentru mine era să păzesc camionul, ceea ce am și 
făcut. Mai erau încă cinci cutii înăuntru, la fel de mari. Ştiam că 

una dintre cele cinci va fi într-adevăr o belea chiar pentru aceste 
două matahale, dar nu-mi dădeam nici eu seama care. Se 
dovedi a fi aproape ultima. În timp ce o dădeau jos și o apucau 
de mânere, unul dintre ei exclamă - Dumnezeule, asta trebuie 
să fie îndesată, nu glumă! -, iar celălalt - E grea ca aurul! Mă 
întrebam dacă erau în jur oameni ai F.B.I.-ului, ca să audă. O 
duseră în verandă fără nicio împleticeală, mă gândeam că avea 
aproape trei sute de livre, sau așa îmi plăcea să cred. Când au 
cărat-o pe ultima înăuntru, m-am dus și eu cu ei. Wolfe semnă o 
chitanţă, le-am dat fiecăruia câte un bacșiș, am primit mulțumiri 
și am așteptat până au coborât pe trotuar, ca să închid ușa. 

Cutiile erau înșiruite în hol, radio-ul din birou dat la maximum, 
iar Wolfe folosea o şurubelniţă pentru a desface a treia cutie de 
la coadă. L-am întrebat dacă era sigur și mi-a răspuns că da, X- 
ul era trecut pe ea cu cretă; am luat o altă șurubelniță. Nu avea 
decât opt șuruburi, și în două minute le-am scos. Am ridicat 
capacul și acolo am dat de Saul Panzer, așezat pe o parte, cu 
genunchii strânși. Am încercat să răstorn cutia, dar Saul, mic de 
statură - nu prea crescuse, în afară de urechi și de nas - se 
răsuci, se ridică în genunchi și apoi în picioare. 

— Bună ziua - zise Wolfe. 

— Nu prea bună - răspunse Saul, întinzându-se. Pot să 
vorbesc? 

— Da, cu radioul. 

El se întinse din nou. 

— Asta da călătorie. Sper că ei mai sunt în viaţă. 

— Vreau să fiu sigur - spuse Wolfe - că știu numele lor. 
Domnul Hewitt i le-a spus lui Archie prin telefon. 

— Ashley Jarvis. Asta ești tu. Dale Kirby este Archie. Mai bine 
i-am scoate. 

Asta a fost prima oară când îmi era prezentat cineva, în timp 
ce se afla închis într-o cutie. 

— Doar un moment - insistă Wolfe. Le-ai dat o explicaţie 
completă? 

— Da, domnule. Nu vorbesc, nu scot niciun cuvânt, decât 
dacă sunt întrebaţi, de tine sau de Archie. Nu știu dacă e 
supravegheată casa, și cine o face, sau din ce cauză, dar au 
promisiunea lui Hewitt că nu sunt în pericol și nu vor fi. El le-a 
dat câte cinci sute de dolari fiecăruia, urmând ca tu să le dai alți 
cinci sute. Le-a dat, de asemenea, declaraţiile semnate de tine. 

Cred că vor reuși - își cobori puţin vocea - Kirby este mai bun ca 
Jarvis, dar cred că o vor face. 

— Știu că trebuie să stea doar în camera lor și să nu se arate 
la ferestre? 

— Da. Cu o singură excepţie - când exersează. 

— Au hainele potrivite pentru joi seară? 

— În cutia aceea - Saul o arătă cu degetul. Lucrurile noastre 
sunt și ele tot acolo, împreună cu armele. Sigur că vor purta 
hainele și pălăriile voastre, ale tale și ale lui Archie. 

Wolfe făcu un gest: 

— Foarte bine așa. Mai întâi Fred și Orrie. 

— Sunt „marcaţi”. 

Luă șurubelnița de la Wolfe, merse la cutia marcată cu un 
cerc, îmi spuse „Orrie are un triunghi” și începu să scoată primul 
șurub. Reuși să desfacă înainte cutia în care se afla Fred, eu 
întârziind puţin la cea cu Orrie, din cauza unui șurub care nu 
avea capul bun. Și acestora li se spusese să nu vorbească, decât 
dacă li se va vorbi, și după expresiile lor, când au ieșit, m-am 
gândit că era cât se poate de bine. Am ridicat o sprânceană la 
Saul și am arătat către mine, iar el îmi indică una dintre cutii, 
ultima de la capăt; m-am dus și am început să o deschid. 

Realizam că actorii de profesie au suficientă practică, pentru 
a spune numai ce le era permis să spună și să-și țină gura 
închisă, dacă așa le cereau indicaţiile, totuși, am considerat că e 
mai bine să le mai spun o dată, lui Kirby și Jarvis. Avuseseră o 
experiență cam dură, timp de două ore sau mai mult - în special 
Jarvis, care cântărea mai multe livre decât Wolfe, și nu fuseseră 
prea bine distribuite. A fost nevoie să desfacem de tot cutia pe 
partea lui, pentru a reuși să iasă singur, și rămase pe podea 
cinci minute bune, refuzând ofertele de ajutor, mișcându-și 
braţele și picioarele, iar când în sfârșit termină și se ridică, se 
întoarse spre Wolfe și făcu o plecăciune, o plecăciune foarte 
reușită. Kirby nu se înclină în faţa mea și nici nu spuse vreun 
cuvânt. Cât l-am așteptat pe Jarvis să se ridice, el stătu la o 
parte, dezmorțindu-se în ritmul muzicii de la radio. 

Mi-am dat seama că Saul avusese dreptate când a spus că 
vor reuși; Kirby era cu o jumătate de inci mai scund decât mine, 
dar bine clădit. Jarvis avea exact dimensiunile lui Wolfe, umerii 
nu-i erau tot atât de largi, iar mijlocul puţin mai rotund, dar cu 
un palton ar fi fost bine. Feţele erau așa și-așa, dar, urmând să 

fie întuneric, mergea, mai ales că oamenii F.B.I.-ului nu aveau 
de gând să facă un prim plan. 

Wolfe îi răspunse la plecăciune cu un semn aprobator din cap 
și spuse „Poftiţi, domnilor”, după care intră în birou. In loc să se 
ducă la masa lui, mută un scaun galben în mijlociii carpetei, 
care era suficient de groasă pentru a preveni orice zgomot, și 
merse după încă unul. Am adus și eu două, iar Saul și Fred și 
Orrie fiecare câte unul și ne-am așezat toţi, în două cercuri, cu 
Wolfe și Jarvis și Kirby în centru. Dar Wolfe spuse: 

— Banii, Archie! 

M-am ridicat și m-am dus la seif, pentru cele două teancuri, 
cu douăzeci și cinci de câte douăzeci în fiecare, pregătite deja. 

Ochii lui Wolfe se plimbară de la Jarvis la Kirby și înapoi. 

— Masa este gata - spuse el - dar mai întâi câteva lucruri. 
Acești bani sunt ai voștri. Archie? 

l-am dat fiecăruia banii. Jarvis doar îi privi și-i îndesă în 
buzunar. Kirby scoase un portofel din buzunarul de la piept, 
așeză bancnotele înăuntru, atent și cu eleganţă și puse 
portofelul la loc. 

— Domnul Hewitt v-a explicat - continuă Wolfe - că veţi primi 
câte o mie de dolari fiecare, și acum îi aveţi. Dar văzându-vă 
ieșind din acele cutii am avut sentimentul că aţi câștigat deja 
cei câte o mie de dolari. Să fiu mai clar. Deci, dacă lucraţi în 
continuare satisfăcător, voi avea impresia că meritaţi încă o mie 
și îi veţi primi. Vineri sau sâmbătă. 

Jarvis deschise gura, își aminti la timp și o închise. Arătă către 
Kirby, apoi spre sine și privi întrebător. 

Wolfe aprobă: 

— Da. Două mii. O mie pentru fiecare. Puțin mai aproape, 
domnule Kirby. Trebuie să vorbesc încet. Veţi sta aici, domnilor, 
douăzeci și opt de ore. In acest interval nu trebuie să scoatetți 
niciun sunet, care auzit din afară să trădeze prezența 
dumneavoastră aici. Camera dumneavoastră se află cu două 
etaje mai sus. Veţi folosi scările, nu liftul. Dacă vreţi să 
comunicaţi, o faceți șoptind. Aveţi câteva duzini de cărți în 
cameră. Dacă niciuna dintre ele nu vă e pe plac, puteţi alege de 
pe aceste rafturi. Fără televizor sau radio; în casă nu trebuie să 
fie zarvă. Va trebui să studiaţi îndeaproape statura și felul de a 
merge, al meu și al domnului Goodwin. Și vă vom oferi această 
posibilitate. Dar nu și vocile, căci nu va fi necesar - strânse 

buzele. Cred că e de ajuns. Dacă aveţi întrebări, punetți-le acum, 
încet, la ureche. Aveţi? 

Au dat din cap în semn că nu. 

— Atunci să mâncăm. Radio-ul va merge încet. Nu discutăm 
afaceri la masă. Nu vorbește nimeni, în afară de domnul 
Goodwin și de mine. 

Se ridică. 

e CAPITOLUL DOISPREZECE e 


N-aș mai vrea să mai parcurg încă o dată cele douăzeci și opt 
de ore. 

Dacă treci printr-o pădure, unde știi dinainte că sunt ascunși 
franctirori și ar putea fi unul în fiecare copac, atunci ești cu ochii 
în patru și plin de îndrăzneală. Dar dacă nu știi exact că sunt, ci 
numai ar putea fi acolo, asta e altceva. Așa și noi, nu știam sigur 
dacă eram supravegheați, ci doar că am fi putut fi. Dacă, să 
zicem, Jarvis sau Kirby își prindeau un deget în ușa de la baie și 
ar fi urlat „Au!” sau „La naiba”, ar fi fost posibil să stricăm totul, 
dar numai ar fi fost posibil, și ăsta era aspectul cel mai nesuferit. 
De fiecare dată când făceam o excursie sus, să verific dacă Saul 
sau Fred sau Orrie se aflau în hol și că nu mâncaseră și nu 
începuseră să vorbească, mă simţeam foarte jenat. Oamenii în 
toată firea nu caută sub pat în fiecare noapte, să vadă dacă nu e 
ascuns acolo vreun spărgător, deși ar putea fi unul. 

Cele două mese erau supravegheate de Wolfe și de mine, mai 
mult de Wolfe, care susținea discuția, în timp ce ceilalţi cinci 
doar mâncau și ascultau. Faceţi o încercare! Nici măcar nu 
puteam să-i cer vreunuia dintre ei să dea untul; trebuia să-i fac 
semn. Dar nici în afara meselor, când mă deplasam și făceam 
câte ceva prin casă, nu puteam vorbi, căci nu aveam cu cine. 

Am părăsit casa o singură dată, miercuri după amiază, târziu, 
să-l sun pe Hewitt de la o cabină și să-i spun că încărcătura 
ajunsese în condiţii bune; tot atunci l-am căutat la telefonul 
garajului pe Tom Halloran să-i prezint situaţia și să văd dacă e 
pregătit. 

Au existat și momente de destindere, două dintre acestea 
miercuri și patru joi, când Jarvis îl „observa” pe Wolfe. Jarvis 
stând la capătul scărilor și urmărindu-l pe Wolfe coborând, apoi 
în capătul de sus al scărilor pentru a-l vedea din spate și pe hol, 
urmărindu-l când „se mișca” la etaj. In a doua parte, joi, am 
aflat că Jarvis îl luase peste picior pe Wolfe, amuzându-se pe 
seama feței acestuia, dar pe mine nu m-a amuzat deloc... 

Desigur că și Kirby m-a „observat” pe mine în aceeași zi, dar 
pentru el n-a fost dificil; într-o zi normală, urcam și coboram 
scările de o duzină, sau chiar de mai multe ori. Ceea ce Kirby nu 

avusese cum să vadă era felul în care conduceam. Probabil că 
aveau să fie urmăriţi până la Hewitt și, dacă stilul lui de a 
conduce era prea deosebit de al meu, ar fi putut face suspicios 
pe vreun tip mai inteligent de la F.B.I. Joi de dimineaţă l-am luat 
în birou, am răsucit butonul aparatului de radio și am discutat 
despre acest lucru o jumătate de oră. 

Privind în urmă, nu cred că îmi scăpase nici un singur aspect. 
În jurul orei unsprezece, miercuri noaptea, am urcat în camera 
mea, care dădea în 35 Street, n-am mai dat nicio atenţie 
draperiilor, cum procedam de obicei, m-am schimbat în pijama, 
m-am lungit în pat și am stins veioza. În câteva minute, Fred și 
Orrie au intrat, s-au dezbrăcat pe întuneric, eu m-am dat jos din 
pat și au urcat ei. Saul dormea pe sofa în camera din faţă și 
acolo nu aprindeam luminile. Sau o făceam foarte rar. 

Să amintesc un lucru simpatic. În timp ce stingeam luminile 
din birou, miercuri noaptea, și mă întindeam între cearșafuri pe 
canapea, mă gândeam nu la „mișcarea” pe care o pregăteam și 
dacă avea să reușească, ci la canapeaua din apartamentul lui 
Sarah Dacos. Dacă femeia de serviciu avusese ideea să întoarcă 
perna și să controleze arcurile? Dacă atunci aș fi rămas încă 
cinci minute, poate aș fi găsit un loc mai bun. 

Cele două mese despre care vorbeam, au fost cele de 
miercuri, de la prânz și seara. Micul dejun și prânzul de joi au 
fost diferite, deoarece Fritz era plecat. Aranjamentul fusese ca 
Hewitt să trimită o mașină la noi, pentru Fritz, la ora opt, și 
aceasta venise la timp. l-am cărat bagajele la mașină și înainte 
de a urca îmi strânse mâna, destul de posomorât. Nu era în 
dispoziţie ca să producă opere deosebite pentru o ceată de 
aristologi. Eu și Saul am rezolvat problema micului dejun, iar 
pentru prânz am avut carne rece și sturionul, care fusese 
declarat comestibil, cinci feluri de brânză, două sticle de 
șampanie. 

Joi după amiază, la 4:45, eram în birou, cu Fred și Saul și 
Orrie, când Theodore Horstmann, îngrijitorul orhideelor, căruia i 
se spusese să plece mai devreme, cobori, zise noapte bună și 
plecă. Wolfe se afla în camera lui. La 5:10 am mers sus, în 
camera mea, am aprins luminile și am început să mă schimb. Aș 
fi vrut să fiu sigur dacă nu era vreo crăpătură în draperii și am 
stat puţin, dar nu ar fi fost normal să mă uit după crăpături și, 
fir-ar al naibii, voiam ca totul să pară normal. Wolfe, în camera 

lui, făcea același lucru. La 5:40, îmbrăcat pentru dineu, am mers 
înapoi în birou, la 5:45 se auzi liftul și apăru Wolfe, îmbrăcat la 
fel. Începu să vorbească, fără radio, de problema circulaţiei. La 
5:55 punct se auzi un zgomot slab de pași în hol și Kirby și Jarvis 
apărură acolo. Ținuta lui Jarvis era o frumoasă îmbunătăţire a 
celei a lui Wolfe, care cunoscuse și ani mai buni, în schimb a lui 
Kirby nu mă egala, chiar și numai prin faptul că mă făcea mai 
scund cu 3 cm. Erau pregătiţi lângă ușă. l-am spus lui Wolfe că 
așteptam mașina, am mers în hol, i-am ţinut haina lui Kirby și i- 
am dat pălăria mea, și m-am tras într-un colţ, în afara razei 
vizuale, în timp ce el a deschis ușa de la intrare, a trecut pragul 
și a închis-o la loc. Când veni și Jarvis și se uită pe geamul prin 
care puteai vedea doar în afară, luminile din birou s-au stins și i- 
am dat lui Jarvis haina și pălăria lui Wolfe. In „aproape o 
jumătate de oră”, care de fapt n-au fost decât șase minute, 
Heron-ul apăru, veni și opri lângă refugiul pietonal din faţa 
casei. Jarvis stinse lumina de pe hol, dar, deși era întuneric, m- 
am mutat din raza vizuală până ce el ieși și închise ușa. L-am 
urmărit și am tras concluzia că deja câștigase și cealaltă mie. N- 
am avut nicio părere în privinţa lui Kirby, deoarece nu știu cum 
arăt când merg, dar aș fi jurat că era Wolfe cel care cobora 
scările, trecea trotuarul și se urca în mașină, dacă n-aș fi știut. 
Heron-ul demară, fără smucituri, ca și la mine, și mi-am dat 
seama că-mi ţinusem respiraţia, Dumnezeu știe cât. A 

Biroul era acum gol, dacă ei se luaseră după aparenţe. Inainte 
ca lumina din hol să se stingă, Wolfe se dusese în bucătărie pe 
întuneric, Orrie pe întuneric se plasase în sufragerie, iar Saul și 
Fred, tot pe întuneric, se postaseră la ușa dintre birou și camera 
din faţă. Eu nu îi auzisem, deci nu-i auzise nimeni. Mi-am dus 
mâna la buzunarul dintr-o parte, să simt Marley-ul 38, am pășit 
către ușă, am atins marginea să fiu sigur că era închisă, am stat 
până când ochii mi s-au obișnuit cu întunericul, atât cât puteau, 
și m-am așezat pe scaun, lângă peretele opus cuierului. 

Mă simţeam bine. Încordarea trecuse. Ar fi putut să se strice 
totul, în o sută de moduri, fie din cauza unei scăpări de 
organizare, fie din ghinion, dar ajunsesem aici, toate erau fixate, 
fără să mai avem altceva de făcut decât să așteptăm. Dacă se 
hotărâseră sau nu să facă o percheziţie, asta era treaba lor, nu a 
mea. Nu cunoșteam care era numărul total al descinderilor lor, 
niciunul din afară nu știa, dar aflasem de patru dintre ele, din 

New York, cu un an în urmă, sigur, și auzisem vorbindu-se 
despre mai multe. Depindea de Wragg dacă el credea că 
oamenii F.B.I.-ului îl uciseseră pe Morris Althaus, zece la unu că 
veneau. Dacă nu credea, dacă avea într-un fel siguranţa că 
oamenii săi nu erau implicaţi în crimă, nu ar fi venit. Dacă 
momeala era suficient de bună, reacţia lui urma s-o 
dovedească. Mă simţeam bine. 

Când am considerat că trecuse o jumătate de oră, am mers 
către ușă, să mă uit la ceas, în lumina care răzbătea prin 
gemuleţul cu un singur sens. Când am văzut 6:22, m-am simţit 
mai puţin bine. Greșisem cu opt minute. Mă credeam tare în 
aproximarea timpului, deci era evident că nu sunt atât de 
relaxat pe cât mi se părea. În loc să mă așez, am început să mă 
plimb pe hol, spre ușa biroului, și m-am simţit și mai puţin bine, 
când m-am șters de două ori de perete. Bineînţeles că înapoi 
către intrare, spre dreptunghiul de lumină, a fost simplu, dar, la 
naiba, ar fi trebuit să reușesc să merg drept pe mijlocul holului, 
pe care-l cunoșteam atât de bine, chiar și în beznă. Mi-a reușit 
încercarea de trei ori, și apoi am renunţat, m-am așezat pe 
scaun. 

Nu știu exact când au venit, pentru că-mi propusesem să nu 
mă uit la ceas până la șapte, dar era aproape șapte. Deodată, 
lumina slabă de la ușă deveni și mai slabă și apărură. Doi dintre 
ei. Un al treilea era probabil jos, pe trotuar. Unul dintre ei, 
aplecat, să se uite la încuietoare, celălalt pe prima treaptă, cu 
spatele la ușă, privind în stradă. 

Desigur, știau că încuietoarea era un Rabson și își aduseseră 
chei potrivite, dar nu conta cât de priceput era, oricum nu ar fi 
putut să deschidă un Rabson de la prima încercare, deci nu era 
grabă. Ușa dintre hol și camera din faţă, deschisă, era acolo, la 
patru pași de scaun. Am mers către ea, am băgat capul și am 
scos un fluierat slab, printre dinţi și am primit raspuns unul. M- 
am dus spre ușa sufrageriei, fără să ating peretele, am fluierat 
iar, și mi s-a răspuns. Apoi am mers și m-am postat chiar în fața 
ușii de la birou. Nu vor aprinde lumina imediat ce vor intra, vor 
sta și vor asculta. 

Estimasem împreună cu Saul cât putea să dureze. El spusese 
că ușa va fi deschisă la opt minute după ce voi fluiera. lar eu am 
spus că la zece. Oricum, s-a deschis și, în timp ce se mișca, m- 
am mutat în birou, m-am așezat cu spatele la perete în dreapta 

ușii, mi-am pus mâna stângă lângă mine cu degetul pe 
comutator și am scos Mar/ey-ul din buzunar, cu dreapta. 

Odată intraţi, nu au ascultat mai mult de cinci secunde, ceea 
ce era o tehnică proastă. Au venit drept pe hol. Cu capul întors, 
am zărit raza slabă de lumină a unei lanterne stilou, care deveni 
mai luminoasă, pătrunse în birou, și apoi și pe ei. Au înaintat 
trei-patru pași și s-au oprit. Cel cu lanterna începu s-o rotească 
și în trei secunde m-ar fi descoperit, așa că am strigat „Nu mișcă 
nimeni!”, am ridicat Marley-ul, am apăsat comutatorul și s-a 
aprinse lumina. 

Unul dintre ei era stângaci, dar celălalt, cu lanterna, o aruncă 
și-și duse o mână sub haină. Dar nu aveam numai eu arma 
scoasă, ci o avea și Orrie și, simultan, se auzi vocea lui Saul, de 
la ușa camerei din față: 

— Numai să-ncerce unul! 

Ei întoarseră capetele și văzură de două ori mai multe arme. 

— Destul de prost! - am spus. Nici n-avem nevoie să ne 
învârtim în jurul vostru, căci nu puteți trage în două direcții 
dintr-o dată. Domnule Wolfe! 

Era acolo. Trebuie să fi părăsit bucătăria când strigasem 
prima dată. l-am spus „Mergeţi mai încolo”. Dar el deja pornise, 
din dreptul scaunului de piele roșie, afară din bătaia lor. Se 
așeză la masa lui și-i privi - profilurile lor, din moment ce 
stăteau cu faţa la Orrie și la mine. 

Wolfe spuse: 

— E deplorabil. Archie, cheamă poliţia. 

M-am mișcat. N-am făcut un ocol așa de mare ca acela pe 
care-l făcuse Wolfe, dar planul era să evităm o încăierare, deci 
am ocolit. La jumătatea drumului către biroul meu, m-am oprit și 
am spus: 

— Fii atent. Dacă vei sări pe mine în timp ce formez numărul, 
aici îţi rămân picioarele. Bănuiesc că știți legile, spărgătorii le 
știu. Sunteţi înăuntru. Dacă încercaţi să fiţi grosolani, cei de faţă 
vă vor Îîmpușca și tot ceea ce vor primi din partea legii vor fi 
doar mulțumiri. 

— Prostii - spuse tipul voinic, cu fața pătrată și cu umeri 
pătraţi. Celălalt era mai înalt, dar subţire, cu o față care-și arăta 
toate oasele. Cel masiv îmi aruncă o privire împietrită: 

— Nu suntem spărgători și știți asta. 

— O știm pe dracu’. Aţi intrat prin spargere. Le puteți explica 
asta polițiștilor. V-am avertizat să nu mișcaţi. Încercaţi numai, și 
veți vedea. E unul dintre noi cu mână foarte iute! 

Ca să ajung la masa mea, la telefon, trebuia să le ofer 
spatele. Am făcut-o, și când am ajuns la telefon, el izbucni: 

— Scurtează comedia, Goodwin. Ştii al naibii de bine cine 
suntem. Se întoarse către Wolfe. Suntem agenţi ai Biroului 
Federal de Investigaţii, și o știți. Nu am atins nimic și nici nu 
intenţionam. Voiam să vă întâlnim. Când am sunat n-a răspuns 
nimeni, ușa nu era încuiată și am intrat. 

— Minti! - spuse Wolfe; și ăsta era adevărul. Cinci bărbaţi vor 
jura că ușa a fost încuiată și că nu aţi sunat. Patru dintre ei v-au 
auzit intrând. Când veţi fi percheziţionaţi de către poliţie, vă vor 
fi găsite instrumentele. Auzi! F.B.I.! Sună la poliţie, Archie, și 
spune-le să trimită oameni în stare să manevreze o pereche de 
bandiți. 

Înainte de a suna, am spus „Fred”, am îndoit un deget, 
făcându-i semn, și el veni. Trecând pe lângă ei, le aruncă o 
privire disprețuitoare. Odată, îi răsucise brațul unul de la F.B.I. și 
ar fi fost încântat să se poată revanșa. Cu spatele la biroul lui 
Wolfe și cu faţa la ei, cu arma la șold, arăta mult mai periculos 
decât era. În realitate era un tip simpatic, cu soţie și patru copii. 
În timp ce sunam, aș fi oferit o sută la unu că nu voi termina de 
format, și nu am terminat. La a patra cifră „Voinicul” izbucni: 

— Oprește-te, Goodwin! 

M-am oprit și m-am întors. Își strecură mâna stângă în haină. 
Am lăsat telefonul în furcă și m-am postat lângă Fred. Individul 
scoase mâna cu o învelitoare mică de piele neagră. 

— Suntem acreditați - spuse el, o desfăcu și a arată. 

Ăsta era momentul critic. Bănuiam că o vor arăta, dar nu ne 
gândisem prea mult la asta. 

Wolfe mormăi: 

— O voi examina. 

Voinicul făcu o mișcare înainte, dar stânga mare a lui Fred se 
ridică și-l împinse înapoi. Eu am întins o mână, am desfăcut 
palma, fără să spun nimic. El ezită, nu mult, și mi-o puse în 
palmă. Am spus „Şi tu la fel”, Slăbănogului, și am întins palma 
spre el. Își scoase și el autorizaţia și o puse peste cealaltă, m-am 
întors și i le-am dat lui Wolfe. Se uită la una dintre ele, apoi la 
cealaltă, deschise sertarul și-și scoase lupa cea mare, le 

inspectă, lungind vremea, puse lupa la loc și le dădu drumul în 
sertar, îl închise și se uită la ei. 

— Probabil false - spuse. Laboratorul poliţiei ne va lămuri. 

Știau să se controleze foarte bine, din moment ce nu ripostau. 
l-aș fi admirat chiar, dacă n-aş fi avut mintea ocupată. Ne 
priveau rece, dar niciunul nu se mișcă; apoi Slăbănogul zise: 

— Grăsan nenorocit! 

Wolfe aprobă: 

— O reacţie naturală. Hai să facem, o presupunere. Să zicem, 
pur și simplu pentru discuţie, că sunteţi agenţi F.B.I. Atunci aţi 
putea avea o plângere, dar nu împotriva mea, ci împotriva 
colegilor dumneavoastră, care au considerat că această casă 
este goală. Nu aveţi niciun element care să vă scuze. 

Işi drese glasul: 

— Și acum. Să presupunem mai departe. Am de gând să vă 
rețin cărțile de acreditare. Le veți putea recăpăta, sau biroul 
dumneavoastră le va putea recăpăta numai printr-o acțiune 
legală, care va face publică pătrunderea voastră aici, dar eu mă 
voi împotrivi, evident, de vreme ce ați pătruns ilegal, ați fost 
prinși în flagrant delict și am patru martori. Mă îndoiesc că 
superiorii voştri vor dori să plătească acest preț. Deci sunt 
stăpân pe situație. Puteți pleca. Tot ceea ce vreau eu, 
presupunând, la fel ca mai înainte, este dovada incontestabilă 
că membri ai F.B.I. au comis o crimă și pot fi acuzați pe baza 
dovezii pe care o am aici în dulap. Apropo, n-am mai menţionat 
mănușile pe care le purtaţi. Dar sigur că noi toţi le-am observat. 
Acesta va fi un detaliu agravant, când și dacă lucrurile vor 
ajunge într-o curte de justiție. Puteţi pleca, domnilor! 

— Să vă ia dracu - zise cel solid. Va fi o curte de justiție 
federală. Aceste acreditări sunt proprietatea ofițerilor federali. 

— Pot fi. Chiar dacă e așa, eu sunt apărat. Lăsând la o parte 
presupunerea, consider că e greu de crezut că ofițerii federali își 
pot permite să intre ilegal în casa mea și este evident că am 
dreptul să păstrez cărţile de acreditare până atunci când, și 
numai în cazul în care nevinovăția lor va fi stabilită. 

— Și cum ai de gând s-o stabilești? 

— Voi vedea. Voi aștepta evenimentele. Dacă ei sunt 
nevinovaţi, probabil voi primi vizita unuia dintre superiorii voştri, 
domnul Wragg. 

— Grăsan împuţit! - spuse Slăbănogul. Părea complet tâmpit, 
când se afla sub stres. 

— De fapt - continuă Wolfe -, am de gând să fiu îngăduitor. 
Aţi intrat forţat în casa mea și, după cum susţineaţi, sunteți și 
ofițeri ai legii. Deci două crime. Dacă sunteți înarmaţi, ar trebui 
să vă luăm și armele și, de asemenea, instrumentele cu care aţi 
forţat intrarea și cu care aţi fi forțat și alte uși, ca și sertarele din 
acest birou. Și mănușile pe care le purtaţi. Așa că sfatul meu e 
să plecaţi fără întârziere. Acești patru bărbaţi nu au niciun fel de 
înţelegere pentru spărgători și nici pentru F.B.I., și le-ar face 
placere să vă umilească. Plecaţi, fir-aţi ai dracului! 

Au stat și s-au uitat la el. Linia vizuală a „Voinicului” era 
printre mine și umărul lui Fred, iar a „Slăbănogului” pe partea 
dreaptă a lui Fred. Au schimbat priviri între ei, s-au uitat din nou 
la Wolfe și s-au mișcat. În timp ce se apropiau de ușă, Orrie 
merse înapoi în hol, cu arma după ei. li plăcea să-și arate arma. 
Saul se duse prin camera din față în hol și aprinse lumina. Fred 
și cu mine i-am urmat pe cei doi agenţi. Când au fost aproape 
de ușă, Saul a deschis-o, iar Orrie și Fred i-au condus, să-i poată 
vedea coborând pe trotuar. Aproape sigur că fusese și un al 
treilea, dar ăsta nu se zărea pe acolo. Au luat-o la stânga, spre 
Tenth Avenue, dar n-am mai ieșit să-i vedem când urcau în 
mașină. Inainte de a închide ușa, am examinat încuietoarea și 
am găsit-o intactă. In vreme ce puneam zăvorul, Fred emise 
părerea că trebuiau să aibă cea mai bună colecţie de chei din 
lume. 

Când am revenit în birou, Wolfe era în centrul carpetei, 
uitându-se la un obiect pe care îl ţinea în mână - lanterna stilou, 
pe care o aruncaseră. O azvârli în sertarul mesei mele și izbucni 
în râs: 

— Acum putem vorbi! Cu toții! Daţi-i drumul! 

Toată lumea râse. 

— Ofer o recompensă - strigă el ca să acopere râsetele -, o 
fotografie înrămată a lui J. Edgar Hoover, fiecărei persoane care 
are dovezi că e supravegheată. Și ca să nu se creadă că 
glumesc, promit să expediez celor interesaţi angajamentul făcut 
acum, înregistrat pe bandă. 

— Doamne! - exclamă Fred - ce n-aș fi dat să riposteze! 

— Vreau șampanie - spuse Saul. 

— Desfă-mi bourbon-ul - adăugă Orrie. Mi-e foame! 

Era opt fără douăzeci. Am mers la bucătărie, inclusiv Wolfe, 
toată lumea vorbind deodată. Wolfe începu să scoată bunătăţi 
din frigider - caviar, pâte de foie gras, sturion, un fazan întreg, 
afumat. Saul deschise congelatorul și scoase gheaţă pentru 
șampanie. Eu și Orrie am adus sticle din dulap. Fred întrebă 
dacă poate folosi telefonul pentru a-și suna soţia și eu am spus 
că da și i-am transmis toată dragostea mea, dar Wolfe interveni: 

— Spune-i că rămâi aici în noaptea asta. Rămâneţi cu toţii. De 
dimineaţă, Archie va duce lucrurile astea la bancă și veţi merge 
cu el. Probabil că ei nu vor face nimic din toate astea soției tale, 
sau oricui altcuiva. N-am terminat încă, este doar bine început 
totul. Oameni buni, dacă vreţi ceva cald, pot face Yorkshire Buck 
în douăzeci de minute, dacă Archie îmi pregătește ochiuri în 
apă. 

Toţi au spus nu, ceea ce mi-a plăcut. Detestam să prepar 
ochiuri în apă. 

O oră mai târziu petreceam o seară plăcută. Cei trei musafiri 
și cu mine, ne aflam în camera din faţă, într-un înfocat joc de 
pinochle, iar Wolfe stătea în scaunul său special, în birou, cu o 
carte în mână. Cartea era „Nimeni cu cunoaște F.B.I.-ul”. Ori o 
admira, ori o analiza, nu știu care din două. 

La zece a trebuit să plec brusc de la masa de joc. Wolfe îmi 
spusese că dorea să-l sune pe Hewitt atunci, când aristologii 
probabil își vor fi terminat masa. Am intrat în birou și l-am sunat. 
Wolfe îi comunică lui Hewitt că a mers perfect și că îi 
mulțumește. Hewitt spuse că a găsit seara foarte reușită. Jarvis 
recitase pasaje din Shakespeare, iar Kirby îi imitase pe 
președintele Johnson și Barry Goldwater și Alfred Lunt. Wolfe mi- 
a mai spus să-i transmit salutările lui și am revenit, eu la 
pinochle, iar Wolfe la cartea lui. 

Dar interveni încă o scurtă întrerupere, la puţin după 
unsprezece. Telefonul sună, și lui Wolfe nu-i place să răspundă, 
așa că m-am dus și am răspuns, de la biroul meu: 

— Reședința lui Nero Wolfe. Archie Goodwin la telefon. 

— Sunt Richard Wragg, Goodwin. - Vocea era tărăgănată, 
calmă și piţigăiată. Vreau să vorbesc cu Wolfe 

Ne așteptam să sune, așa că aveam instrucțiuni. 

— Mă tem că nu poţi, Wragg. E ocupat. 

— Vreau să-l văd. 

— lată o idee bună. Se gândea că s-ar putea să vrei asta. Să 
zicem, aici, la birou, la unsprezece dimineaţa? 

— Vreau să-l văd astă seară. 

— Îmi pare rău, Wragg, dar nu este posibil. E foarte ocupat. 
Cel mai devreme poate fi mâine la ora unsprezece. 

— Cu ce e ocupat? ` 

— Citește o carte. „Nimeni nu cunoaşte F.B.l.-ul”. Intr-o 
jumătate de oră se va culca. 

— Bine, voi fi mâine la unsprezece. 

S-a auzit ca și cum ar fi trântit telefonul, totuși n-aș fi crezut 
că a făcut-o. M-am întors spre Wolfe. 

— l-am spus Wragg, pentru că așa îl cheamă. La unsprezece 
dimineața, mâine. Cum ne-am aşteptat. 

— Și cum am și dorit. Trebuie să discutăm. Când vei termina 
de jucat. 

M-am ridicat: 

— N-o să-mi ia mult. Tocmai am pierdut trei sute patruzeci. 

e CAPITOLUL TREISPREZECE e 


Aveam nevoie, și aveam aproape mereu nevoie, de opt ore 
bune de somn, dar în acea noapte n-am dormit decât șase. La 
1:10, cu Wolfe plecat la culcare, la fel Fred și Orrie, iar Saul pe 
sofa în camera din faţă, nu mai eram în stare decât să mă târăsc 
până la canapea, când se auzi soneria. Erau Fritz, Kirby și Jarvis, 
și când l-am văzut pe Kirby cum se împleticea trecând pragul, 
m-am gândit în ce șanț era Heron-ul. L-am întrebat unde e 
mașina, și el mă privi doar, ţinând buzele strânse. Crezând că 
era „blocat pe instrucțiuni”, i-am spus că acum putea vorbi, dar 
Fritz mă lămuri că oricum n-ar putea, deoarece era prea beat, și 
adăugă că mașina era afară, în faţă, în perfectă stare, dar numai 
Dumnezeu știe cum a ajuns acolo. l-a condus în camera lor, cu 
liftul, iar eu mi-am pus pantofii, și paltonul peste pijama, și am 
ieșit să duc Heron-ul în garaj. Nicio zgârietură. 

Primul punct din programul pentru vineri era planificat pentru 
8:30. La 7:45 am făcut un efort de voință și am deschis ochii, 
mi-am încărcat braţele cu păturile, cearșafurile și perna și le-am 
dus din nou în camera mea. Când am ieșit de la baie, după duș 
și după ce m-am bărbierit, Fred și Orrie stăteau pe marginea 
patului, căscând. Am amintit faptul că trebuia să plecăm într-o 
oră și douăzeci de minute, iar ei m-au sfătuit să-mi bag capul 
sub apă rece, să mă trezesc, dar deja o făcusem. Mă așteptam 
să fiu obligat să-mi fac singur micul dejun, dar, în timp ce 
coboram, Fritz se ducea spre camera lui Wolfe, cu tava 
încărcată, ca în fiecare dimineaţă. Era 8:28. Am mers în birou și 
mi-am început ziua sunând la doamna Bruner. Am găsit-o. l-am 
spus că-mi părea rău s-o deranjez atât de devreme și am 
întrebat-o dacă n-ar putea fi amabilă să meargă la o cabină 
telefonică și să mă caute la un anumit număr, pe care i l-am și 
dat, la 9:45, sau cât de repede posibil. Ea a spus că asta se 
suprapune cu o întâlnire și a întrebat cât e de important, i-am 
răspuns că extrem, iar ea a spus în regulă. 

Deci aveam timp să-mi iau dejunul și era foarte bine. Fritz știa 
că lui Saul, Fred și Orrie le plac ouăle au beurre noir, și ăsta a 
fost felul principal, cu pâine prăjită și slănină, ba chiar au cerut 
de două ori fiecare. Decontul cheltuielilor pentru această 

operație, cuprinzând atâtea ouă, de atâtea ori, pentru atâtea 
persoane, avea să fie un lucru nemaipomenit. 

Cu cărţile de acreditare în buzunar, am părăsit casa, însoţit de 
„garda” mea, la 9:40, am mers la magazinul universal din colț și 
m-am oprit lângă cabina telefonică. Cunoștinţele mele despre 
femei îmi spuneau că trebuie să fiu pregătit să aștept douăzeci 
de minute, dar la 9:46 sună, tocmai când un om care intrase se 
îndrepta spre cabină. În timp ce ridicam receptorul mă 
convinsesem că nu era un tip de la F.B.I., care venise să asculte; 
nu arăta a fi. 

Doamna Bruner spuse că spera să fie ceva într-adevăr 
important, pentru că întârzia la întâlnire. 

— Întâlnirea dumneavoastră nu poate fi nici pe jumătate atât 
de importantă - i-am zis. Uitaţi întâlnirile. Trebuie să fiți în biroul 
domnului Wolfe la unsprezece fără un sfert, nicio secundă mai 
târziu. 

— În dimineaţa asta? Nu pot. 

— Ba puteți. Și trebuie. Mi-aţi mai reproșat de două ori că nu 
vă place tonul meu, dar asta n-a fost nimic, în comparaţie cu ce- 
ați putea să auziţi acum, bineînţeles exceptând cazul că veţi fi 
de acord să fiţi acolo. lar domnul Wolfe ar putea chiar să vă 
returneze suta de mii. 

— Dar de ce? Ce este? 

— Eu sunt doar curierul. Veţi afla atunci când veţi veni. Nu e 
doar important. Este vital! 

Scurt interval de liniște. 

— La unsprezece fără un sfert? 

— Sau mai devreme. 

O pauză mai lungă. 

— Foarte bine. Voi fi acolo. 

— Minunat. Sunteţi clientul perfect. Dacă n-aţi fi fost bogată, 
m-aș fi căsătorit cu dumneavoastră. 

— Ce-aţi spus? 

— Nimic! - și am închis. 

Nu mă simţeam prea vioi, după numai șase ore de somn, în 
schimb mă simţeam important, traversând orașul către 
Continental Bank și Trust Company pe Lexington Avenue, cu 
vântul de iarnă suflând din spate. Nu mulţi bărbaţi au avut o 
asemenea gardă, cea mai operativă dintre cele două oceane, 
sau dintre oricare alte două, la alegere! Dacă sunteţi tentaţi să 

credeţi că supraapreciez, ia gândiţi-vă ce s-ar fi întâmplat dacă 
aș fi căzut și mi-aș fi spart capul, sau dacă alergam după vreo 
sirenă, care m-ar fi ameţit, și care s-ar fi dovedit că e agentă 
F.B.I.? Oricum, ieșeau și ei din casă, iar o plimbare le prindea 
bine. La bancă, am coborât eu întâi și am băgat cărţile de 
acreditare în una din acele căsuţe-seif. Sus, în timp ce încasam 
un cec de cinci mii de dolari, ca să ne mai refacem rezerva de 
acasă, mă gândeam că se împlineau exact două zile de când 
poposisem aici să depun aconto-ul. Atunci abia întrezăream o 
șansă la un milion. În vreme ce acum... 

A trebuit să iuțim pasul, ca să putem fi înapoi în vechea casă 
de piatră maronie la unsprezece fără un sfert și abia am ajuns. 
Eram în hol și ne dădeam jos hainele, când am văzut Rolls-ul 
doamnei Bruner oprind în față. Când a ajuns la ușă, a trebuit să-i 
deschid. Fred și Orrie au vrut s-o șteargă, dar i-am chemat 
înapoi. 

— Doamnă Bruner - am zis - cum v-ar place să întâlniți trei 
oameni care, muncind pentru dumneavoastră, au mers șaizeci 
de mile într-un camion, închiși în cutii de lemn, înghesuiți, cu 
capacele prinse în şuruburi? Și care au stat aseară, timp de 
douăzeci de minute, cu armele aţintite asupra celor doi de la 
F.B.I., în timp ce domnul Wolfe le vorbea? 

— De ce... Mi-ar plăcea! 

— Știam că da. Domnul Saul Panzer. Domnul Fred Durkin. 
Domnul Orrie Gather. Veţi petrece ceva timp cu domnul Panzer. 
Dacă nu vă supăraţi, o să vă pun haina în camera din faţă. 
Richard Wragg, șeful F.B.I. în New York, va veni aici și nu e bine 
să o vadă. 

Făcuse ochii mari, dar gura o ţinea închisă. M-am hotărât să 
mă căsătoresc cu ea, și să nu mai ţin cont de grămezile ei de 
bani. In timp ce-i luam haina, Fred și Orrie plecaseră pe scări 
pentru a supraveghea camera din sud și a nu-i lăsa pe Jarvis și 
Kirby să coboare și să întrerupă discuţia. 

La capătul culoarului care ducea la bucătărie, se afla o nișă, 
pe dreapta, iar după colţ, în nișă, era o gaură în perete, la 
nivelul ochilor. Pe partea nișei, acea mică deschizătură era 
acoperită cu un panou, care se putea da la o parte, iar pe partea 
din birou era mascată cu o picătură falsă, care avea în centru o 
cascadă. Dacă cineva stătea în nișă și mișca panoul, putea 
vedea întreg biroul prin cascadă și, bineînțeles, putea și auzi. 

Așa că am condus-o pe doamna Bruner la nișă, urmat de Saul, 
și am dat la o parte panoul să poată privi: 

— Cum vă spuneam, Wragg va veni și va fi în birou, cu 
domnul Wolfe și cu mine. Domnul Panzer va aduce un scaun din 
bucătărie, iar dumneavoastră veţi rămâne aici, și el de 
asemenea. Ar putea dura de la zece minute la două ore... nu 
știu. N-o să înțelegeţi tot ce se va discuta, dar veţi înțelege 
suficient. Dacă simţiţi că vă vine să tușiţi sau să strănutaţi, 
mergeţi repede în bucătărie, pe vârfuri. Saul vă va conduce, 
dacă e cazul. 

Se auzi soneria. Am scos capul după colţul nișei și am realizat 
că era în verandă, cu cinci minute în avans. 

l-am spus lui Saul să aducă scaunul și, când el mergea spre 
bucătărie, am coborât în holul de la intrare. La ușă, m-am uitat 
în urmă, să-mi facă un semn de la colţul nișei, și am deschis. 

Richard Wragg avea patruzeci și patru de ani. Locuia într-un 
apartament în Brooklyn și avea soţie și doi copii. Lucrase la 
F.B.I. cincisprezece ani. Să nu fiţi surprinși că știu asta, deoarece 
detectivii știu destul de multe. Era aproape de greutatea mea, 
avea o față prelungă și o bărbie ascuţită și urma să chelească 
poate în patru, sau chiar trei ani. 

Nu-mi întinse mâna, dar se întoarse în timp ce-i luam haina, 
deci îmi acorda o anumită încredere. Când l-am condus spre 
birou și la scaunul de piele roșie el se opri și examină toată 
încăperea, și m-am gândit să nu fie atras tocmai de tabloul cu 
cascada, dar parcă nu era. Se afla încă în picioare, când se auzi 
liftul și apăru Wolfe, care se opri scurt lângă biroul lui, spunând: 

— Domnule Wragg? Sunt Nero Wolfe. Luaţi loc. 

Wragg merse la scaun, se așeză, i se păru că stă prea pe 
margine și se lăsă în spate. 

Ochii li se întâlniră. Din unghiul meu nu-i vedeam pe ai lui 
Wolfe, dar ai lui Wragg erau ficși și reci. 

— Am auzit de dumneavoastră - începu Wragg - dar nu v-am 
întâlnit niciodată. 

Wolfe aprobă: 

— Unele cărări nu se încrucișează. 

— Dar ale noastre da. Presupun că ce vorbesc este 
înregistrat. 

— Nu. Există echipament, dar nu în funcțiune. Putem, mai 
bine, să ignorăm problemele astea. Am bănuit o săptămână că 

tot ceea ce s-a spus în casa asta era ascultat în afară. Aţi putea 
avea un asemenea aparat chiar asupra dumneavoastră. Și eu aș 
putea avea un magnetofon în priză, dar, așa cum spuneam, nu-l 
am. Haideţi să ignorăm asta. 

— N-am ascultat această casă. 

Wolfe își ridică umerii și îi cobori: 

— Uitaţi de asta. Voiaţi să mă vedeţi? 

Degetele lui Wragg prinseră capetele de la brațele scaunului. 

— Așa cum vă doreaţi. Nu cred că trebuie să ne pierdem 
vremea boxând din umbră. Vreau înapoi cărţile de acreditare 
luate de la cei doi oameni ai mei, cu forța, noaptea trecută. 

Wolfe își schimbă atitudinea: 

— Și totuși loviți din umbră! Retractaţi expresia „prin forţă”. 
Forţa a fost metoda lor. Mi-au pătruns în casă cu forța. Eu n-am 
făcut decât să se răspundă cu forță la forță. 

— Vreau autorizațiile. 

— Retrageți „prin forță”? 

— Nu. Recunosc că cererea dumneavoastră e justificata. Dați- 
mi cărţile de acreditare și vom vorbi în alţi termeni. 

— Oare sunteți prost, sau mă credeţi pe mine? Nu am nicio 
intenţie să vorbesc în alţi termeni. Aţi venit să mă vedeți pentru 
că aţi fost constrâns s-o faceţi, dar dacă vă aflaţi aici ca să 
spuneţi prostii, puteți la fel de bine să plecaţi. Să vă descriu 
situaţia așa cum o văd eu? 

— Da. 

Wolfe întoarse capul: 

— Archie! Scrisoarea prin care doamna Bruner mă angajează. 

Am mers la seif și am luat-o. M-am întors la Wolfe, care îmi 
arătă spre Wragg și i-am dat-o acestuia. Am rămas acolo și, 
după ce o citi, am întins mâna. A citit-o încă o dată, mai încet, și 
apoi mi-a dat-o, fără să mă privească. M-am dus la biroul meu și 
am pus-o în sertar. 

— Da, într-adevăr un document - îi zise lui Wolfe. „Pentru 
înregistrare”, dacă a fost spionată cumva doamna Bruner, sau 
asociații, sau familia, lucru cu care eu nu sunt de acord, atunci a 
fost numai pentru o verificare de siguranţă. 

Wolfe încuviinţă: 

— Asta o spuneţi dumneavoastră, desigur. Minciună de rutină. 
Vă descriu situația. Oamenii dumneavoastră au plecat, noaptea 
trecută, lăsându-și acreditările în mâna mea, deoarece nu au 

dorit să sun la poliţie, pentru a-i salva. Ei știau că dacă un 
cetăţean îi acuză că au intrat în casă în mod ilegal și dovedește 
asta, poliţia din New York și Autorităţile Districtuale vor 
simpatiza cu cetățeanul. O știți și dumneavoastră, de asemenea. 
Nu veţi urma pașii legali pentru a recupera cărţile de acreditare, 
deci ele nu vor fi recuperate. Le voi păstra. Sugerez un schimb. 
Vă angajaţi să încetaţi supravegherea asupra doamnei Bruner și 
familiei și asociaţilor, incluzând aici și ascultarea telefoanelor, 
iar eu... 

— Nu sunt eu cel care a aprobat supravegherea. 

— Așa! Dacă dumneavoastră nu... E mai simplu să 
reformulez. Uitând trecutul, vă angajaţi ca de la ora șase azi 
după amiază, biroul dumneavoastră să nu mai supravegheze pe 
doamna Bruner, familia sau asociaţii, sau casa, subințelegând 
nicio interceptare sau supraveghere a mea sau a domnului 
Goodwin, sau asupra casei mele. lar eu mă angajez să las cărțile 
de acreditare acolo unde sunt, în căsuța-seif de la bancă, să nu 
acţionez împotriva oamenilor dumneavoastră pe motivul 
„invaziei” lor, și să nu fac public nimic în legătură cu aceasta. 
lată care e situaţia și asta e oferta mea. 

— Vreţi să mă angajez în scris? 

— Nu, numai dacă ţineţi neapărat. 

— Nu. Nimic în scris. Voi fi de acord cu problema 
supravegheatului, dar trebuie să am cărţile de acreditare. 

— Nu le veţi avea - Wolfe își îndreptă degetul spre el. 
Înţelegeţi asta, domnule Wragg. Voi ceda cărţile de acreditare, 
numai dacă legea mi-o va cere, și chiar atunci mă voi opune, cu 
toate resursele mele și ale clientului meu. Puteţi... 

— La naiba, dar aveţi patru martori! 

— Știu. Dar judecătorii și juraţii sunt de multe ori capricioși. Ei 
pot, în mod capricios să se îndoiască de credibilitatea martorilor, 
chiar dacă sunt în număr de cinci, numărându-mă și pe mine. Ar 
fi inutil să faceţi apel la buna mea credinţă. Nu doresc să intru 
într-un conflict pe viaţă și pe moarte cu biroul dumneavoastră. 
Unicul meu scop este să-mi fac treaba pentru care am fost 
angajat. Atâta timp cât nu-mi veţi mai enerva și hărțui clientul, 
și nici pe mine, nu voi avea nevoie să uzez nici de cărțile de 
acreditare, nici de martorii mei. 

Wragg își îndreptă privirea spre mine. Am crezut că voia să 
mă întrebe ceva, dar nu, nu eram decât un loc pe care să-și 

poată fixa ochii, în afara lui Wolfe, în timp ce răspundea la niște 
întrebări, pe care și le pusese singur. l-a luat ceva vreme. Într- 
un târziu se întoarse spre Wolfe. 

— Aţi omis ceva - spuse el. Susţineţi că singurul motiv pentru 
care acţionaţi este acela de a face treaba stabilită prin 
angajament. Atunci de ce mai investigaţi un caz de crimă, în 
care nu avem niciun amestec? De ce i-a trebuit lui Goodwin să 
meargă de două ori s-o vadă pe doamna Althaus și de două ori 
în apartamentul lui Morris Althaus, și pentru ce i-aţi adunat aici 
pe toţi șase, joi seara? 

Wolfe dădu din cap: 

— Dumneavoastră credeţi că unul dintre oamenii pe care îi 
aveţi l-a ucis pe Morris Althaus. 

— Nu cred. E absurd! 

Wolfe deveni țâfnos: 

— La naiba! Nu puteţi vorbi serios? În ce scop vă imaginaţi că 
mi-au intrat în casă? Suspectaţi faptul că am descoperit într-un 
fel că trei oameni ai dumneavoastră fuseseră în apartamentul 
lui Morris Althaus, în noaptea în care a fost ucis, ceea ce într- 
adevăr descoperisem. Ei v-au raportat că era mort când au 
pătruns, dar nu i-aţi crezut. Mă rog, i-aţi bănuit cel puţin. Nu știu 
din ce motiv; îi cunoașteți, eu nu. Și acum vă temeţi nu numai 
că am aflat că au fost acolo, dar și că am dovezi clare că unul 
dintre ei l-a ucis. În concluzie, nu ocoliţi subiectul. 

— Tot nu mi-aţi explicat de ce investigaţi o omucidere. 

— Nu e suficient de clar? Pentru că am aflat că oamenii 
dumneavoastră au fost acolo. 

— Cum aţi aflat asta? 

Wolfe clătină din cap: 

— Asta e secret. 

— Aţi luat cumva legătura cu inspectorul Cramer? 

— Nu. Nu l-am văzut și n-am vorbit cu el de luni de zile. 

— Sau cu Autorităţile Districtuale? 

— Nu. 

— Intenţionaţi să continuaţi investigația? 

Lui Wolfe i se ridică un colț al gurii: 

— Știţi, domnule Wragg, sunt în stare să vă eliberez mintea 
de această problemă, dar trebuie să mă asigur că mi-am 
îndeplinit datoria. Aţi acceptat oferta mea? Mă asiguraţi că 
începând cu ora șase, azi după amiază, nu va mai continua, 

niciun fel de supraveghere din partea biroului dumneavoastră 
asupra doamnei Bruner, sau a oricui ar fi în relaţie cu ea? 

— Da. E stabilit. 

— Satisfăcător. Acum vă cer să faceţi un alt angajament. 
Doresc să reveniţi aici, când vă voi cere eu, și să aduceţi glonţul 
pe care unul dintre agenţi l-a luat de pe podeaua din 
apartamentul lui Morris Althaus. 

Probabil că nu era prea ușor să reușești să-l sâcâi pe Richard 
Wragg. Nu poți ajunge șeful F.B.I.-ului din cel mai important 
punct, în apropiere de Washington, dacă te pierzi repede cu 
firea. Dar asta-l dăduse gata. Gura i se deschise, i-a luat numai 
două secunde s-o închidă la loc, dar șocul, fusese clar: 

— Acum dumneavoastră sunteți cel care spune prostii! 

— Ba vorbesc foarte serios. Dacă-mi aduceţi acel glonț, atunci 
când vi-o voi cere, este aproape sigur - sunt tentat să spun chiar 
sigur - că pot stabili că Althaus nu a fost ucis de unul dintre 
oamenii dumneavoastră. 

— Doamne, tăiaţi în carne vie. - Wragg nu mai arăta surprins. 
Ochii îi erau închiși și fața împietrită. Dacă aș avea un asemenea 
glonț, probabil l-aș aduce și numai din simplul motiv de a vă mai 
vedea. 

— Oh, îl aveţi - Wolfe era răbdător. Cum au decurs lucrurile în 
acea noapte în apartamentul lui Morris Althaus? O persoană, pe 
care o voi numi X - aș putea să-i dau un nume mai bun, dar 
acum va fi X - l-a împușcat, cu propria lui armă. Glonţul a trecut 
prin el, spre perete și apoi a căzut pe podea. X a plecat, luând și 
arma. Curând au sosit și cei trei oameni ai dumneavoastră, 
intrând exact cum au intrat și la mine, noaptea trecută. Să intru 
în detalii? 

— Da. 

— Nu au mai sunat deoarece se știa, așa credeau ei, că era 
casa goală. Fusese supravegheată timp de o săptămână. Sau 
poate au sunat, și la sonerie și la telefon, dar omul n-a răspuns, 
pentru că era mort. După ce au căutat în apartament și au găsit 
ceea ce-i adusese acolo, le-a venit în cap ideea că-i veţi 
suspecta că unul dintre ei l-ar fi ucis și, ca o dovadă că nu ei o 
făcuseră, au luat glonțul căzut pe podea. Asta viola o lege a New 
York-ului, dar cum ei violaseră una, de ce nu și o alta? L-au luat 
și vi l-au înmânat, împreună cu raportul. 

Wolfe dădu din mână: 

— E posibil ca aducerea glonţului, în loc să vă convingă de 
nevinovăția lor, să fi avut un efect contrar - dar nu voi face 
speculaţii asupra proceselor dumneavoastră mentale - și să nu-i 
fi crezut. Așa cum spuneam, vă cunoașteţi mai bine oamenii. 
Dar, desigur, încă mai aveţi glonţul și voi avea nevoie de el. 

Ochii lui Wragg rămaseră strânși: 

— Ascultă, Wolfe. Ne-ai păcălit o dată, la naiba! Ne-ai fentat 
bine. Dar nu încerca s-o faci din nou. Chiar dacă aș avea acel 
glonț, n-aş fi atât de imbecil să ţi-l dau ţie. 

— Imbecil vei fi dacă nu mi-l vei da! - Wolfe se strâmbă a 
nemulțumire. Avea câteva cuvinte mai tari, pe care le folosea și 
care-i plăceau, dar „imbecil” nu era printre ele, și fusese nevoit 
să-l rostească. Continuă: Mă ocup cu asta, deoarece am o 
obligaţie, faţă de persoana care mi-a spus că cei trei oameni ai 
voștri au fost acolo, și nu-mi place să rămân dator. Dezvăluirea 
crimei va îndepărta îndoiala și, implicit, mintea ta se va elibera 
de grijă. Nu ţi-ar conveni să se dovedească faptul că Morris 
Althaus nu a fost omorât de un om de la F.B.I.? Adu-mi acel 
glonţ și eu voi dovedi asta! Mai propun încă o ofertă. Adu-mi 
glontul și, dacă oamenii tăi nu vor fi scoși din poveste în decurs 
de o lună, prin lămurirea crimei, eu voi restitui cărţile de 
acreditare. Nu va dura o lună, probabil nicio săptămână. 

Ochii lui Wragg erau deschiși: 

— Vei returna cărțile de acreditare? 

— Da. 

— Ai spus „lămurirea crimei”. Lămurită cui? 

— Ție. Lămurită suficient să te convingi că ai tăi sunt 
nevinovaţi, de crimă, bineînțeles. 

— Ai făcut o ofertă. Ce garanţie pot avea? 

— Cuvântul meu. 

— Cât valorează el? 

— Mai mult decât al tău. Cu mult mai mult, dacă ceea ce scrie 
în această carte trebuie crezut. Niciun om în viaţă nu poate 
susține că vreodată mi-am călcat cuvântul. 

Wragg ignoră ironia: 

— Când vrei glonţul, dacă-l voi avea? 

— Nu știu. Posibil azi mai târziu. Sau mâine. Vreau să-l 
primesc chiar din mâinile tale. 

— Dacă-l am - Wragg se opri. Trebuia să reflecteze: Nu promit 
nimic. Am să... 

— Promisiunea e făcută. Niciun fel de supraveghere asupra 
mea și asupra clientului. 

— Asta, da. Mă gândeam... știi la ce mă gândeam. Se mișcă, 
se opri și se întoarse: Ești aici toată ziua? 

— Da. Dar, dacă dai telefon, linia mea e ascultată! 

Wragg nu gustă gluma. Mă îndoiesc că ar fi putut gusta vreo 
glumă. În timp ce-l urmam în hol, îi ţineam haina și-i dădeam 
pălăria, nici măcar nu realiza că eram acolo. Când am revenit, 
după ce închisesem ușa după el, și am văzut-o pe clientă 
intrând în birou, cu Saul pe lângă ea, m-am hotărât să renunţ la 
ideea cu însurătoarea. Ar fi trebuit să aștepte să vin eu s-o 
escortez. Când am intrat în birou mi s-a oferit scena următoare: 
Doamna Bruner și Saul, unul lângă altul, la masa lui Wolfe, 
uitându-se în jos, spre el; Wolfe se lăsase pe spate în scaun, cu 
ochii închiși. Era o fază simpatică și am stat s-o admir. O 
jumătate de minut. Un minut întreg. Era suficient, deoarece 
doamna avea fixate niște întâlniri, și am înaintat spre ei: 

— Aţi reușit să auziţi? 

Wolfe își deschise ochii. Ea nu îmi răspunse. | se adresă lui 
Wolfe: 

— Sunteţi incredibil. Absolut incredibil. Există vreun lucru pe 
care să nu-l puteți face? 

O privi drept: 

— Da, doamnă - spuse el - există. Nu pot face lumină în 
mintea unui prost. Aș putea enumera și altele. Aţi înțeles de ce 
era de importanță pentru dumneavoastră să veniţi. Scrisoarea 
pe care aţi semnat-o spune „dacă ajungeti la rezultatul dorit de 
mine”. Sunteţi mulţumită? 

— Bineînţeles că sunt. Incredibil! 

— Chiar și mie mi se pare puţin cam greu de crezut. Vă rog, 
luați loc. Trebuie să vă spun un lucru. 

— În mod sigur este! - Merse la scaunul din piele roșie. Saul 
se așeză pe unul galben, iar eu pe al meu. Ea întrebă: Explicati- 
mi, cum i-aţi păcălit? 

Wolfe dădu din cap: 

— Nu despre asta voiam să vorbim. Acest lucru poate să mai 
aștepte. Domnul Goodwin vă va da toate detaliile, așa cum știe 
el. Vreau să lămurim nu ceea ce s-a făcut, ci ceea ce rămâne de 
făcut. Sunteţi clienta mea și am datoria să vă apăr de necazuri. 
Cât de discretă puteți fi? 

Ea se încruntă: 

— Pentru ce mă întrebaţi asta? 

— Vă rog, răspundeţi. Cât de discretă sunteţi? Puteţi păstra 
un secret? 

— Da. 

El întoarse capul: 

— Archie? 

Fir-ar el al naibii! Bineînţeles că mă băga pe mine. Ce-ar fi 
fost să mă răzgândesc iar, și să mă însor cu ea? 

— Da, - am răspuns - problema e dacă cred că vă „așteaptă” 
ceva și cred că da. 

— Sigur că credeţi. - Către ea: Vreau să fiți scutită de 
neplăcerea ca secretara să vă fie „luată” de poliţie, probabil în 
prezența dumneavoastră, pentru a fi chestionată, în legătură cu 
o crimă pe care probabil a comis-o. 

ÎI făcuse el praf pe Wragg, dar cu asta o dădu gata și pe 
clientă. Gura ei nici măcar nu s-a deschis. A rămas privind, fără 
să scoată un cuvânt. 

— Am spus probabil - sublinie Wolfe - dar asta înseamnă 
aproape sigur. Victima era Morris Althaus. Domnul Goodwin vă 
va oferi detalii despre asta, de asemenea, dar nu acum, nu până 
când situația nu va fi lămurită. Aș fi preferat să nu vă expun nici 
cazul în sine, deocamdată, dar, în calitate de client, trebuie să 
beneficiaţi de protecţia mea. Vreau să vă fac o sugestie. 

— Nu pot să cred - spuse ea. Vreau detaliile acum. 

— N-o să le aveţi - zise el scurt. Am avut o săptămână grea, zi 
și noapte. Dacă mi-o faceţi și pe asta dificilă, atunci plec din 
încăpere, iar dumneavoastră veţi părăsi casa și, probabil, o veţi 
întreba pe domnișoara Dacos. Asta o va alarma și ea o va 
„Şterge”, iar după ce o va prinde poliţia și o va aduce înapoi, vor 
avea întrebări și pentru dumneavoastră, întrebări normale, 
politicoase, dar multe. V-ar conveni asta? 

— Nu. 

— Atunci am o sugestie. - El se uită la ceasul de perete. 
Doisprezece și cinci: La ce oră merge domnișoara Dacos la 
masă? 

— Oricând. Mănâncă acolo, în camera pentru micul dejun, de 
obicei în jurul orei unu. 

— Atunci domnul Panzer vă va însoţi până acasă. Spuneţi-i că 
vreţi să vă redecoraţi biroul, tencuit, zugrăvit, tot ce se 

potrivește, și nu aveți nevoie de ea în restul săptămânii. Domnul 
Panzer va porni pregătirile imediat. Ea, secretara 
dumneavoastră, urmează să fie „luată”, dar cel puţin asta să nu 
aibă loc în casa dumneavoastră. Nu vreau ca un criminal să 
intre „în custodie” din casa unui client al meu. Dumneavoastră 
vreţi? 

— Nu. 

— Nu v-ar conveni să aveţi dezagreabila surpriză ca, stând în 
birou, împreună cu secretara, să apară poliţia pe neașteptate și 
s-o ia pe sus. 

— Nu. 

— În acest caz, aţi putea să-mi mulţumiţi pentru amabilitatea 
de a vă fi prevenit. Insă nu sunteţi dispusă să mulţumiţi nimănui 
pentru nimic, pe moment. Panzer să meargă în mașină cu 
dumneavoastră, sau separat? Puteţi discuta cu el pe drum. Nu e 
un prost. 

Ea se uită spre mine și apoi la Wolfe. 

— N-ar putea merge domnul Goodwin? 

Pe asta Saul n-o auzise încă! Chestia nu-mi schimba hotărârea 
de a mă mai însura cu ea, dar preferam să-i fac singur curte; 
totuși, îmi dăduse o șansă mai mult decât lui Saul. Wolfe îi spuse 
nu, domnul Goodwin are de lucru și biata femeie trebui să se 
mulțumească cu Saul. El îi aduse haina din camera din faţă și i-o 
tinu, și recunosc că am avut o strângere de inimă. Până când 
vor ajunge în 74 Street, ea o să-l aprecieze. Nedorind să mă 
amestec, nu am mai mers în hol cu ei. Când se auzi închizându- 
se ușa de la intrare, Wolfe se uită ca un cocoș la mine și 
comandă: 

— Zi ceva! 

— Bejabers - am răspuns. Merge, ce spui? Un tip, pe care știu 
că-l cheamă Birnbaum, o folosește când vrea să dea de înțeles 
că nu are ce pierde. Bejabers! 

— Satisfăcător, întru totul. 

— Telefonul nostru e încă ascultat. Vrei să-l vezi pe domnul 
Cramer înainte de masă? 

— După. Va fi mai bine. Va fi într-o dispoziţie mai bună. Vor 
avea nevoie doar de o oră, sau cam așa, să pregătească 
mandatul. 

— Foarte bine. Dar nu... Da, Fred? 

Fred Durkin, din ușă, ne anunţă: 


— Doresc și ei micul dejun. 

e CAPITOLUL PAISPREZECE e 


Biroul inspectorului șef al Departamentului Omucideri Sud, de 
pe West Twentieth Street, nu este chiar vechi, dar nu arată prea 
grozav. Linoleumul de pe podea e cam uzat, masa de lucru a lui 
Cramer ar necesita o curăţire, nu văzusem niciodată ferestrele 
cu adevărat curate, iar scaunele, toate, afară de cel al lui 
Cramer, sunt dintr-un lemn urât. În timp ce mă așezam pe unul 
dintre ele, la 2:35 după amiază, el lătră la mine: 

— Ti-am spus să nu vii și să nu telefonezi! 

Am fost de acord: 

— Dar e O.K. acum și a trebuit să... Domnul Wolfe... 

— Ce e O.K.? 

— Și-a câștigat suta de mii de dolari, și o primă pe deasupra. 

— Cum naiba a reușit? l-a făcut să renunțe la urmărirea 
asupra doamnei Bruner? 

— Da. Bejabers. Dar nu ţi-am respectat ordinul. Noi am... 

— Nu am dat niciun ordin. 

— Aba! Atunci e-n regulă. Am descoperit că nu sunt de la 
F.B.I. cei care l-au ucis pe Morris Althaus. Noi credem că știm 
cine a făcut-o și credem că știm cum poate fi urmărit. Nu am de 
gând să-ţi spun cum i-am „lucrat” pe cei de la F.B.I. Nu pentru 
asta am venit aici; și domnul Wolfe s-ar bucura să-ți 
povestească el, atunci când vei avea răgaz, și-ţi va face plăcere 
să asculți. A fost lovitura cu bătaia cea mai lungă, din câte a 
jucat vreodată, și a reușit. Mă aflu aici să vorbesc despre 
omucidere. 

— Dă-i drumul! Ascult. 

Am căutat în buzunar, am scos un anumit lucru și i l-am dat. 

— Mă îndoiesc că ai văzut asta, până acum - am spus - dar 
unul dintre oamenii tăi a văzut-o. Era într-un sertar, în 
apartamentul lui Althaus. Mama lui mi-a dat cheile, deci să nu 
mă acuzi de pătrundere ilegală. Uită-te pe spate. 

O întoarse și citi poezia. 

— Asta - am spus - e un citat din a doua strofă, ultimele patru 
versuri, din „Odă la o Urnă Grecească”, de Keats. Foarte 
spiritual. A fost scrisă de domnișoara Sarah Dacos, secretara 
doamnei Bruner, care locuiește în 63 Arbor Street, la etajul al 

doilea, sub apartamentul lui Althaus. De unde știu, am luat 
probe din scrisul de mână al domnișoarei Dacos de la doamna 
Bruner. lată-le. - Le-am scos din buzunar și i le-am dat: Apropo, 
ea îi văzuse pe cei trei de la F.B.I. părăsind casa. De la fereastra 
ei. Amintește-ţi asta, când o vei interoga. 

— S-o interoghez? Pentru ce? Pentru asta? - și bătu cu 
degetele fotografia. 

— Nu. Motivul principal pentru care am venit aici a fost să-ţi 
dau o pistă. Una, care cincizeci la sută, în caz că vei scoate o 
autorizație și vei merge să-i iei la pieptănat apartamentul și vei 
găsi ceva, te va satisface. Cu cât mai repede, cu atât mai bine - 
m-am ridicat: Asta-i tot, până acum. Am putea... 


— Totul e ca dracul... - faţa lui rotundă și roșie se făcu și mai 
roșie. Stai aici. Te voi interoga pe tine. Unde-l vom găsi și unde 
l-ai pus? 


— Nu l-am pus. Ascultă. Așa cum bine știi, când tratezi afaceri 
cu mine, de fapt tratezi cu domnul Wolfe. La fel, știi că 
întotdeauna respect instrucţiunile. Pentru problema de faţă le- 
am epuizat. Voi rămâne mut. Oricât ai lătra la mine, va fi timp 
pierdut. Obține autorizaţia și folosește-o, și dacă vei găsi ceva, 
domnul Wolfe va fi bucuros să discute. 

— O voi discuta cu tine mai întâi. Rămâi aici! 

— Numai dacă sunt pus sub arest. - Ilncepusem să mă 
enervez: Ce vrei mai mult, pentru numele lui Dumnezeu? Ai 
crima asta de aproape două luni! Noi o avem doar de o 
săptămână! 

M-am întors și am mers către ieșire. Nici chiar cu bani nu aș 
mai fi putut fi oprit, acolo, la el, sau măcar jos la parter, când 
am ieșit din lift. Dar tot ce am primit, de la taurul de serviciu, 
care mă știa din vedere, a fost un gest din cap, nu prea 
prietenos dar aproape uman. N-am mai zăbovit. 

Am traversat orașul către Sixth Avenue și am luat-o spre Sud. 
Totul era sub control în casa de piatră maronie. Ashley Jarvis și 
Dale Kirby, nu fără să regrete, fuseseră bine hrăniţi, li se 
înmânaseră bonurile pentru câte o mie de dolari fiecare și 
plecaseră. Fred și Orrie fuseseră și ei bine plătiţi, pentru cele 
două zile de muncă, fără a mai socoti nopţile, distanţa de atâtea 
mile, parcursă de ei ghemuiţi și închiși în cutii, și, de asemenea, 
plecaseră. Saul era în biroul doamnei Bruner, pregătindu-se să 
zugrăvească, sau să tencuiască, depinde ce se potrivea. 

Wolfe ar fi citit ceva, cu siguranţă, dar în niciun caz „Nimeni 
nu cunoaște F.B.I.-ul”, din moment ce îi cunoscuse, oricum, pe 
trei dintre aceștia; la ora patru urma să urce în camera 
plantelor, revenind la programul său. 

Nu-mi luasem niciodată liber o după-amiază și, deși eram în 
restanţă cu somnul, aș fi putut să merg să mă plimb și am 
plecat. 

Am ajuns la un stop, peste drum de 63 Arbor Street. 
Dimineaţa, termometrul din geamul ușii de la intrare arătase 
șaisprezece grade sub zero și cred că nu urcase cu mai mult de 
cinci, aveam și cheile în buzunare, așa că am trecut strada, am 
intrat și am urcat la etajul al doilea, la apartamentul lui Althaus. 
Includ aceste amănunte în raport nu pentru că ar schimba ceva, 
ci pentru că-mi amintesc foarte bine starea de spirit de atunci. 
Trecuseră cincizeci și trei de ore de când pusesem arma sub 
arcuri și ar fi fost timp suficient pentru o fată sănătoasă să 
găsească o duzină de pistoale și să le pună în altă parte. Dacă 
nu mai era acolo, am fi fost în pom, după ce deja îi spusesem lui 
Cramer. Știa că Wolfe nu mă trimisese la el doar pentru o 
suspiciune sau o intuiţie, înțelesese că noi știam că se găsește 
ceva fierbinte în apartament și, dacă ar fi dispărut, pentru el, noi 
eram cei care fuseseră înăuntru. Dacă-i spuneam de armă, aș fi 
recunoscut că manipulasem un corp delict, dacă nu i-aș fi spus, 
puteam fi suspectat de ceva și mai rău, și atunci la revedere 
autorizaţii! 

Posibil să nu intereseze starea mea de spirit, dar cred, totuși, 
că da. La una din ferestrele care dădeau în față ale 
apartamentului lui Althaus, am împins draperia într-o parte și 
mi-am lipit fruntea de geam, încât să pot vedea, jos, trotuarul. 
Asta pare o tâmpenie, dar în starea în care mă aflam atunci... 
Era 3:25, îl părăsisem pe Cramer de o jumătate de oră, și mai 
dura aproape o oră să poată obţine mandatul, atunci ce naiba 
așteptam să văd? Geamul era și el rece, așa că am dat înapoi 
capul câţiva inci. Eram realmente ca pe ace, așa că, din când în 
când, îmi mai apropiam fruntea de geam și, după un timp, am 
zărit ceva. Sarah Dacos apăru în câmpul meu vizual, cu o pungă 
mare de hârtie maro sub braţ, și coti către intrare. Se făcuse 
patru fără zece minute. Apariţia ei nu m-a liniștit în niciun fel. Nu 
aveam nimic împotriva ei. Desigur, nici nu simţeam nimic pentru 
ea. O femeie care expedia un glonţ în pieptul unui bărbat putea 

sau nu să merite o anume simpatie, iar ea nu lăsa impresia că 
ar trebui s-o ocolești, dacă nu o cunoșteai și te întâlneai cu ea 
pe stradă. 

Incordându-mi atenţia, am auzit ușa de la apartamentul ei 
deschizându-se și închizându-se. 

La patru și un sfert, două mașini de poliție opriră în față. Una 
dintre ele parcă pe refugiul pietonal suficient de larg, iar 
cealaltă o dublă, și am recunoscut trei băieţi de la omucideri 
care au coborât și au venit spre numărul 63. Unul dintre ei, 
sergentul Purley Stebbins, se gândea probabil la mine în timp ce 
apăsa pe buton, la ușă. Detesta să se întâlnească cu Nero Wolfe, 
sau cu mine, într-un caz de crimă, și acum, culmea era trimis 
într-o acţiune care pornise chiar de la noi. Aș fi vrut să merg în 
hol, să ascult discuţia, când ei îi arătau mandatul, dar m-am 
abținut. S-ar fi putut ca el să mă simtă și ar fi oprit cercetarea. 

Nu le-au trebuit mai mult de zece minute să-l găsească. Au 
intrat în apartament la 4:21, când am auzit ușa închizându-se, 
iar Purley a plecat din casă cu ea la 4:43. l-am oferit 
douăsprezece minute pentru întrebări, după ce găsise arma. Am 
stat la geam și l-am văzut pe Purley intrând în mașină cu fata, 
mașina plecă, apoi m-am așezat pe canapea. Odată ce o luase, 
înseamnă că întrebarea referitoare la armă primise răspuns. Am 
rămas pe canapea câteva minute, până când m-am liniștit. Mi- 
am luat haina și pălăria și am ieșit. Mai era acolo o mașină a lor, 
NYPD, așteptându-i pe cei doi băieţi, care erau încă în casă, și 
șoferul probabil m-a recunoscut, și ce-i cu asta? Eu nu-l 
recunoscusem de la fereastră și nu știam dacă el mă cunoștea 
sau nu. Am trecut fără grabă pe lângă mașină, iar el se uită lung 
la mine, dar asta putea fi și din cauză că ieșisem din aceeași 
clădire. 

Am luat-o spre casă. Era puţin după cinci și jumătate, 
întuneric, când am ajuns, am urcat scările și am intrat. M-am 
dus în bucătărie, mi-am luat un pahar de lapte și l-am întrebat 
pe Fritz: 

— Te-a anunţat că nu mai suntem sub urmărire? 

— Nu. A inspectat morcovii. 

— Ei bine, nu mai suntem. Spune tot ce ai de spus la telefon. 
Poţi s-o iei de la capăt cu fetele. Și dacă te abordează vreun 
necunoscut procedează cum crezi... Vrei un sfat bun? 

— Da. 


— Poţi să-l și pocnești, de exemplu. Eu așa o să fac. Apropo, 
nu te-am întrebat despre dineul de noaptea trecută. l-ai hrănit 
bine? 

Își ridică ochii la mine: 

— Archie, despre asta să nu mai întrebi niciodată. Ziua asta 
teribilă! Epouvantable. Mintea mea era aici cu voi. Nu știu ce am 
făcut, nu știu ce s-a servit. Aș vrea să uit, dacă e posibil. 

— Hewitt a spus la telefon că au stat și te-au aplaudat. 

— Desigur. Au fost politicoși. Dar eu știam că omisesem să 
pun trufe în P&rigourdine. 

— Pe Bunul Dumnezeu! Mă bucur că n-am fost acolo. O.K., 
vom uita asta. Pot să iau un morcov? E delicios cu lapte. 

El spuse bineînţeles că da, și m-am servit singur. 

Stăteam la biroul meu și scriam cecuri să achit notele de 
plată, când Wolfe cobori din camera plantelor. Deși n-a spus-o, 
știam că era mai îngrijorat decât fusesem eu și, în timp ce 
mergea spre biroul său, am întors capul și i-am spus: 

— Relaxează-te. Au luat deja arma. 

— Cum ai aflat? 

l-am relatat, începând de la conversaţia cu Fritz. El mă întrebă 
dacă am luat chitanță pentru fotografie. 

— Nu - am spus - nu era în dispoziţia de a semna chitanţe. L- 
am anunţat că Althaus nu a fost omorât de F.B.I. și asta doare. 

— Fără îndoială. Oare domnul Wragg e la birou? 

— Ar putea fi. 

— Sună-l! 

M-am întors, am luat telefonul și am dat să formez numărul, 
dar se auzi soneria. L-am pus jos și am mers în hol să arunc o 
privire, m-am întors și am spus: 

— Poţi să-l întrebi de chitanţă. 

El își ţinu respiraţia. 

— E singur? 

l-am spus da și am mers la intrare și am deschis ușa. Cramer 
nu mai avea un carton de lapte pentru mine. Nu mai avea nimic, 
nici măcar o vorbă. l-am luat haina și a pornit către birou; când 
am ajuns și eu acolo, era instalat în scaunul roșu și vorbea. Am 
prins sfârșitul „... Și aș fi putut să știu mai bine. Pe Dumnezeul 
meu că ar fi trebuit să știu mai bine.” Se întoarse spre locul 
unde stăteam: 

— De unde ai luat arma aia și când ai pus-o acolo? 


— La dracu’ - mormăi Wolfe. N-ar fi trebuit să vii. Trebuia să 
aștepți până-ţi venea mintea la loc. Archie, sună-l pe domnul 
Wragg. 

Când Cramer fierbea, nu era deloc ușor să-l oprești, dar asta, 
numele lui Wragg, l-a calmat brusc. Nu l-am mai observat când 
și-a închis gura la loc și s-a uitat urât la Wolfe, doar am știut că 
a făcut-o, deoarece eram întors cu spatele și formam LE 5-7700. 
Eu presupuneam că trebuia să dai dovadă de răbdare și de 
stăpânire de sine, ca să poţi ocupa o asemenea funcție, dar nu 
era chiar așa. Discuţia lor iniţială trecu pe planul doi, telefonul 
lui Nero Wolfe având prioritate, ceea ce era un semn bun. In 
scurt timp, vocea calmă și piţigăiată se auzi în urechea mea și, 
desigur, într-a lui Wolfe, pentru că ridicase telefonul lui. Am 
rămas așa. 

— Wolfe? 

— Da, domnul Wragg? 

— Da. 

— Sunt gata pentru glonţul acela. Acum, așa cum ne-am 
înțeles. Aduceţi glonţul și voi ceda cărţile de acreditare, dacă nu 
sunteți mulțumit într-o lună. Cred însă că va fi mai curând, mult 
mai curând. 

Nicio ezitare. 

— Voi veni. 

— Acum? 

— Da. 

În timp ce închidea, Wolfe mă întrebă: 

— Cât timp îi va lua? 

— Douăzeci de minute, sau mai puţin - am spus - deoarece 
nu ar avea nevoie să caute un taxi. 

Wolfe se întoarse către Cramer: 

— Domnul Wragg va fi aici în douăzeci de minute. Aș sugera... 

— Wragg de la F.B.1.? 

— Da. Aș sugera să vă amânaţi atacul până va veni el - și 
probabil va pleca - și, până una alta, voi descrie o operaţiune 
care a fost elucidată. l-am promis domnului Wragg că n-o voi 
aduce la cunoștința publicului, dar dumneavoastră nu sunteți 
publicul și, din moment ce aţi făcut posibilă dezvăluirea, vă sunt 
îndatorat. Dar îmi va fi de ajutor când voi trata cu el, dacă acum 
îmi veţi răspunde la două întrebări. S-a găsit o armă în 
apartamentul domnișoarei Dacos? 

— Desigur. Tocmai îl întrebam pe Goodwin când a pus-o acolo 
și intenţionez să-l mai întreb încă o dată. 

— Nu veţi putea, până când nu vom termina cu domnul 
Wragg. Era arma pentru care avea permis Morris Althaus? 

— Da. 

— Asta va simplifica mult lucrurile. Și acum acea operaţiune... 

El o descrise, și o raporta cam tot atât de bine pe cât am 
făcut-o eu - poate chiar mai bine, dacă vă plac exprimările 
lungi. Nu puteam să evităm numele lui Hewitt, atâta timp cât 
F.B.I.-ul știa tot despre el, și i-a dat toate detaliile. Când ajunse 
la scena din birou, cu cei doi de la F.B.I. înconjurați din toate 
părţile de arme, și cu felul în care le-a aruncat cărțile de 
acreditare în sertar, am spus că nu văzusem, și probabil nu 
aveam să mai văd niciodată un zâmbet larg pe faţa 
inspectorului Cramer. Și zâmbetul rămase mai departe, când i 
se povesti discuţia cu Wragg de dimineaţă, ocazie cu care Wolfe 
îi spusese că propriul cuvânt de onoare valora cu mult mai mult 
decât al lui. Mă gândeam că ar putea să se ridice și să se ducă 
să-l bată pe spate pe Wolfe, când se auzi soneria și am mers să 
răspund. 

Am amintit că pe Wragg îl apucase turbarea, atunci când 
Wolfe îi spusese să aducă glonţul, dar asta n-a fost nimic faţă de 
șocul pe care l-a avut când a intrat în birou și a dat cu ochii de 
Cramer. Eram în spatele lui și nu puteam să-i văd faţa, dar l-am 
observat cum devine ţeapăn și-și strânge pumnii. 

Cramer, în picioare, duse o mână în faţă, dar o trase înapoi. 

În timp ce-i aduceam un scaun galben, Wragg îi vorbi lui 
Wolfe. 

— Cuvântul tău? Valorează mai mult decât al meu? Pe dracu'! 

— Luaţi loc - spuse Wolfe. Valorează cuvântul meu mai mult 
sau nu, dar creierul sigur da. Nu judec o situaţie înainte de a o 
înțelege. Domnul Cramer e... 

— S-a terminat cu toate înțelegerile noastre! 

— Ei aș! Doar nu sunteţi tâmpit. Domnul Cramer tocmai 
regretă că a presupus că un membru al biroului dumneavoastră 
era implicat în crimă. Dacă luaţi loc și vă calmaţi, poate să vă 
explice. 

— Nu am de prezentat scuze nimănui - mormăi Cramer; 
întoarse capul, să fie sigur dacă scaunul roșu era încă acolo și se 
așeză: Nimănui care ascunde informații... 

— Nu! - interveni Wolfe. Dacă dumneavoastră, domnilor, 
doriţi să vă certati, e treaba dumneavoastră, dar nu în biroul 
meu. Vreau să rezolv o problemă, nu s-o încurc și mai rău. Îmi 
place să vorbesc de la același nivel, domnule Wragg. Luaţi loc. 

— Cum adică s-o rezolvațţi? 

— Luaţi loc și veţi afla. 

Nu ar fi vrut. Se uită la Cramer, mie îmi aruncă o privire, ca un 
general care supraveghează câmpul de bătălie și e atent la 
flancuri. Nu i-a plăcut, dar s-a așezat, totuși. 

Wolfe întoarse foaia: 

— De fapt - spuse el - situaţia nu este încurcată deloc. Dorim 
cu toţii același lucru. Să scăpăm de câte o obligaţie. 
Dumneavoastră, domnule Wragg, vreţi să demonstraţi că 
oamenii F.B.I.-ului nu sunt vinovaţi de crimă. Dumneavoastră, 
domnule Cramer, vreţi să identificaţi și să aduceţi în fața curții 
de justiţie persoana care l-a ucis pe Morris Althaus. Nici n-ar 
putea exista ceva mai simplu. Dumneavoastră, domnule Wragg 
îi daţi domnului Cramer glonțul pe care-l aveţi în buzunar și-i 
spuneţi de unde provine. Dumneavoastră, domnule Cramer, îl 
comparaţi cu singurul care a fost tras din acea armă, ridicată azi 
după amiază din apartamentul lui Sarah Dacos și, împreună cu o 
altă dovadă care nu poate fi tăgăduită, problema este 
aranjată... Nu e nicio... 

— N-am afirmat că am un glonţ în buzunar. 

— Prostii. Vă sfătuiesc să staţi la locul dumneavoastră, 
domnule Wragg. Domnul Cramer are un motiv foarte bun pentru 
a presupune că aveţi asupra dumneavoastră un element 
esenţial într-o crimă care s-a comis în jurisdicţia sa. După legile 
New-York-ului, el poate să vă percheziţioneze, acum și aici, și să 
vi-l ia. Corect, domnule Cramer? 

— Da. 

— Dar - Wolfe către Wragg - asta n-ar trebui să fie necesar. 
Sunteţi un om cu cap. În mod evident, e în interesul 
dumneavoastră, și al biroului dumneavoastră, să-i daţi domnului 
Cramer acel glonț. 

— Fir-ar al dracului! - izbucni Wragg. Și în cazul ăsta, unul 
dintre oamenii mei să ajungă la tribunal și să declare sub 
jurământ că a intrat în acel apartament și l-a luat? Fir-ar al 
dracului! 

Wolfe dădu din cap: 

— Nu. Într-adevăr. Nu trebuie să se întâmple asta. Îi daţi 
domnului Cramer cuvântul de onoare, aici, confidenţial, că 
acesta este glonţțul care provine de acolo, și unul dintre oamenii 
săi va merge și va depune mărturie că el l-a luat din 
apartament. Atunci nu vor mai fi... 

— Oamenii mei nu jură strâmb! - spuse Cramer. 

— Asta n-o iau în seamă. Dacă domnul Wragg vă dă un glonţ 
și vă spune că a fost găsit pe podeaua apartamentului lui Morris 
Althaus, în jurul orei unsprezece, în seara zilei de vineri, 
douăzeci noiembrie, îl veţi crede? 

— Da. 

— Atunci păstraţi-vă afirmaţia pentru un auditoriu care o va 
putea aprecia. Cel de față nu e îndeajuns de naiv. Nu-mi pot 
imagina... 

— Ar putea să nu se mulţumească doar cu afirmaţia asta - i-o 
tăie Wragg. Ar putea să meargă el însuși să spună cum l-a 
obţinut. Atunci voi fi chemat la bară. 

Wolfe aprobă: 

— Adevărat. Ar putea. Dar n-o va face. Dacă ar face-o, atunci 
și eu voi fi chemat la bară; și domnul Goodwin, și un auditoriu 
mult mai larg decât acesta ar afla cum s-a elucidat de fapt 
uciderea lui Morris Althaus, după ce poliţia și Autorităţile 
Districtuale și-au bătut capul inutil opt săptămâni la rând. Deci 
nu ar face-o. 

— Să te ia naiba! - spuse Cramer. Pe amândoi. 

Wolfe se uită la ceas: 

— Mi-am depășit ora cinei, domnilor. Am spus tot ceea ce 
aveam de spus și mi-am îndeplinit obligaţiile. Doriţi să lămuriţi 
problema, sau să vă încăpățânaţi prostește? 

Wragg se uită la Cramer: 

— Vezi ceva greșit în asta? 

Ochii poliţistului și al omului de la F.B.I. se întâlniră. 

— Nu - spuse Cramer. Dar tu? 

— Nu. Ai arma? 

— Da - Cramer se întoarse spre Wolfe - spuneaţi că n-o să-l 
pot întreba pe Goodwin până ce nu voi termina cu Wragg. Dar 
nu vreau. O voi face mai târziu, în caz că întâmpin vreun 
obstacol. M-am învârtit numai în jurul cozii; s-o ia dracu'! - Se 
întoarse la Wragg: E la dumneavoastră. 

Mâna lui Wragg intră în buzunar și ieși cu o cutie mică de 
plastic. Se ridică și făcu un pas. 

— Acest glonț - spuse el - a fost găsit pe podeaua 
apartamentului lui Morris Althaus, în camera de zi, în jurul orei 
unsprezece, în seara zilei de vineri, douăzeci noiembrie. Acum e 
al dumneavoastră. Eu nu l-am văzut niciodată. 

Cramer se ridică și-l luă. Trase capacul cutiei și lăsă glonţul să 
cadă în palma sa, îl inspectă, și îl puse la loc în cutie. 

— Ai al naibii de multă dreptate că e al meu - zise el. 

e CAPITOLUL CINCISPREZECE e 


Trei seri mai târziu, luni pe la șase și jumătate, Wolfe și cu 
mine eram în birou, dezbătând un punct al listei de cheltuieli 
pentru a merge cu un decont la doamna Bruner. Recunosc că 
era un punct minor, dar se punea o problemă de principiu. El 
susținea că era corect și firesc să trecem pe listă și prânzul de la 
Rusterman, bazându-se pe ideea că mesele care ni se ofereau 
nouă acolo constituiau răsplata pentru serviciile pe care el le 
făcuse și încă le mai făcea restaurantului, deci, de fapt, nu erau 
gratuite. Punctul meu de vedere, însă, era că serviciile trecute 
fuseseră deja recompensate, iar în cazul pe care-l discutam, 
răsplata depășea atât de mult ce oferisem noi, încât nu mai 
conta, puteam considera că mersesem cu ea la o Autoservire 
pentru masă. 

— Imi dau seama - i-am spus că nu ești de acord cu mine. 
Chiar dacă ai împinge onorariul la maximum, să spunem o altă 
sută de mii, tot nu ţi-ar fi de ajuns pentru întreg anul ăsta; și, pe 
la începutul lui septembrie, ori cel mai târziu de Ziua 
Recunoștinței, la sfârșit de noiembrie, va trebui să găsești un alt 
angajament. Din cauza asta ești nevoit să storci fiecare bănuţ 
pe care-l poţi scoate. Dar ea a fost un client minunat și ar fi 
trebuit să ai o anumită consideraţie faţă de ea și, indirect, 
pentru mine, în cazul în care mă decid să mă căsătoresc cu ea. 
Are, oricum, o mulţime de alte cheltuieli în afară de tine, și 
acum va mai avea încă una, fiind pe cale să angajeze un avocat 
dintre cei mai scumpi, care s-o apere pe Sarah Dacos. Fie-ţi 
milă! 

— După cum cunoști, domnișoara Dacos a mărturisit. 

— Deci cu atât mai mult va avea nevoie de un avocat. Să știi 
că sunt hotărât în această privinţă. Eu am fost cel care a invitat- 
o la masă. Mă consider suficient de pregătit să-i comunic, dacă 
ea va fi în dispoziţie pentru asta, că am simţit nevoia să-i spun 
personal că acel prânz nu o costă nimic. Ea ar putea dori... 

Se auzi soneria. M-am ridicat, am mers în holul de la intrare și 
am văzut un personaj în verandă, pe care nu-l mai întâlnisem 
până atunci, în schimb îl văzusem într-o mulțime de fotografii. 
M-am dus tiptil înapoi și am zis: 

— Oho! Peștele cel mare! 

El se încruntă la mine, apoi își dădu seama, și făcu ceva ce nu 
făcuse niciodată. Își părăsi scaunul și veni. Am stat unul lângă 
altul, și am privit. Vizitatorul își puse degetul pe buton și soneria 
sună. 

— N-aveam nicio întâlnire - am spus. Să-l duc în camera din 
faţă să aștepte? 

— Nu. N-am nimic pentru el. Lasă-l să-l doară degetul! - s-a 
întors și a mers înapoi la biroul lui. 

Am pășit înăuntru: 

— Probabil că a făcut tot drumul de la Washington special să 
te întâlnească. O adevărată onoare! 

— Hai! Vino și termină asta! 

M-am întors la scaunul meu: 

— Așa cum spuneam, aș putea s-o anunţ personal... 

Soneria suna. 


Sfârșit 


virtual-project.eu 

MAEŞTRII 
ROMANULUI 
EDITURA POLIŢIST 


Un roman excepţional! 


„Acesta s-a dovedit a fi factorul hotărâtor al acţiunii și 
merită să încep prin a-l descrie. Era o fâșie de hârtie roz, 
lată de trei inci şi lungă de şapte, pe baza căreia Banca 
Naţională din oraş putea plăti oricând lui Nero Wolfe 
suma de 100.000 de dolari. Doamna Rachel Bruner o 
semnase, i-o pusese pe birou lui Wolfe și se așezase din 
nou pe scaunul ei îmbrăcat în piele roșie.” 


„Disputa declanșată între sclipitorul detectiv şi legiunea 
F.B.I. se dovedeşte o epopee plină de savoare în 
tumultuoasa carieră a lui Wolfe.” 


R.B.O. 


„Dacă a mai rămas cineva în lume care să nu se fi 
familiarizat cu Nero Wolfe, masivul detectiv al lui Rex 
Stout, i se oferă acum ocazia să-și acopere această 
regretabilă lacună... cu o lectură într-adevăr copioasă.” 


EVENING STAR 


